ചൈനീസ് ഏജന്റ് മകളുടെ ശരീരത്തിൽ നോട്ടമിട്ടപ്പോൾ, അത് തടയാൻ സ്വന്തം ശരീരം നൽകേണ്ടി വന്ന ഉത്തര കൊറിയയിലെ ഒരമ്മ | raw experiences of yeonmi Park the north korean defector and her mother\nകിമ്മിന്റെ ഉത്തര കൊറിയയിൽ തട്ടിൻപുറത്തെ പെരുച്ചാഴികൾക്കും, പറമ്പിലെ കിളികൾക്കും വരെ കാതുണ്ടെന്നും, അവർ സുപ്രീം ലീഡർക്ക് നാട്ടിലെ രഹസ്യങ്ങൾ ചോർത്തിക്കൊടുക്കുമെന്നുമാണ് പറയാറ്...\nPyongyang, First Published Apr 25, 2020, 9:46 AM IST\n2014 -ൽ ഡബ്ലിനിൽ നടന്ന വൺ യങ് വേൾഡ് സമ്മിറ്റിൽ സംസാരിക്കാൻ പതിവിനു വിരുദ്ധമായി ഒരു ഉത്തരകൊറിയൻ പ്രതിനിധിയും ഉണ്ടായിരുന്നു. പേര്, ഇയോൻമി പാർക്ക്. "ഉത്തരകൊറിയ നിങ്ങൾക്ക് സങ്കൽപ്പിക്കാൻ പോലുമാകാത്ത ഒരു രാജ്യമാണ്..." എന്നുതുടങ്ങിയ ഇയോൻമിയുടെ പ്രസംഗം കേട്ട് അന്ന് ലോകം സ്തംഭിച്ചിരുന്നുപോയി. പ്രസംഗത്തിനിടെ പലകുറി ഇയോൻമിയുടെ കവിളിലൂടെ കണ്ണുനീർ ഒലിച്ചിറങ്ങിയത് ലോകം വേദനയോടെ കണ്ടു. അനുവാദമില്ലാതെ ഒരു ഐ‌എസ്‌ഡി കോൾ വിളിച്ചാൽ പൗരന്മാരെ വധശിക്ഷയ്ക്ക് വിധിക്കുന്ന, ഒരു ഹോളിവുഡ് സിനിമ കണ്ടതിന്റെ പേരിൽ ജനങ്ങളെ ഫയറിംഗ് സ്‌ക്വാഡിന് മുന്നിലേക്ക് അയക്കുന്ന തന്റെ നാടിനെപ്പറ്റി അവൾ അന്ന് ലോകത്തിനു മുന്നിൽ തുറന്നുപറഞ്ഞു. 'ഉച്ചത്തിൽ സംസാരിക്കരുത്, ആരോടും അടുത്തുചെന്ന് കാതിൽ അടക്കം പറയാൻ മാത്രമേ പാടുള്ളൂ' എന്ന് ഇയോൻമിയെ പഠിപ്പിച്ചത് അവളുടെ അമ്മയാണ്. "തട്ടിൻപുറത്തെ പെരുച്ചാഴികൾക്കും, പറമ്പിലെ കിളികൾക്കും വരെ കാതുണ്ടെന്നും, അവർ സുപ്രീം ലീഡർക്ക് നാട്ടിലെ രഹസ്യങ്ങൾ ചോർത്തിക്കൊടുക്കുമെന്നുമാണ് ഞങ്ങളുടെ നാട്ടിൽ എല്ലാവരും വിശ്വസിക്കുന്നത്..." എന്നും അന്ന് ഇയോൻമി തന്റെ പ്രസംഗത്തിൽ ഓർത്തെടുത്തു.\nഉത്തരകൊറിയയിൽ നിന്ന് രക്ഷപ്പെട്ടോടി വന്ന ആദ്യ ദിവസം മുതൽ അവർ സഹിച്ച പീഡനങ്ങൾക്ക് കണക്കില്ലായിരുന്നു. ഇയോൻമിയെയും അമ്മയെയും അതിർത്തിക്കപ്പുറം കടക്കാൻ സഹായിക്കാം എന്നുപറഞ്ഞു പണം കൈപ്പറ്റി കൂടെക്കൊണ്ടു പോയ ചൈനീസ് ബ്രോക്കർ പാതിവഴി എത്തിയപ്പോൾ പതിമൂന്നു വയസ്സുമാത്രമുണ്ടായിരുന്ന പതിമൂന്നു തികയാത്ത ഇയോൻമിയെ ബലാത്സംഗം ചെയ്യാൻ തുനിഞ്ഞു. അന്ന് അവളെ രക്ഷിക്കാൻവേണ്ടി ആ ബ്രോക്കറുടെ ലൈംഗികപീഡനത്തിന് ഇരയാകാൻ സമ്മതം മൂളേണ്ടി വന്നു അവളുടെ അമ്മക്ക്. അതിന്റെയൊക്കെ നടുക്കുന്ന ഓർമ്മകൾ ഇയോൻമി പങ്കുവച്ചപ്പോൾ അതു കേട്ട് ലോകം നടുങ്ങി. ഇങ്ങനെ അനധികൃതമായി കടത്തപ്പെടുന്ന ഉത്തരകൊറിയൻ പെൺകുട്ടികളുടെ നിസ്സഹായത മുതലെടുത്ത് പല ചൈനീസ് മനുഷ്യക്കടത്ത ഏജന്റുമാരും അവരെ സ്ഥിരമായി ലൈംഗിക ചൂഷണം ചെയ്യുന്നുണ്ട്. പലരെയും തുച്ഛമായ തുകയ്ക്ക് വിൽക്കുന്നുണ്ട് ചൈനയിൽ പലർക്കും. ഈ യാഥാർഥ്യങ്ങളുടെ നേർവിവരണമാണ് അന്നാദ്യമായി ലോകം കേട്ടത്.\nസ്വന്തം നാട്ടിൽ നിന്ന് സ്വാതന്ത്ര്യത്തിനുവേണ്ടി എല്ലാം ഇട്ടെറിഞ്ഞ് നാടുവിട്ടോടിയപ്പോൾ തനിക്കും അമ്മയ്ക്കും അനുഭവിക്കേണ്ടി വന്ന ദുരിതങ്ങളുടെ സാക്ഷ്യങ്ങൾ പിന്നീട് ഇയോൻമി 'ജീവിക്കാൻ വേണ്ടി' (In Order to Live') എന്ന് പേരിട്ട തന്റെ ഓർമ്മക്കുറിപ്പുകളിൽ ഒന്നും മറച്ചുവെക്കാതെ തന്നെ വിവരിക്കുന്നുണ്ട്. പെൻഗ്വിൻ ബുക്ക്സ് പ്രസിദ്ധീകരിച്ച ആ പുസ്തകത്തിൽ നിന്നുള്ള ഒരു ഭാഗത്തിന്റെ സ്വതന്ത്ര പരിഭാഷയാണ് ഇത്, വിവർത്തനം : ബാബു രാമചന്ദ്രൻ.\n"രണ്ടു കാര്യങ്ങളിൽ ഞാനേറെ കൃതാർത്ഥയാണ്. ഒന്ന്, ഞാൻ ഉത്തര കൊറിയയിൽ ജനിച്ചവളാണ്. രണ്ട്, എനിക്ക് അവിടെ നിന്ന് ഓടി രക്ഷപ്പെടാൻ സാധിച്ചു. രണ്ടും എന്റെ ജീവിതത്തിൽ ചെലുത്തിയിട്ടുള്ള സ്വാധീനങ്ങൾ പറഞ്ഞറിയിക്കാനാവുന്നതല്ല. സാധാരണവും സമാധാനപൂർണവുമായ മറ്റൊരു ജീവിതവുമാണ് അത് രണ്ടിനെയും വെച്ചുമാറാൻ ഞാനൊരുക്കമല്ല. പക്ഷേ, എന്നെ ഞാനാക്കിയ എന്റെ അനുഭവങ്ങളുടെ കഥ അങ്ങനെ രണ്ടു വരികളിൽ ഒതുക്കി നിർത്താൻ കഴിയില്ല. ഞാൻ പറയാം.\nജോൺ ഡിഡിയന്റെ പ്രശസ്തമായ ഒരുദ്ധരണി ഇങ്ങനെയാണ്, " ജീവിച്ചിരിക്കാൻ വേണ്ടി നമ്മൾ അവനവനോടുതന്നെ കഥകൾ പറയുന്നു... " നമ്മൾ കടന്നുപോയ അനുഭവങ്ങളുടെ ആഘാതത്തെ അതിജീവിക്കാനുള്ള ഒരേയൊരു മാർഗമെന്നത് അവയ്ക്ക് ഒരു കഥയുടെ രൂപം നൽകുക എന്നുള്ളതാണ്. തീരുമ്പോൾ അന്നോളം സംഭവിച്ചതെല്ലാം അനിവാര്യമായിരുന്നു എന്നു തോന്നിക്കുന്നൊരു കഥ. ഒരു മനുഷ്യന് തന്റെ സഹജീവിയോട് എത്രമേൽ ക്രൂരത കാട്ടാനാകും എന്നു ഞാൻ അനുഭവിച്ചറിഞ്ഞതാണ്. അതേ സമയം, ചില പ്രതിസന്ധി ഘട്ടങ്ങളിൽ മനുഷ്യന്റെ ദയാവായ്പ്പിന്റെ, ത്യാഗസന്നദ്ധതയുടെ മാധുര്യവും ഞാനറിഞ്ഞിട്ടുണ്ട്. അതിജീവിക്കാനായി പലപ്പോഴും നമ്മൾ മനുഷ്യത്വം വെടിയേണ്ടതുണ്ട് എന്നു ഞാൻ തിരിച്ചറിഞ്ഞിട്ടുണ്ട്. തീർത്തും ഇല്ലാതായി എന്നു കരുതിപ്പോകുന്ന ഘട്ടത്തിൽ, സ്വാതന്ത്ര്യത്തിന്റെ പ്രാണവായു കിട്ടുന്ന നിമിഷം, ഒരു തീപ്പൊരിയിൽ നിന്ന് വീണ്ടും പിടഞ്ഞെണീറ്റു കൊണ്ട് പഴയ തീനാളമാകാൻ, ഒരിറ്റു സ്നേഹത്തിന്റെ ഇന്ധനം പകർന്നു കിട്ടിയാൽ തീപ്പന്തമായി കത്തിജ്വലിക്കാൻ മനുഷ്യന്റെ ആത്മാഭിമാനത്തിനു കഴിയും എന്നും ഞാൻ തിരിച്ചറിഞ്ഞതാണ്.\nചൈനയിൽ നിന്നുത്ഭവിച്ച് ഉത്തരകൊറിയയിലൂടെ ഒഴുകുന്ന യാലു നദിയുടെ തീരത്ത്, രണ്ടുലക്ഷത്തോളം പേർ അധിവസിക്കുന്ന ഹൈസാൻ എന്ന പട്ടണത്തിലായിരുന്നു എന്റെ ജനനം. -40 ഡിഗ്രി സെൽഷ്യസ് വരെ താപനില താഴ്ന്ന കൊറിയയുടെ ഏറ്റവും തണുപ്പേറിയ പ്രവിശ്യകളിൽ ഒന്നായിരുന്നു ഹൈസാൻ എന്ന എന്റെ നാട്. ചെറുപ്പം മുതൽക്കു തന്നെ, ഞാനെന്താണോ അതിൽ അഭിമാനിക്കണം എന്നാണ് അച്ഛനുമമ്മയും എന്നെ പറഞ്ഞു പഠിപ്പിച്ചിരുന്നത്.\nഅച്ഛന്റെ മടിയിലിരുന്നുകൊണ്ട്, സർക്കാർ പുറത്തിറക്കിയിരുന്ന കുട്ടിക്കഥകളുടെ പുസ്തകം വായിച്ചു കേട്ടുവളർന്ന ഒരു കുട്ടിക്കാലമായിരുന്നു എന്റേത്. ആ പുസ്തകങ്ങളിൽ ഗവൺമെന്റ് അവരുടെ രാഷ്ട്രീയം കുത്തി നിറച്ചിരുന്നു. അതിലെ കഥകളിൽ ഉണ്ടായിരുന്നത് യക്ഷികളും, രാജകുമാരന്മാരും ഒന്നുമല്ലായിരുന്നു. മിക്കതിലും ദക്ഷിണ കൊറിയ എന്നൊരു ദരിദ്ര രാജ്യത്തെപ്പറ്റിയുള്ള കഥകളായിരുന്നു. ഞങ്ങളുടെ അയൽരാജ്യം. അവിടത്തെ ദാരിദ്ര്യത്തെപ്പറ്റിയുള്ള വർണ്ണനകൾ നിറഞ്ഞ ചിത്രപുസ്തകങ്ങൾ വായിച്ചാണ് ഞാൻ വളർന്നത്. കിടന്നുറങ്ങാൻ ഒരു വീടില്ലാത്ത, ഇട്ടുനടക്കാൻ ഒരു വള്ളിച്ചെരുപ്പുപോലുമില്ലാത്ത, അച്ഛനമ്മമാർ തിരിഞ്ഞു നോക്കാത്ത, ഒരു നേരത്ത ഭക്ഷണത്തിനായി തെരുവിൽ അലഞ്ഞു തിരിഞ്ഞ് വഴിയേ പോകുന്നവരോട് കൈനീട്ടി ഇരിക്കേണ്ടി വരുന്ന ഹതഭാഗ്യരായ കുഞ്ഞുങ്ങളുടെ നാട്, അതായിരുന്നു ചിത്രപുസ്തകങ്ങളിലൂടെ ഞാനറിഞ്ഞ ദക്ഷിണ കൊറിയ. എന്നാൽ, ഗവൺമെന്റ് ആ കഥാപുസ്തകങ്ങളിലേക്ക് അബോധപൂർവ്വമായെങ്കിലും കൃത്യമായി പകർത്തിവെച്ചിരുന്നത് എന്റെ സ്വന്തം നാടിന്റെ അവസ്ഥയായിരുന്നു എന്ന് അന്നെനിക്ക് ബോധ്യപ്പെട്ടിരുന്നില്ല. രാജ്യത്തിന്റെ ശത്രുക്കളെ ഉള്ളുതുറന്ന് വെറുക്കാൻ കുഞ്ഞുന്നാളിൽ തന്നെ പരിശീലനം സിദ്ധിച്ചിട്ടുള്ളവരാണ് ഞങ്ങൾ ഉത്തരകൊറിയക്കാർ.\nസ്വന്തം നാടിനായി ത്യാഗോജ്ജ്വലമായ ജീവിതങ്ങൾ നയിച്ച പല രാഷ്ട്രനേതാക്കളെയും ആ പുസ്തകങ്ങൾ ഞങ്ങൾക്ക് പരിചയപ്പെടുത്തിയിരുന്നു. കിം ജോങ് ഇൽ എന്ന ഞങ്ങളുടെ പ്രിയ നേതാവിന് അത്ഭുതസിദ്ധികൾ വരെ ഉണ്ടായിരുന്നു. 'ഋതുക്കളെ സ്വന്തം മനോബലം കൊണ്ട് നിലക്ക് നിർത്തിയിരുന്ന' ഒരപൂർവ ജന്മമായിരുന്നു സഖാവെന്ന് അദ്ദേഹത്തിന്റെ ഗവൺമെന്റ് അംഗീകൃത ജീവചരിത്രം ഞങ്ങളെ പഠിപ്പിച്ചു. സ്വന്തം അച്ഛന്റെ പേരിലുള്ള, കിം ഇൽ സങ് യൂണിവേഴ്സിറ്റിയിൽ ബിരുദപഠനം നടത്തിയ മൂന്നു വർഷം കൊണ്ട് സുപ്രീം ലീഡർ എഴുതിത്തീർത്തത് 1500 പുസ്തകങ്ങളാണത്രേ. കിം കുടുംബത്തിലെ അംഗങ്ങളെ ഞങ്ങൾ ദൈവത്തിന്റെ പ്രതിപുരുഷന്മാരായി കണ്ടു. അഥവാ, അങ്ങനെ കാണാൻ ഞങ്ങളെ ഡോക്യൂമെന്ററികളിലൂടെയും, സിനിമകളിലൂടെയും, ടിവി ഷോകളിലൂടെയും അവർ പരിശീലിപ്പിച്ചു. രാജ്യത്ത് പ്രസരണം ചെയ്തിരുന്ന ഒരേയൊരു ചാനലിൽ വരുന്ന ചുരുക്കം പരിപാടികളിൽ എല്ലാറ്റിലും ഒരേകാര്യം തന്നെ പറഞ്ഞുകൊണ്ടിരിക്കുമ്പോൾ അവിടത്തെ ജനം വേറെ എന്ത് പഠിക്കാനാണ് ?\nടെലിവിഷൻ സ്‌ക്രീനുകളിൽ നേതാക്കളുടെ ചിത്രങ്ങൾ വരുമ്പോഴൊക്കെ പശ്ചാത്തലത്തിൽ രോമാഞ്ചമുണർത്തുന്ന വൈകാരികമായ സംഗീതത്തിന്റെയും അലയടിയുണ്ടാകും. അത് കേൾക്കുമ്പോൾ എന്റെയുള്ളിൽ വല്ലാത്തൊരു തിരയിളക്കമുണ്ടാകുമായിരുന്നു അന്നൊക്കെ. അച്ഛനെയും അപ്പൂപ്പനെയും ഒക്കെ ദൈവത്തെപ്പോലെ കണ്ടു തൊഴണമെന്നാണ് ഞങ്ങൾ ഉത്തരകൊറിയക്കാരെ കാരണവന്മാർ പറഞ്ഞു പഠിപ്പിച്ചിട്ടുള്ളത്. ഞങ്ങളുടെ സമൂഹമനസ്സാക്ഷിക്ക് കിം ഇൽ സങ് ഞങ്ങളുടെ മുത്തച്ഛനായിരുന്നു. കിം ജോങ് ഇൽ പിതൃതുല്യനും.\nസ്‌കൂളിലെ പാഠപുസ്തകങ്ങളും ഞങ്ങളെ പഠിപ്പിച്ചത് രാജ്യത്തിന്റെ ശത്രുക്കളെ വെറുക്കണം എന്ന് തന്നെയാണ്. അവയിൽ നിറയെ ഞങ്ങൾ കണ്ടുവളർന്നത് നീലക്കണ്ണുകളും, നീളൻ മൂക്കുകളുമുള്ള, ഒരു ഹരത്തിനുവേണ്ടി നിരപരാധികളെ ചുട്ടുതള്ളുന്ന അമേരിക്കൻ പട്ടാളക്കാരെയാണ്. സ്‌കൂളുകളിൽ അമേരിക്കൻ പട്ടാളയൂണിഫോം ധരിപ്പിച്ച ഡമ്മികൾ ഉണ്ടാകുമായിരുന്നു. പിടി പിരിയഡിൽ ആ ഡമ്മികളെ ഞങ്ങൾ കുട്ടികൾ വരി നിന്ന് തല്ലുകയും കത്തികൊണ്ട് കുത്തുകയും ഒക്കെ ചെയ്യുമായിരുന്നു. അതായിരുന്നു, വിശ്രമവേളകളിലെ ഞങ്ങളുടെ വിനോദങ്ങളിൽ ഒന്ന്. സ്‌കൂളിലെ പാഠാവലികളില് പോലും നിറഞ്ഞു നിന്നിരുന്നത് അമേരിക്കയോടുള്ള വിദ്വേഷം തന്നെയായിരുന്നു. എന്തിന് ഗണിതശാസ്ത്രത്തിലെ വഴിക്കണക്ക് പോലും തുടങ്ങിയിരുന്നത്, " നിങ്ങൾ ഒരു അമേരിക്കൻ തെമ്മാടിയെ കൊന്നു, നിങ്ങളുടെ കൂട്ടുകാരൻ രണ്ട് അമേരിക്കൻ തെമ്മാടികളെ കൊന്നു എങ്കിൽ നിങ്ങൾ രണ്ടും കൂടി എത്ര അമേരിക്കൻ തെമ്മാടികൾ കൊന്നിട്ടുണ്ട് എന്ന് കണ്ടെത്തുക." എന്ന മട്ടിലായിരുന്നു.\nപലതും വാങ്ങാനും, വിൽക്കാനും, പ്രവർത്തിക്കാനുമൊക്കെ ഞങ്ങൾക്ക് നാട്ടിൽ വിലക്കുണ്ടായിരുന്നു. പരസ്യമായ കഴുവേറ്റങ്ങൾ, വെടിവെച്ചു കൊല്ലൽ ഒക്കെ നാട്ടിൽ അച്ചടക്കമുണ്ടാക്കാൻ എന്ന പേരിൽ സ്ഥിരമായി നടന്നു പോന്നിരുന്നു. എന്റെ കുട്ടിക്കാലത്ത് ഒരു പശുവിനെ കൊന്നു കറിവെച്ചു തിന്നതിന്റെ പേരിൽ ഒരാളെ അറസ്റ്റു ചെയ്യുകയുണ്ടായി. അന്ന് പശുക്കൾ 'സർക്കാരിന്റെ മുതലാ'യിരുന്നു. അവ കൃഷിയിടങ്ങളിലും, വണ്ടികൾ വലിക്കാനും ഒക്കെ ഉപയോഗം വന്നിരുന്നതുകൊണ്ട് വളരെ അമൂല്യമായ കണക്കാക്കപ്പെട്ടിരുന്നു. അതുകൊണ്ടുതന്നെ പശുവിനെ കശാപ്പുചെയ്യുക എന്നത് അക്ഷന്തവ്യമായ അപരാധമായിരുന്നു അന്ന്. അന്ന് ആ കുറ്റം ചാർത്തി അറസ്റ്റു ചെയ്യപ്പെട്ടയാൾ കടുത്ത ക്ഷയരോഗി ആയിരുന്നു. ജോലി ചെയ്തു ജീവിക്കാൻ നിവൃത്തിയില്ലാതായപ്പോൾ, പട്ടിണി കിടന്നു മടുത്തപ്പോഴാണ് അയാൾ പശുവിനെ കശാപ്പുചെയ്തതും തിന്നതുമൊക്കെ. അതൊന്നും പക്ഷേ, ഗവൺമെന്റിന് അറിയേണ്ട കാര്യമില്ലായിരുന്നു. 'പശുവിനെ കശാപ്പു ചെയ്യരുത്' എന്നുപറഞ്ഞാൽ 'ചെയ്യരുത്'. അത്രതന്നെ. അയാൾക്ക് അതിനുള്ള പരമാവധി ശിക്ഷ തന്നെ കിട്ടി അന്ന്. പൊലീസുകാർ അയാളെ പച്ചക്കറിച്ചന്തയ്ക്ക് പിന്നിലെ ഒഴിഞ്ഞുകിടന്നിടത്തേക്ക് കൊണ്ടുപോയി. ഒരു മരക്കുറ്റിയിൽ കെട്ടിയിട്ടു. എന്നിട്ട്, മൂന്നു തോക്കുധാരികൾ യന്ത്രത്തോക്കിൽ നിന്ന് അയാളുടെ പരിക്ഷീണമായ ദേഹത്തേക്ക് വെടിയുണ്ടകൾ വർഷിച്ചു. നിലത്തേക്ക് അയാൾ കുഴഞ്ഞു വീഴും വരെ അയാളുടെ ദുർബല ദേഹത്തേക്ക് വെടിയുണ്ടകൾ നിർദാക്ഷിണ്യം തുളച്ചു കയറിക്കൊണ്ടിരുന്നു. അന്ന് ആ ഞെട്ടിക്കുന്ന ദൃശ്യം നേരിൽ കാണാനിടയായ എന്റെ അമ്മക്ക് ഒരു കാര്യം മനസ്സിലായി. ഈ നാട്ടിൽ ഒരു പശുവായിരിക്കുന്നതാണ് തമ്മിൽ ഭേദം. അതിനുള്ള വില പോലും ഇവിടെ മനുഷ്യർക്കില്ല.\nഒഴിവുദിവസങ്ങളെ ഞങ്ങൾ വെറുത്തിരുന്നു. ടിവി തുറന്നാൽ കാണാൻ അകെ ഉണ്ടാവുക ഗവൺമെന്റ് നിർമിച്ച കുറെ അറുബോറൻ പ്രൊപ്പഗാണ്ടാ സിനിമകൾ മാത്രമാണ്. ആളുകൾ ഒളിച്ചു കടത്തിക്കൊണ്ടുവന്നിരുന്ന ഹോളിവുഡ് സിനിമകളുടെയും ടിവി ഷോകളുടേയുമൊക്കെ വീഡിയോ കാസറ്റിന് വലിയ ഡിമാൻഡായിരുന്നു അന്നൊക്കെ. പക്ഷേ, അങ്ങനെ കാസറ്റിട്ടു സിനിമകാണാൻ വലിയ അപകടം പിടിച്ച ഏർപ്പാടായിരുന്നു. ഏതുനിമിഷമാണ് പൊലീസിന്റെ റെയിഡുണ്ടാവുക എന്ന് പറയാൻ പറ്റില്ല. വീട്ടിനുള്ളിലേക്ക് കയറും മുമ്പ് അവർ കരണ്ടു കട്ട് ചെയ്യും. അതോടെ കാസറ്റ് വിസിപിയിലും വിസിആറിലുമൊക്കെ കുടുങ്ങും. അവർ അകത്തേക്ക് കേറുന്ന നേരം കൊണ്ട് കാസറ്റ് പുറത്തെടുത്ത് ഒളിപ്പിക്കാൻ നമുക്ക് ആവില്ല. ജനം അതിനും ഒരു പ്രതിവിധി കണ്ടെത്തിയിരുന്നു. ഒരേപോലുള്ള രണ്ട് കാസറ്റ് പ്ലെയറുകൾ മിക്കവാറും വീടുകളിൽ ഉണ്ടായിരുന്നു. സർക്കാരിന്റെ റെയിഡുണ്ടായാൽ ഉടനടി രണ്ടാമത്തെ കാസറ്റുള്ള പ്ലെയർ മുക്കി, കാസറ്റിടാത്ത പ്ലെയർ കണക്റ്റ് ചെയ്തു വെച്ച് അധികാരികളെ പറ്റിക്കും.\nഎന്റെ അമ്മാവന് അന്നൊരു വിസിആർ ഉണ്ടായിരുന്നു. ഞങ്ങൾ ഹോളിവുഡ് ചിത്രങ്ങൾ കാണാൻ വേണ്ടി ഇടയ്ക്കിടെ അവിടേക്ക് പോകുമായിരുന്നു. കർട്ടൻ താഴ്ത്തി, കാണുന്നതിനിടെ ബഹളം വെക്കരുത്, ഒരക്ഷരം മിണ്ടരുത് എന്നൊക്കെ ആദ്യമേ മുന്നറിയിപ്പ് തന്നിട്ടേ അമ്മായി കാസറ്റ് ഇടുകയുള്ളൂ. അങ്ങനെ കണ്ട സിൻഡ്രല്ല, സ്നോവൈറ്റ്, ജെയിംസ് ബോണ്ട് തുടങ്ങിയ പല ചിത്രങ്ങളും എനിക്ക് ഏറെ ഇഷ്ടമായിരുന്നു. പക്ഷേ, ഒരു അവധിക്കാലത്ത് അദ്ദേഹത്തിന്റെ വീട്ടിൽ ചെന്നപ്പോൾ കാണാനിടയായ ഒരു ഹോളിവുഡ് ചിത്രം, ടൈറ്റാനിക് , ആണ് എന്നിൽ അടക്കാനാവാത്ത സ്വാതന്ത്ര്യമോഹം ഉണർത്തിയത്. അങ്ങനെയൊരു 'നാണംകെട്ട പ്രേമകഥ' ഞങ്ങളുടെ നാട്ടിൽ എന്തായാലും ആർക്കും സിനിമയാക്കാൻ പറ്റില്ലായിരുന്നു. സിനിമയിൽ കാണിക്കുന്ന സ്ത്രീപുരുഷന്മാർ എല്ലാവരും തന്നെ ഞങ്ങളുടെ നാട്ടിലെ മാനദണ്ഡങ്ങൾ പ്രകാരം ഒരു അച്ചടക്കവുമില്ലാത്തവർ. പ്രേമത്തിന്റെ പേരിൽ അവർ കാണിച്ചു കൂട്ടുന്നതാകട്ടെ വെറും അഴിഞ്ഞാട്ടങ്ങൾ മാത്രം. ഞങ്ങളുടെ നാട്ടിലെങ്ങാൻ അങ്ങനെ ഒരു സിനിമ വന്നിരുന്നെങ്കിൽ, ആദ്യം ഫയറിംഗ് സ്‌ക്വാഡിന്റെ മുന്നിലേക്ക് എത്തുക സിനിമയുടെ സംവിധായകനും, നിർമ്മാതാക്കളുമായിരിക്കും. പിന്നാലെ അതിൽ അഭിനയിച്ചവരും.\nആ സിനിമയിൽ കണ്ട മറ്റൊരു കാര്യം എന്നെ വല്ലാതെ സ്വാധീനിച്ചു. അതിലെ നായികാനായകന്മാർ 'പ്രണയത്തിനു വേണ്ടി' മരിക്കാൻ തയ്യാറാണ്. കുഞ്ഞുന്നാളുതൊട്ടേ ഞങ്ങളെ മരിക്കാൻ തയ്യാറാകണം എന്ന് പറഞ്ഞു പഠിപ്പിച്ചിട്ടുള്ളത് ഗവൺമെന്റിനും രാജ്യത്തിനും വേണ്ടി മാത്രമാണ്. അതിനു പകരം, മറ്റൊരാളോടുള്ള പ്രണയത്തിന്റെ പേരിൽ പ്രാണത്യാഗം ചെയ്യാനും മടിക്കാതിരിക്കുക. ഹോ..! അത് എന്നിൽ വല്ലാത്ത സ്വാധീനമാണുണ്ടാക്കിയത്. എന്നിൽ സ്വാതന്ത്ര്യമെന്ന സ്വപ്നത്തിന്റെ വിത്തുപാകിയത് 'ടൈറ്റാനിക്' ആണെന്ന് പറയാം.\n2007 മാർച്ചിൽ, ആ സ്വാതന്ത്ര്യദാഹത്തിന്റെ പരാകാഷ്ടയിലാണ് ഞങ്ങൾ നാടുവിട്ട് ചൈനയിലേക്ക് കുടിയേറാൻ തീരുമാനിച്ചത്. അതിനായി ചില ഏജന്റുമാർക്ക് പണവും നൽകി അമ്മ. യാലു നദി കടത്തി അക്കരെ കൊണ്ടുപോയി, ചൈനയിലേക്ക് കടത്തിത്തരാം എന്നതായിരുന്നു ഏജന്റിന്റെ ഓഫർ. മംഗോളിയയിലേക്ക് ഞങ്ങളെ അവർ നടത്തിക്കൊണ്ടാണ് പോയത്. പുറത്തെ താപനില -27 ഡിഗ്രി സെൽഷ്യസ്. ഉറഞ്ഞു പോകുന്ന കാലാവസ്ഥ. കൊടും തണുപ്പത്ത് തന്നെ ഞങ്ങളെ കടത്താൻ തീരുമാനിച്ചതിനു കാരണമുണ്ട്. ആ സമയത്ത് ചൈനീസ് പട്ടാളത്തിന്റെ ബോർഡർ പൊലീസ് ഒന്ന് അയയും. ചൈനീസ് ബോർഡർ പട്രോൾ സംഘത്താൽ പിടിക്കപ്പെട്ട് തിരികെ നാടുകടത്തപ്പെട്ടാൽ പിന്നെ നേരിടേണ്ടി വരിക ഗവണ്മെന്റിന്റെ ഫയറിംഗ് സ്‌ക്വാഡിനെ ആയിരിക്കും. അതുകൊണ്ട്, ജീവനോടെ പിടിക്കപ്പെടില്ല എന്ന് ഞാനും അമ്മയും ഉറപ്പിച്ചിരുന്നു. അമ്മയുടെ കയ്യിൽ അഞ്ചു സ്ട്രിപ്പ് ഉറക്കഗുളിക ഉണ്ടായിരുന്നു. എന്റെ കയ്യിൽ മൂർച്ചയേറിയ ഒരു റേസർ ബ്ലേഡും. പിടിച്ചാൽ അപ്പോൾ എല്ലാം അവസാനിപ്പിക്കാൻ തന്നെ ഞങ്ങൾ ഉറപ്പിച്ചിരുന്നു.\nട്രെയിനിലും, ബസ്സിലും, നടന്നും ഒക്കെയായി നാലുദിവസമെടുത്തു മംഗോളിയയിൽ മരുഭൂമിയിലേക്ക് കടന്നുകേറാൻ. അവസാനഘട്ടത്തിൽ ഒരു ഹാൻ ചൈനീസ് ഏജന്റ് ആയിരുന്നു കടത്തിന് കൂടെ ഉണ്ടായിരുന്നത്. "ആരെങ്കിലും പിടിക്കപ്പെട്ടാൽ, മറ്റുള്ളവരെക്കൂടി കുരുതി കൊടുക്കരുത്. നിങ്ങൾ ഒറ്റയ്ക്കാണെന്നേ പറയാവൂ.." എന്നയാൾ യാത്ര പുറപ്പെടും മുമ്പേ തന്നെ പറഞ്ഞിരുന്നു. രണ്ട് ടോർച്ചും, രണ്ട് വടക്കുനോക്കി യന്ത്രങ്ങളും ഉണ്ടായിരുന്നു ഞങ്ങളുടെ കയ്യിൽ. ഞങ്ങളുടെ സംഘത്തിലുണ്ടായിരുന്ന ഒരേയൊരു പുരുഷനെ അയാൾ അതെങ്ങനെ ഉപയോഗിക്കണം എന്നും പഠിപ്പിച്ചു. ഞങ്ങളെ അവർ ഒരു സ്ഥലത്തു കൊണ്ട് വിടും. അവിടെനിന്ന് വടക്കുകിഴക്ക് ദിക്ക് നോക്കി നടക്കണം. കുറേ നടന്നാൽ ഒരു മുൾവേലി കാണാം. അതും കടന്നു അങ്ങേപ്പുറത്തേക്ക് നടന്നു പോകണം. പിന്നെ ആദ്യം കാണുന്നത് ആരായാലും അവരോട്, 'ഞങ്ങൾ ഉത്തരകൊറിയയിൽ നിന്ന് ഓടിരക്ഷപ്പെട്ടുവന്ന അഭയാർത്ഥികളാണ്' എന്ന് പറഞ്ഞാൽ മതിയാകുമത്രേ, ഞങ്ങൾക്ക് വേണ്ട സഹായങ്ങൾ കിട്ടും എന്നാണു അയാൾ പറഞ്ഞത്.\nഒരു ടാക്സിയിൽ കയറ്റി അയാൾ ഞങ്ങളെ ഡ്രോപ്പ് ലൊക്കേഷനിലേക്ക് കൊണ്ടുപോയി. അവിടെ അവസാനമായി യാത്രപറഞ്ഞു പിരിയും മുമ്പ്, മരുഭൂമിയിൽ ചക്രവാളസീമയിലായി കണ്ട വിളക്കുകളുടെ വെട്ടം ചൂണ്ടിക്കാണിച്ച് അയാൾ പറഞ്ഞു. " അതാ... ആ കാണുന്നതാണ് നിങ്ങൾക്ക് ചെന്നുകയറേണ്ട മംഗോളിയൻ പട്ടണം. ആ വെളിച്ചം നോക്കി നടന്നോളൂ. ചൈനയുടെ ഭാഗത്തുള്ള വിളക്കുകൾക്ക് വെട്ടം കുറവാണ്. അങ്ങോട്ട് പോവേണ്ട. അത് ശ്രദ്ധിക്കണം. ഇനി അഥവാ കൂട്ടം തെറ്റിപ്പിരിഞ്ഞ എന്ന് വെക്കുക. കയ്യിൽ വടക്കുനോക്കിയന്ത്രവും സഹായത്തിനില്ലെന്നുണ്ടെങ്കിൽ, ദാ... ഇങ്ങനെ മേലേക്ക് നോക്കിയാൽ കാണുന്ന ആ നക്ഷത്രമില്ലേ, അത് വടക്കു ഭാഗത്താണ്, അത് പിടിച്ചു നടന്നാൽ മതിയാകും..."\nഅയാളുടെ നിർദേശങ്ങളെ അക്ഷരം പ്രതി അനുസരിച്ച് ഞങ്ങൾ നടന്നുതുടങ്ങി. കുറേ ദൂരം നടന്നു പിന്നിലേക്ക് നോക്കിയപ്പോൾ, തണുത്തുറഞ്ഞ വെറുംനിലത്ത് മുട്ടും കുത്തി നിന്ന് പ്രാർത്ഥിക്കുന്ന അയാളെ കണ്ടു. "എന്തൊരു മനുഷ്യനാണിയാൾ, എന്തൊരു കരുതലാണിയാൾക്ക്..? ആരാണിയാൾ ? ഞങ്ങളുടെ ഭാഷപോലും സംസാരിക്കാത്ത, ഞങ്ങളിൽ ഒരാളെപ്പോലും നേരിട്ടറിയാത്ത ഇയാൾ, എന്തിനാണ് ഞങ്ങൾക്കുവേണ്ടി ദൈവത്തോടിരക്കുന്നത്? സ്വന്തം ജീവൻ പോലും പണയപ്പെടുത്തി ഞങ്ങളെ സഹായിക്കാൻ ശ്രമിക്കുന്നത്?" എന്നു ഞങ്ങൾ അമ്പരപ്പോടെ അന്നേരമോർത്തു. നിശബ്ദമായ ഒരു പ്രാർത്ഥനയോടെ അയാൾക്ക് മനസാ നന്ദി പ്രകാശിപ്പിച്ചു.\nകിലോമീറ്ററുകളോളം ദൂരം ഒരു മരച്ചുവട് പോലുമില്ലായിരുന്നു. കല്ലും മണലും കുറ്റിച്ചെടികളും മാത്രം. തണുപ്പിന് ജീവനുണ്ടെന്നു തോന്നി എനിക്ക്. അത് തണുത്തവിരലുകളാൽ എന്റെ ദേഹത്തെ ഇറുക്കിപ്പിടിച്ചു. എന്റെ പേശികളെ മരവിപ്പിച്ച് എന്റെ നടത്തം പതുക്കെയാക്കി. ഞാൻ എന്റെ അമ്മയുടെ ദേഹത്തേക്ക് അറിയാതെ ചാഞ്ഞു. ഞാൻ വിറക്കുന്നത് കണ്ടപ്പോൾ അമ്മ അവരുടെ കോട്ടഴിച്ച് എന്നെ പുതപ്പിച്ചു. ഞങ്ങളുടെ രക്ഷകൻ അമ്മയ്ക്ക് ഒരു ഷൂസ് കൊടുത്തിരുന്നു. അത് അവരുടെ കാലിന് വലുതായിരുന്നതുകൊണ്ട് ലേസുകൾ ഇറുക്കി കെട്ടിയാണ് അമ്മ അതിനെ കാലിനോട് ചേർത്തുനിർത്തിയത്. അയാളുടെ സഹായമില്ലായിരുന്നെങ്കിൽ തണുപ്പിൽ കാലുകൾ വിറങ്ങലിച്ച് പാതിവഴിയെത്തുമ്പോഴേക്കും വീണുപോയേനെ അവർ.\nഅതെന്റെ ജീവിതത്തിലെ ഏറ്റവും ദൈർഘ്യമേറിയ രാത്രിയായിരുന്നു. ഓരോ തവണ ഒച്ചകേൾക്കുമ്പോഴും ഞങ്ങൾ ഞെട്ടിവിറച്ചു പതുങ്ങിക്കൊണ്ടിരുന്നു. നാലാമത്തെ മുൾവേലിയും കടന്നു ഞങ്ങൾ അപ്പുറത്തെത്തിയപ്പോൾ, ദൂരെയെവിടെനിന്നോ ഒരു വലിയ വാഹനത്തിലെ സെർച്ച് ലൈറ്റുകൾ കണ്ണുതുറന്നു ഞങ്ങളെ നോക്കി. ഞങ്ങൾ എല്ലാവരും ഒറ്റയടിക്ക് നിലംപതുങ്ങി. ആ വാഹനത്തിന്റെ ശബ്ദവും, സെർച്ച് ലൈറ്റിന്റെ പ്രകാശവും അകന്നകന്നു പോകും വരെ മൗനമായി പ്രാർത്ഥിച്ചു. ടോർച്ച് തെളിച്ച് വടക്കുനോക്കിയന്ത്രം പരിശോധിക്കാൻ ഞങ്ങൾക്ക് ഭയമായിരുന്നു. അതുകൊണ്ട് ഞങ്ങൾ ആകാശത്തുകണ്ട നക്ഷത്രത്തെ ആശ്രയിച്ചു. അതിനിടെ ആകാശം മേഘാവൃതമായി, നക്ഷത്രം കാണാതെ ഞങ്ങൾക്ക് വഴിതെറ്റി. കുറേ ദൂരം അങ്ങനെ പോയപ്പോഴാണ് മറ്റൊരു ബുദ്ധി തോന്നിയത്. ഒരാളെ നടുക്ക് നിർത്തി ഞങ്ങൾ ചുറ്റിനും നിന്ന് വെളിച്ചം മറഞ്ഞു. ആ വലയത്തിനുള്ളിലിരുന്നു കൊണ്ട് അയാൾ വടക്കുനോക്കിയന്ത്രം നോക്കി ദിക്കറിഞ്ഞു.\nസമയം കഴിയും തോറും തണുപ്പ് കൂടിക്കൂടി വന്നു. ഞങ്ങളുടെ ധൈര്യവും പതുക്കെ ചോർന്നു പോകാൻ തുടങ്ങി. "എത്തുമോ ജീവനോടെ അവിടെ ?" പിന്നീടുള്ള ചിന്തകൾ മരണത്തെക്കുറിച്ചായി. എന്റെ എല്ലുകൾ ആരെങ്കിലും കണ്ടെത്തുമോ? കുഴിച്ചിട്ടത് എവിടെയെന്ന് ആർക്കെങ്കിലും അറിയാനാകുമോ? ഞാൻ ഈ ഭൂമുഖത്ത് ഉണ്ടായിരുന്നെ ഇല്ലെന്ന പോലെ എന്നെ ആളുകൾ മറന്നുകളയുമോ? അങ്ങനെ പലചിന്തകളും എന്റെ മനസ്സിലേക്ക് ഒന്നൊന്നായി കടന്നുവന്നു. എന്റെ ജീവിതത്തിൽ ഞാനേറ്റവും കൂടുതൽ അരക്ഷിതാവസ്ഥ അറിഞ്ഞ നിമിഷങ്ങളായിരുന്നു അത്. ആ നിമിഷം, ഞാൻ കിം ജോങ് ഉന്നിനെ വെറുക്കാൻ തുടങ്ങി.\nഅത്രയും ആയ സ്ഥിതിക്ക് ഞാൻ മോശം ചിന്തകളെയും മനസ്സിലേക്ക് വരാൻ അനുവദിച്ചു തുടങ്ങി. ഞങ്ങളിൽ ആർക്കും സുപ്രീം ലീഡറെപ്പറ്റി മനസ്സിൽ പോലും മോശമായി ചിന്തിക്കാൻ ധൈര്യമുണ്ടായിരുന്നില്ല. സുപ്രീം ലീഡർക്ക് ജനങ്ങളുടെ മനസ്സ് വായിച്ചെടുക്കാൻ കഴിവുണ്ടെന്നാണ് ഞങ്ങളെ പാഠപുസ്തകങ്ങൾ പഠിപ്പിച്ചിട്ടുള്ളത്. ഇനിയിപ്പോൾ അദ്ദേഹം എന്റെ മനസ്സ് വായിച്ചെടുത്താലെന്ത്, ഇല്ലെങ്കിലെന്ത്? എന്തായാലും ചാവാൻ തന്നെയാണ് പോകുന്നത്, ഇനിയെന്ത്? എന്തൊക്കെപ്പറഞ്ഞാലും സുപ്രീം ലീഡറോട് വഞ്ചന കാണിക്കുക എന്നത് ഒരു ഉത്തര കൊറിയൻ പൗരന് ഏറെ ദുഷ്കരമായ ഒന്നാണ്. അദ്ദേഹത്തിന്റെ നീണ്ടകരങ്ങൾ ഈ മരുഭൂമിയിലും ഞങ്ങളെ പിന്തുടരുന്നുണ്ട്, ഞങ്ങളെ പിന്നോട്ട് വലിക്കുന്നുണ്ട് എന്ന തോന്നൽ എന്റെയുള്ളിൽ ശക്തമായി. അമ്മയ്ക്കും അന്നേരം അങ്ങനെ തന്നെ തോന്നിയിരുന്നു എന്ന് പിന്നീട് ഒരിക്കലെന്നോട് അവർ തുറന്നു പറഞ്ഞിട്ടുണ്ട്.\nആ തോന്നൽ ശക്തമായപ്പോൾ സഹികെട്ടു ഞാൻ നിലവിളിച്ചുപോയി,"ആരെങ്കിലുമുണ്ടോ ഇവിടെ..? ഞങ്ങളെ ഒന്ന് രക്ഷിക്കൂ... ഹെൽപ്പ്..! " എന്റെ അലമുറ കേൾക്കാൻ അവിടാരുമില്ലായിരുന്നു. അവിടെ ആ ഇരുളടഞ്ഞ മരുഭൂമിയിലെ തണുപ്പിൽക്കിടന്നു ചത്തുകളയാൻ ഞാൻ ഒരുക്കമായിരുന്നു. അത്രയ്ക്ക് തളർന്നിരുന്നു ഞാൻ. അതിനു തയ്യാറെടുക്കുമ്പോഴാണ് ഇരുളും തുളച്ചുകൊണ്ട് പെട്ടെന്നൊരു തീവണ്ടിയുടെ ശബ്ദം എന്നെത്തേടി വന്നത്. വളരെ അടുത്തുനിന്നാണ് ആ ശബ്ദം കേട്ടതെന്നുറപ്പുണ്ട്. എവിടെ നിന്നാണ് ആ ഒച്ചയെന്നു വ്യക്തമായില്ല. ഞങ്ങളുടെ സംഘത്തിലെ മിക്കവാറും പേർ ഒരു ദിക്കിലേക്ക് പാഞ്ഞുചെന്നപ്പോൾ, എനിക്കും അമ്മയ്ക്കും ആ ഒച്ചവെന്നത് നേരെ എതിർ ദിശയിൽ നിന്നാണ് എന്നുതോന്നി. ഞങ്ങൾ അങ്ങോട്ട് പാഞ്ഞു.\nകുറേ ദൂരം പോയപ്പോൾ അതിർത്തിയിലെ മുൾവേലി പോലൊന്ന് ഇരുട്ടിൽ തെളിഞ്ഞു തെളിഞ്ഞു വരാൻ തുടങ്ങി. അതൊരു മരുപ്പച്ചപോലെ എനിക്ക് അനുഭവപ്പെട്ടു ആദ്യം എങ്കിലും, ആ വേലിയിൽ മുമ്പ് ആളുകൾ കടന്നുപോയതിന്റെ ഒരു പൊത്തും അതിൽ ഉടക്കിക്കീറിയ ഉടുപ്പിൻ കഷ്ണങ്ങളും ഒക്കെ കണ്ടപ്പോൾ ഞങ്ങൾക്ക് പ്രതീക്ഷയേറി. ആ ദ്വാരത്തിലൂടെ നൂണ്ടുകടന്നപ്പോൾ എന്റെ കോട്ട് മുൾവേലിയിൽ ഉടക്കി. അമ്മയാണ് എന്നെ വേർപെടുത്തി അപ്പുറം കടത്തിയത്. നടന്നുവന്ന വഴിക്ക് പിന്നിലായി ഒരു പുത്തൻ സൂര്യോദയം ഞങ്ങൾ കണ്ടു. മരുഭൂമിയിലെ വെയിലത്ത് നിഴലുകൾക്കൊപ്പം അമ്മയുടെ കരം ഗ്രഹിച്ച്, ഞാൻ മംഗോളിയയുടെ മണ്ണിലൂടെ മുന്നോട്ടു നടന്നു."\nമംഗോളിയൻ സൈനികർ അമ്മയെയും മകളെയും കണ്ടെത്തി. അവരെ ഡിറ്റൻഷൻ സെന്ററിലേക്ക് മാറ്റി. അവിടെ വെച്ച് ഏറെ നാൾ ചോദ്യം ചെയ്യപ്പെട്ട ശേഷം അവരെ ഒരു വിമാനത്തിൽ കയറ്റി ദക്ഷിണ കൊറിയയിലെ സിയോളിലേക്ക് മാറ്റി. അവിടെയും ഉത്തരകൊറിയൻ ചാരന്മാർ ആണോ എന്നറിയാൻ വേണ്ടി ആഴ്ചകൾ നീണ്ട ചോദ്യം ചെയ്യലിന് വിധേയരായി എങ്കിലും, അല്ലെന്നു ബോധ്യം വന്നതോടെ ദക്ഷിണ കൊറിയ അവർക്ക് അഭയമേകി. റീസെറ്റിൽമെൻറ് സെന്ററിലെ ഹ്രസ്വകാലത്തെ താമസത്തിനു ശേഷം അവർ ദക്ഷിണകൊറിയയിലെ പ്രാന്തപ്രദേശങ്ങളിൽ ഒന്നിലെ ഒരു ചെറുപട്ടണത്തിലേക്ക് പുനരധിവസിപ്പിക്കപ്പെട്ടു. പഠിത്തത്തിൽ മിടുക്കിയായിരുന്ന ഇയോൻമി കഷ്ടപ്പെട്ടുതന്നെ പഠിച്ചു. കോളേജിൽ പ്രവേശനം നേടി. കോളേജ് വിദ്യാഭ്യാസത്തിനിടെയാണ് ഡബ്ലിനിലെ ഉച്ചകോടിയിൽ പങ്കെടുക്കാൻ അവൾ തിരഞ്ഞെടുക്കപ്പെടുന്നതും, തുടർന്ന് വിശ്വപ്രസിദ്ധമായ ആ പ്രസംഗം ഇയോൻമി പാർക്ക് നടത്തുന്നതും.\nആ ദുരിതയാത്രക്കിടെ തന്നെ ഏറ്റവും കൂടുതലായി അലട്ടിയത് മരണഭയമല്ലായിരുന്നു എന്ന് ഇയോൻമി ഓർക്കുന്നു, അത് 'താൻ ആർക്കും വേണ്ടാത്തവളായി, എല്ലാവരാലും വിസ്മരിക്കപ്പെട്ടവളായിപ്പോവുമോ' എന്ന ഭയമായിരുന്നു, വല്ലാത്തൊരുതരം അരക്ഷിതാവസ്ഥയായിരുന്നു എന്ന് അവർ പറയുന്നു. അതുവരെയുള്ള അനുഭവങ്ങൾ കടലാസിലേക്ക് പകർത്തി, തന്റെ ഓർമ്മക്കുറിപ്പിലെ അവസാന വാചകവും എഴുതി നിർത്തി, പൂർണ്ണവിരാമമിട്ട് അടിവരയിട്ടു പേന താഴെ വെച്ചപ്പോഴാണ്, തന്റെ ജീവിതത്തിൽ ആദ്യമായി സ്വാതന്ത്ര്യം എന്തെന്ന് താനറിഞ്ഞത് എന്ന് ഇയോൻമി നിറകണ്ണുകളോടെ സാക്ഷ്യപ്പെടുത്തുന്നു.\nLast Updated Apr 27, 2020, 1:06 PM IST\nഉത്തര കൊറിയയിലെ ഒരമ്മ\nഐ.എസിൽ ചേർന്നവരെ സ്വീകരിക്കേണ്ടെന്ന തീരുമാനം: കേന്ദ്രസർക്കാരിനെതിരെ നിമിഷ ഫാത്തിമയുടെ അമ്മ


ഓ… പുലിക്കുന്ന് വിളിക്കുന്നു… – Utharadesam\nJanuary 2, 2021 Published Time: 7:37 PM\nകാസര്‍കോട് നഗരസഭയുടെ പുതിയ ഭരണ സമിതി ചുമതലയേല്‍ക്കുമ്പോള് ഇന്നത്തെ ഓര്‍മ്മകളില് നിറയുന്നത് പുലിക്കുന്നാണ്. പിലിക്കുന്ന് എന്നും മറ്റും ചിലര് എഴുതാറുണ്ട്. ശരിയല്ല. പുലിക്കുന്ന് തന്നെയാണ് ശരി. പുലി പ്രതിഷ്ഠ തന്നെ ആ കുന്നിലുണ്ട്.\nഒരു നാള് മഹാകവി പി. കുഞ്ഞിരാമന് നായര് പറഞ്ഞു. ‘പഹയരെ, എനിക്ക് പുലിക്കുന്നില് പോകണം’. അഹ്‌മദ്, പി. അപ്പുക്കുട്ടന്‍മാഷ് ഒപ്പം ഞാനും കവിക്കൊപ്പം യാത്രയായി. പുലിക്കുന്ന് ചന്ദ്രഗിരിയുടെ ഓരത്ത് അന്ന് നല്ല കമനീയ ദൃശ്യമാണ്. തെക്കില് ബ്രിഡ്ജ് മുതല് തളങ്കര അഴിമുഖം വരെ കാണാം. എളിയ ക്ഷേത്രമുറ്റത്ത് മരത്തില് പണിക്കുറ തീര്‍ത്ത വലിയൊരു പുലി ശില്‍പ്പം. മഹാകവി കുഞ്ഞിരാമന് നായര് അതിന്റെ പിളര്‍ന്ന ദംഷ്ട്രകള്‍ക്കുള്ളില് ഒരു പിടി കറന്‍സി നോട്ടുകള് തിരുകി. ആ ദംഷ്ട്രയില് ആലിംഗനം. ആകെ ഭക്തി മയം. അപ്പുക്കുട്ടന്‍മാഷ് ഉണര്‍ന്നു പ്രതികരിച്ചു. ‘ഈ മനുഷ്യന് ഭക്ത കവിയെന്ന് വിശേഷിക്കപ്പെടുന്നത് വെറുതെയല്ല.’\nഎന്റെ ഓര്‍മ്മകള് അത് മാത്രമല്ല. മനസ് സമ്മര്‍ദ്ദത്തിലായാല് ഞാന് പുലിക്കുന്നില് ചെന്ന് ഇരിക്കും. ഒരു നീല സാരി പോലെ ചന്ദ്രഗിരി നല്‍കുന്ന നയന സുഖം പറഞ്ഞാലും എഴുതിയാലും തീരില്ല. നിലാവുള്ള രാവുകളില് അവിടെ. പില്‍ക്കാലത്ത് ടൗണ് ഹാളും നിശാഗന്ധിപോലെ ഒരു വേദിയും വന്നു. ടി.ഇ. അബ്ദുല്ല, എ. അബ്ദുല് റഹ്‌മാന്, നഗരഭരണ കാലത്ത് കുറേ മാറ്റങ്ങള്. മുനിസിപ്പല് ലൈബ്രറി പരിഷ്‌കരിച്ചു. ആകെ ഞാന് കണ്ട ഒരു നല്ല പരിഷ്‌കാരം. പുതിയ നഗരസഭയില് ധാരാളം ‘കാഴ്ചപ്പാടുകള്’ ഉള്ള മെമ്പര്‍മാരുണ്ട്. പുലിക്കുന്നിനെ ടൂറിസ്റ്റ് കേന്ദ്രമാക്കാന് പലതും ചെയ്യാന് അവര്‍ക്ക് കഴിയണം.\nഒരു കാലത്ത് സ്വതന്ത്രമായി മദ്യപിക്കുന്നവരും ചില ഗുഹാസഞ്ചാരികളുമായിരുന്നു പുലിക്കുന്നിലെ സന്ദര്‍ശകരെങ്കില് ഇന്ന് ആകെ മാറി. പുലിക്കുന്ന് കാസര്‍കോടിന്റെ ഒരു സാംസ്‌കാരിക കേന്ദ്രം പോലെ വളര്‍ന്നു വരുന്നുണ്ട്. ടൗണ് ഹാളിനും സന്ധ്യാരാഗം ഓഡിറ്റോറിയത്തിനും പുറമെ ഗസ്റ്റ് ഹൗസും റസ്റ്റ് ഹൗസും മുനിസിപ്പല് കോണ്‍ഫറന്‍സ് ഹാളുമൊക്കെ പുലിക്കുന്നിന്റെ മുഖം മാറ്റി. നഗരസഭാ കാര്യാലയം പുലിക്കുന്നിനെ സദാ ഉണര്‍ത്തിക്കൊണ്ടിരിക്കുന്നു. പുലിക്കുന്ന് ഇനിയും വളരണം. ടൂറിസ്റ്റുകളെ ആകര്‍ഷിക്കുന്ന, കാസര്‍കോടിന്റെ സാംസ്‌കാരിക മുഖങ്ങളെ പരിചയപ്പെടുത്തുന്ന ഒരു വേദിയായി മാറണം. അതിന് നഗരസഭ ആത്മാര്‍ത്ഥമായി ശ്രമിക്കണം. ഉബൈദ്, ഗോവിന്ദ പൈ, കിഞ്ഞണ്ണ റൈ, വേണുഗോപാല് കാസര്‍കോട് തുടങ്ങിയ കവിതകളുടെ ശില്‍പ്പ ഫലകങ്ങള് പുലിക്കുന്നില് വേണം. ജെ.സി.ബി. കടന്നാക്രമിക്കാതെ വിശാലമായ നല്ലൊരു ശുദ്ധജല തടാകം. പ്രകൃതി ദത്ത ഇരിപ്പിടങ്ങള്. ഇളനീര് ഔട്ട് ലെറ്റ്… പദ്ധതികള് പലതും ഉണ്ട്. നഗരസഭ തുനിഞ്ഞിറങ്ങണം.\nകാസര്‍കോട്ടെ ഫിലിം സൊസൈറ്റി പ്രസ്ഥാനം ഇന്ന് ചില വ്യക്തികളില് കേന്ദ്രീകൃതമാണ്. അവരെ വിടര്‍ത്താതെ നഗരസഭ കൂടി പങ്കാളിത്തം വഹിച്ച് ആഴ്ചയില് ഒരു ദിനം (ശനിയാഴ്ച 7മണി മുതല്) നല്ല വിദേശ ചിത്രങ്ങളുടെ പ്രദര്‍ശനം. തളങ്കര കേന്ദ്രീകരിച്ച് രൂപം കൊണ്ട ഠഅഠജ നാടക -സാംസ്‌കാരിക സമിതി നേതൃത്വത്തില് പ്രതിമാസം നവീന നാടകങ്ങളുടെ അവതരണം (അഡ്വ. ടി.വി. ഗംഗാധരന്, കാസര്‍കോട് ചിന്ന) മുതലായവര് ഇത് സംബന്ധിച്ച് പ്രൊജക്ട് തയ്യാറാക്കി നഗരസഭയ്ക്ക് നല്‍കണം. 25 ക. ടിക്കറ്റില് ഫാമിലി അടക്കം നാടകം കാണാന് സൗകര്യങ്ങള്.\nപലതും ചെയ്യാന് കഴിയും ഭാവനയുണ്ടെങ്കില്… ‘ ഉത്തരദേശം’ പോലൊരു സാംസ്‌കാരിക സ്ഥാപനത്തിന് നല്ലൊരു ഗ്യാലറി പുലിക്കുന്നില് സ്ഥാപിക്കാം. കാസര്‍കോട് താലൂക്കിന്റെ സകല ചരിത്രങ്ങളും ഉള്‍ക്കൊള്ളുന്നത്; ഒരു നല്ല മ്യൂസിയം…\nഇക്കേരി നായക്കന്മാരുടെ വാഴ്ച മുതല് ഇങ്ങേയറ്റം ടി.ഇ. അബ്ദുല്ലയുടെ നഗരപരിഷ്‌കരണ സംരംഭങ്ങള് വരെ ആ മ്യൂസിയത്തില് ഉണ്ടാവണം. ശെറൂള് സാഹിബും അഷ്ടാംഗ ഹൃദയത്തിന് ശുദ്ധ പരിഭാഷ ഉണ്ടാക്കിയ പട്‌ളയിലെ ആമദ്ച്ച വരെ മ്യൂസിയത്തില് ചിത്രങ്ങളാവണം.\nകാലം 1979. കടമ്മനിട്ട രാമകൃഷ്ണന് പറഞ്ഞു: ‘നമുക്ക് പുലിക്കുന്നില് പോവാം’. ഞാന് നാല് ഇളനീര് വാങ്ങി തുരന്ന് കുറേശെ വെള്ളം കുടിച്ചു. ബദ്‌രിയ ഹോട്ടലിലെ മട്ടന് ലിവറും പത്ത് പൊറോട്ടയും ബെസ്റ്റ് ബേക്കറിയിലെ ചെറിയ കുപ്പി കണ്ണിമാങ്ങ അച്ചാറുമായി പുലിക്കുന്നില് കയറി. നല്ല നിലാവുള്ള രാത്രി. കടമ്മനിട്ട ‘നഗരത്തില് പറഞ്ഞ സുവിശേഷം’ ആ ലഹരിയില് എഴുതി… ആര്‍ത്തലച്ചു ചൊല്ലി…\nഹൊ… ഇന്നും ഓര്‍ക്കുമ്പോള് കുളിര് പകരുന്ന നിലാവും ചന്ദ്രഗിരി തിളങ്ങുന്ന രാവും…\nഎ.കെ. ആന്റണി കെ.പി.സി.സി. പ്രസിഡണ്ടായ നാളുകള്. ഒരു രാജ്ഭവന് മാര്‍ച്ച് ഉദ്ഘാടനം. പത്രങ്ങളില് പിറ്റേന്ന് പടം സഹിതം വാര്‍ത്ത വരണമെങ്കില് രണ്ട് മണിക്ക് ഫോട്ടോ കിട്ടണം. പുലിക്കുന്നില് ഒരു ‘റെഡിമെയ്ഡ്’ ജാഥ. ഖാദര് നുള്ളിപ്പാടി, നുള്ളിപ്പാടിയിലെ അച്ചുതന്, തായലങ്ങാടിയിലെ വിഷ്ണു എന്നീ യുവാക്കള് ഭംഗിയായി ഒരു ജാഥ സ്വരൂപിച്ചു. രമേശ് ചെന്നിത്തല അന്ന് പയ്യന്. മേലത്ത് നാരായണന് നമ്പ്യാര്, പി. ഗംഗാധരന് നായര് ഒക്കെ മുന് നിരയില് കോണ്‍ഗ്രസ് പതാകയുമായി നിരന്ന ആ ജാഥ, ഷെട്ടി സ്റ്റുഡിയോ വിനയന് പലേ ആംഗിളില് പകര്‍ത്തിയ ഫോട്ടോകള്…\nരമേശ് ചെന്നിത്തല എന്നെ മാറ്റിനിര്‍ത്തി ആവശ്യപ്പെട്ടു. ‘ ഫോട്ടോ മുഴുവന് കോപ്പിയും എനിക്ക് അയച്ചുതരണം’. നൂറ് രൂപയും തന്നു. ഞാന് കൃത്യമായി അയച്ചുകൊടുത്തു. പുലിക്കുന്ന് കഥാപാത്രമായ ‘രഹസ്യ ഇടങ്ങള്’ ഇനിയും എത്രയോ…


അനുഷ്ഠാനങ്ങള് – Islam Padasala\nHome / ഇസ്‌ലാം / അനുഷ്ഠാനങ്ങള്\nഭക്ഷിക്കുക, ഉപവസിക്കുക, ജീവിതം ആസ്വദിക്കുക\nAugust 24, 2018\tഅനുഷ്ഠാനം-ലേഖനങ്ങള് Comments Off on പുണ്യകരമായ ഹജ്ജിന് സ്വര്‍ഗം തന്നെയാണ് പ്രതിഫലം\nപൂര്‍വകാല പാപങ്ങളെ മായ്ചുകളയുയന്ന ഇസ്‌ലാമിലെ മഹത്തായ ആരാധനാ കര്‍മമാണ് ഹജ്ജ്. നബിതിരുമേനി(സ) അംറ് ബിന് ആസ്വ്(റ)നോട് പറഞ്ഞത് ഇപ്രകാരമാണ്: ‘അംറ് ബിന് ആസ്വ്, ഇസ്‌ലാം അതിന് മുമ്പുള്ള(പാപങ്ങള്)തിനെ മായ്ചുകളയുന്നു. ഹിജ്‌റ അതിന് മുമ്പുള്ളവയെ മായ്ച് കളയുന്നു. ഹജ്ജ് അതിന് മുമ്പുള്ളവയെ മായ്ചുകളയുന്നു’. (മുസ്‌ലിം) നമസ്‌കാരത്തിനോ, നോമ്പിനോ, സകാത്തിനോ ഇല്ലാത്ത സവിശേഷതകള് ഹജ്ജിനുണ്ട്. ചെറുതും വലുതുമായ പാപങ്ങള് പൊറുക്കാന് ഹജ്ജ് കാരണമാവുന്നുവെന്നതാണ് അത്. തിരുമേനി(സ) പറയുന്നു ‘ഭാര്യാസംസര്‍ഗത്തില് ഏര്‍പെടാതെ, അധര്‍മം പ്രവര്‍ത്തിക്കാതെ …\nJuly 28, 2018\tഅനുഷ്ഠാനം-ലേഖനങ്ങള് Comments Off on ഹജ്ജ്, അത് ചെയ്തുതന്നെയറിയണം!\nഅല്ലാഹു തന്റെ ഭവനത്തില് വന്ന് ഹജ്ജുചെയ്യാനായി അടിമകളെ തെരഞ്ഞെടുത്തിരിക്കുന്നു. അതിനായി പ്രത്യേക സമയവും സന്ദര്‍ഭവും നിശ്ചയിച്ചിരിക്കുന്നു. അവര്‍ക്ക് ആതിഥ്യമരുളാനുള്ള സൗകര്യങ്ങളേര്‍പെടുത്തിയിരിക്കുന്നു. തന്റെ ഭവനം സന്ദര്‍ശിക്കുകയെന്നത് ദീനിന്റെ അടിസ്ഥാനസംഗതികളില്‍പെട്ടതാക്കി മാറ്റിയിരിക്കുന്നു. പ്രവാചകന്മാരുടെ മാതൃക പിന്‍പറ്റി അവരുടെ ചരിത്രം സ്മരിച്ച്, സംഭവലോകത്തെ തൊട്ടറിഞ്ഞ്, ഭാവിയെ പടുത്തുയര്‍ത്താനായി വിശ്വാസികള് അവിടെ വന്നുചേരുന്നു. നന്മകള് പൂത്തുലയുന്ന പത്തുദിനങ്ങളില് വിശ്വാസികള് ഹജ്ജുകര്‍മങ്ങള് നിര്‍വഹിക്കുന്നു. ലോകത്തിന്റെ മുക്കുമൂലകളില് നിന്ന്, കരയും കടലും താണ്ടി പരിശുദ്ധ ഹറം ലക്ഷ്യമാക്കി അവര് …\nJuly 11, 2018\tഅനുഷ്ഠാനം-ലേഖനങ്ങള് Comments Off on ഹജ്ജ് ചരിത്രത്തെ പുനരവതരിപ്പിക്കുമ്പോള്\nഏറ്റവും ശ്രേഷ്ഠകരമായ ആരാധനയേതെന്ന കാര്യത്തില് ഇമാം അബൂഹനീഫക്ക് സന്ദേഹമുണ്ടായിരുന്നുവത്രെ. ജീവിതത്തില് ആദ്യമായി ഹജ്ജ് നിര്‍വഹിച്ചതിന് ശേഷം അദ്ദേഹം പറഞ്ഞുവത്രെ ‘ഏറ്റവും ശ്രേഷ്ഠകരമായ ആരാധന ഹജ്ജാണെന്ന് എനിക്കിപ്പോള് ഉറപ്പായിരിക്കുന്നു’. ഹജ്ജിന്റെ ഏറ്റവും മഹത്തായ വശം അത് ദൈവികപദ്ധതിയുമായി ബന്ധപ്പെട്ട് കിടക്കുന്നുവെന്നതാണ്. ഇബ്‌റാഹീം നബി(അ) തുടങ്ങിവെച്ച് മുഹമ്മദ്(സ) പൂര്‍ത്തീകരിച്ച കര്‍മപദ്ധതിയാണ് അത്. ഹജ്ജില് വിശ്വാസി നിര്‍വഹിച്ച് കൊണ്ടിരിക്കുന്ന വിവിധങ്ങളായ ചടങ്ങുകള് ഈ ദൈവിക പദ്ധതിയുടെ വിവിധ ഘട്ടങ്ങളെ പ്രതീകവല്‍ക്കരിക്കുകയാണ് ചെയ്യുന്നത്. വിശ്വാസി ഹജ്ജ് …\nMay 29, 2018\tഅനുഷ്ഠാനം-ലേഖനങ്ങള് Comments Off on നോമ്പനുഷ്ഠിച്ചും കഠിനാധ്വാനം\nകെനിയയിലെ മുംബാസാ തുറമുഖത്ത് കയറ്റിറക്ക് തൊഴിലാളിയാണ് ഹാമിസി ബിന് ഉമര്. അമ്പതുകിലോ തൂക്കമുള്ള ചുരുങ്ങിയത് 500 ചാക്കുകളെങ്കിലും അദ്ദേഹം ദിനേന ചുമലിലേറ്റാറുണ്ട്. ഈ റമദാനിലും അദ്ദേഹം നോമ്പനുഷ്ഠിച്ചുകൊണ്ടുതന്നെ കഠിനാധ്വാനംചെയ്യുന്നു. അഞ്ചുപേരുടെ ദൈനംദിനാവശ്യങ്ങള് പൂര്‍ത്തീകരിക്കുന്നത് ഹാമിസിയുടെ അധ്വാനഫലമായാണ്. പണിയേറുന്ന സമയത്ത് ചിലപ്പോള് ഹാമിസി നോമ്പ് മുറിക്കും. നിര്‍ജലീകരണത്തെത്തുടര്‍ന്ന് തലവേദനയും തലകറക്കവും ഉണ്ടാകുമ്പോഴാണ് അത് അനിവാര്യമാകുക എന്ന് മാത്രം. ഹാമിസിക്ക് അഞ്ചംഗങ്ങളടങ്ങിയ കുടുംബവുമുണ്ട്. അതിനാല് ജോലി ഉപേക്ഷിച്ച് വീട്ടിലിരിക്കാനാവില്ല. എന്നാല് ജോലിയുടെ പേരുപറഞ്ഞ് …\nMay 22, 2018\tഅനുഷ്ഠാനം-ലേഖനങ്ങള് Comments Off on ഭക്ഷിക്കുക, ഉപവസിക്കുക, ജീവിതം ആസ്വദിക്കുക\nഡോ. മൈക്കല് മുസ്‌ലി തന്റെ സ്വപ്‌നസാക്ഷാത്കാരം സാധിക്കണമെന്ന് തീര്‍ച്ചപ്പെടുത്തിയ ഒരു മനുഷ്യനാണ്. തിന്നുക, ഉപവസിക്കുക, അങ്ങനെ ദീര്‍ഘായുസ്സായിരിക്കുക ഇതാണ് അദ്ദേഹത്തിന്റെ ഏറെ നാളായുള്ള സ്വപ്നം. അതിനായി അദ്ദേഹം ശരീരഭാരം കുറച്ച് യുവത്വം നിലനിറുത്തുകയാണ്. അതോടൊപ്പം ജീവിതശൈലിയില് സാധ്യമായത്ര മാറ്റം വരുത്താനും അതോടൊപ്പം ലക്ഷ്യമിടുന്നു. പുരാതനകാലംമുതല്‍ക്കേ ജനങ്ങള് ആചരിച്ചുവരുന്ന ഉപവാസത്തിന്റെ പിന്നിലെ ഏറ്റവും പുതിയ ശാസ്ത്രം അദ്ദേഹം കണ്ടെത്തിക്കഴിഞ്ഞു. ഭക്ഷണം നന്നായി ആസ്വദിച്ചുകഴിക്കാന് ഏറ്റവും നല്ല മാര്‍ഗമായി ഉപവാസത്തെ അദ്ദേംഹം കാണുന്നു. …\nമരിച്ച മഹാന്‍മാരെ മുന്‍നിര്‍ത്തിയുള്ള സഹായാര്‍ഥന\nFebruary 3, 2018\tഅനുഷ്ഠാനം-പഠനങ്ങള് Comments Off on മരിച്ച മഹാന്‍മാരെ മുന്‍നിര്‍ത്തിയുള്ള സഹായാര്‍ഥന\nഉമര്(റ) ബര്‍സഖിലുള്ള നബി(സ)യെ കൊണ്ട് തവസ്സുല് ചെയ്യാതെ പിതൃവ്യനായ അബ്ബാസി(റ)നെക്കൊണ്ട് ഇടതേടിയത് പ്രവാചകരല്ലാത്തവരെക്കൊണ്ടും തവസ്സുല് അനുവദനീയമാണെന്ന് സമുദായത്തെ പഠിപ്പിക്കാനായിരുന്നുവെന്ന ശൈഖ് അഹ്മദ് സൈനീ ദഹ്‌ലാന്റെ വാദം തെറ്റാണെന്ന് പണ്ഡിതന്‍മാര് വ്യക്തമാക്കുന്നു. 1. നബി(സ) ജീവിച്ചിരുന്ന കാലത്ത് നബി(സ)യുടെ പ്രാര്‍ഥന മാധ്യമമാക്കി സ്വഹാബികള് മഴയ്ക്കുവേണ്ടി പ്രാര്‍ഥിച്ചിരുന്നതായും അതുവഴി മഴ ലഭിച്ചിരുന്നതായും മേല്‍ഹദീസില്‍നിന്ന് വ്യക്തമാണ്. മറ്റു ഹദീസുകളില്‍നിന്ന് ഇത് തെളിയുന്നുണ്ട്. എന്നാല് സ്വഹാബികള് നബി(സ)യുടെ സത്തയെയോ മഹത്ത്വത്തെയോ മുന്‍നിര്‍ത്തി ഇടതേട്ടം നടത്തിയതായി ഒരൊറ്റ …\nനബി(സ)യെ മാധ്യമമാക്കി സഹായാര്‍ഥന\nJanuary 24, 2018\tഅനുഷ്ഠാനം-പഠനങ്ങള് Comments Off on നബി(സ)യെ മാധ്യമമാക്കി സഹായാര്‍ഥന\nനബി(സ)യെക്കൊണ്ടുള്ള ഇടതേട്ടം സമുദായത്തിനകത്ത് ഏറെ വാദകോലാഹലങ്ങള്‍ക്ക് വഴിയൊരുക്കുകയുണ്ടായി. നബിയുടെ സത്ത മുന്‍നിര്‍ത്തിയും, മഹത്ത്വവും സ്വാധീനവും ഉപയോഗപ്പെടുത്തിയും അല്ലാഹുവോട് ഇടതേടാം. അദ്ദേഹത്തെ മാധ്യമമാക്കി അല്ലാഹുവില് സത്യംചെയ്യാം. എന്നത് സ്വൂഫികള് ആവിഷ്‌കരിച്ച പുത്തന് സമ്പ്രദായങ്ങളാണ്. നബിയോട് നേരിട്ട് സഹായാര്‍ഥന നടത്തുക, ആവശ്യങ്ങള് ഉന്നയിക്കുക എന്നിവയും കണ്ടുവരുന്നു. തങ്ങളുടെ തെറ്റായ വിശ്വാസങ്ങള്‍ക്ക് വൈജ്ഞാനികമായ അടിത്തറയുണ്ടെന്ന് വരുത്തിത്തീര്‍ക്കാന് ജനങ്ങള്‍ക്ക് മുമ്പാകെ ഇസ ്‌ലാമികപ്രമാണങ്ങളെന്ന വ്യാജേന ഇവര് ചിലതൊക്കെ അവതരിപ്പിക്കാറുണ്ട്. നബിയോടുള്ള തവസ്സുല് എന്നോണം അവതരിപ്പിച്ചു തുടങ്ങുന്ന …\nപള്ളികള് : ദീനീശിക്ഷണ കേന്ദ്രങ്ങള് – 2\nJanuary 6, 2018\tഅനുഷ്ഠാനം-ലേഖനങ്ങള് Comments Off on പള്ളികള് : ദീനീശിക്ഷണ കേന്ദ്രങ്ങള് – 2\n11. ധനസംഭരണ-വിതരണകേന്ദ്രം വിശ്വാസി സമൂഹത്തിന്റെ സമ്പദ്‌വിഭവങ്ങളും മറ്റും ശേഖരിച്ച് അര്‍ഹരായവര്‍ക്ക് വിതരണംചെയ്യുന്നതിനുള്ള കേന്ദ്രമായി പള്ളി ഉപയോഗപ്പെടുത്തിയിരുന്നു. ദമാസ്‌കസിലെ ഉമവീ ജുമാമസ്ജിദ്, ഹലബ് സിറ്റിയിലെ വലിയ ജുമാമസ്ജിദ് മുതലായവ ബൈത്തുല് മാല് കേന്ദ്രങ്ങളായിരുന്നു. അംറുബ്‌നുല് ആസ്വ് മസ്ജിദില് മിമ്പറിനടുത്ത് അനാഥ -അഗതികള്‍ക്ക് മാത്രമായി ബൈത്തുല്‍മാല് ഉണ്ടായിരുന്നു. പിന്നീടത് പള്ളിയുടെ നടുമുറ്റത്തേക്ക് മാറ്റുകയായിരുന്നു. 12. സൈനികആസ്ഥാനം സൈനികനീക്കങ്ങള് ആസൂത്രണം ചെയ്തിരുന്നത് പള്ളിയില് വെച്ചായിരുന്നു. യുദ്ധസന്നാഹങ്ങള് ഒരുക്കുന്നതിനും സ്ഥിതിഗതികള് അവലോകനം ചെയ്യുന്നതിനും പള്ളികളില് അവര് …\nപള്ളികള് : ദീനീശിക്ഷണ കേന്ദ്രങ്ങള്\nDecember 30, 2017\tഅനുഷ്ഠാനം-ലേഖനങ്ങള് Comments Off on പള്ളികള് : ദീനീശിക്ഷണ കേന്ദ്രങ്ങള്\nപള്ളികള്, ഭൂമിയിലെ ഏറ്റവും വിശുദ്ധവും ശ്രേഷ്ഠവും ഇടം എന്ന നിലയ്ക്ക് അല്ലാഹു ഏറെ ഇഷ്ടപ്പെടുന്നുവെന്ന് അബൂഹുറയ്‌റ ഉദ്ധരിക്കുന്ന ഹദീസില് കാണാം. പള്ളികള് ആരാധനകള്‍ക്കും പ്രാര്‍ഥനകള്‍ക്കും മാത്രമുള്ള ഇടങ്ങളല്ല. മറിച്ച്, വ്യത്യസ്ത ദേശ-ഭാഷാ-വര്‍ഗ- വര്‍ണ- വര്‍ഗ-വംശക്കാരായ സഹോദരങ്ങളെ സമത്വത്തിന്റെയും സാഹോദര്യത്തിന്റെയും അടിത്തറയില് ഒരുമിപ്പിച്ച് സാമൂഹിക-സദാചാര-സാഹിതീ രംഗത്ത് ആത്മീയമായും ഭൗതികമായും ദീനി അടിത്തറയില് തര്‍ബിയത്ത് നല്‍കുന്ന ശാശ്വത ശിക്ഷണകേന്ദ്രമാണ്. ഭിന്നിപ്പുകള്‍ക്കും പ്രതിലോമചിന്തകള്‍ക്കും ഇടം നല്‍കുന്ന എല്ലാതരം വിഭാഗീയതകളെയും അത് തള്ളിപ്പറയുന്നു. മദീനയിലെ മസ്ജിദുന്നബവി …\nഎന്താണ് ഖിബ്‌ല ?\nDecember 17, 2017\tനമസ്‌കാരം Comments Off on എന്താണ് ഖിബ്‌ല ?\nഭാഗം, വശം, അഭിമുഖീകരിക്കപ്പെടുന്നത്. അഭിമുഖമായ എന്നൊക്കെയാണ് ഈ പദത്തിന്റെ ഭാഷാര്‍ഥം. നമസ്‌കാരത്തില് മുസ്‌ലിംകള് അഭിമുഖമായി നില്‍ക്കേണ്ട കഅ്ബയെക്കുറിച്ചാണ് ഖിബ് ല എന്ന് സാങ്കേതികമായി പറയുന്നത്. നമസ്‌കാരത്തിന്റെ നിബന്ധനയില് ഒന്നാണ് ഖിബ്‌ലയെ അഭിമുഖീകരിക്കല്. ദുആ, ഇഹ്‌റാം മുതലായവ ഖിബ്‌ലക്കഭിമുഖമായാണ് നിര്‍വഹിക്കേണ്ടത്. അറവുമൃഗങ്ങളെ ഖിബ്‌ലക്കഭിമുഖമായി ചെരിച്ചുകിടത്തി വേണം അറുക്കാന്. മരിച്ചവരെ മറവുചെയ്യേണ്ടത് ഖിബ്‌ലക്ക് അഭിമുഖമായാണ്. വാഹനത്തില് യാത്രചെയ്യുമ്പോഴുള്ള നമസ്‌കാരം ആരംഭിക്കുമ്പോള് ഖിബ്‌ലക്ക് അഭിമുഖമായിരിക്കണം. പിന്നീട് വാഹനം ഏത് ദിശയിലേക്ക് തിരിഞ്ഞാലും കുഴപ്പമില്ല. ഖിബ്‌ല …


യുക്തിപൂര്‍വം ദിവസം നീക്കേണ്ടവര് ഈ രാശിക്കാര് | Daily Horoscope For 29th April 2020 - Malayalam BoldSky\nയുക്തിപൂര്‍വം ദിവസം നീക്കേണ്ടവര് ഈ രാശിക്കാര്\n| Published: Wednesday, April 29, 2020, 6:00 [IST]\nബുധനാഴ്ച ദിവസം ജ്യോതിശാസ്ത്രപരമായി ബുധന് ഗ്രഹത്തെ അടിസ്ഥാനമാക്കിയിരിക്കുന്നു. ഈ ദിവസം ചില പ്രദേശങ്ങളില് വിഷ്ണുവിനെ ആരാധിക്കുന്നു. പുതിയ സംരംഭങ്ങള് ആരംഭിക്കുന്നതിനു ദിവസം വളരെ ശുഭകരമാണ്. ഈ ദിവസം വ്രതം അനുഷ്ഠിക്കുന്നവര് ഭാഗ്യങ്ങളാല് അനുഗ്രഹിക്കപ്പെടുമെന്ന് വിശ്വസിക്കപ്പെടുന്നു. ആളുകള് പുണ്യത്തിനായി ഈ ദിവസം ദാനധര്‍മ്മങ്ങളും നല്‍കുന്നു.\nജ്യോതിഷത്തില് വിശ്വസിക്കുന്ന ആളുകള് ബുധനാഴ്ച ചെയ്യുന്ന സത്പ്രവര്‍ത്തികളിലൂടെ ജ്ഞാനത്താല് അനുഗ്രഹിക്കപ്പെടുകയും ചെയ്യുന്നു. നല്ല ബുദ്ധി, വിദ്യാഭ്യാസം, ബിസിനസ്സ്, വാണിജ്യം എന്നിവയിലെ വിജയത്തിനായും ഈ ദിനം ഉപകാരപ്പെടുത്താം. നിങ്ങളുടെ ഇന്ന് എങ്ങനെ എന്നറിയാന് രാശിഫലം വായിക്കൂ.\nദാമ്പത്യ ജീവിതത്തില് സന്തോഷവും സമാധാനവും നിലനില്‍ക്കും. നിങ്ങളുടെ ഇണയില് നിന്ന് സ്‌നേഹവും പിന്തുണയും പ്രതീക്ഷിക്കാം. പ്രണയ ജീവിതം സുന്ദരമായിരിക്കും. ജോലി ചെയ്യുന്നവര് നിങ്ങളുടെ ലക്ഷ്യം നേടാന് കഠിനമായി പരിശ്രമിക്കും. ജോലിയിലോ ബിസിനസ്സിലോ ആണെങ്കില്, ഇന്ന് നിങ്ങള്‍ക്ക് മികച്ച വിജയം ലഭിക്കുമെന്ന് പ്രതീക്ഷിക്കാം. വീട്ടിലെ ഏത് തര്‍ക്കവും സമാധാനത്തോടും വിവേകത്തോടും കൂടി പരിഹരിക്കുന്നതാണ് നല്ലത്. ഇന്ന് വീട്ടിലെ ഒരു അംഗത്തിന്റെ ആരോഗ്യത്തെക്കുറിച്ചുള്ള നിങ്ങളുടെ ആശങ്ക വര്‍ദ്ധിച്ചേക്കാം. പണത്തിന്റെ സാഹചര്യം ശക്തമായിരിക്കും.\nഇന്ന് നിങ്ങള്‍ക്ക് നിക്ഷേപവുമായി ബന്ധപ്പെട്ട ആനുകൂല്യങ്ങള് ലഭിക്കും. ബിസിനസ് നടത്തുന്നവര്‍ക്ക് വിജയം നേടാന് സാധ്യതയുണ്ട്. ദിവസത്തിന്റെ രണ്ടാം ഭാഗത്ത് ലഭിക്കുന്ന ഒരു വാര്‍ത്ത നിങ്ങളുടെ സന്തോഷം വര്‍ദ്ധിപ്പിക്കും. കുടുംബജീവിതം മികച്ചതായിരിക്കും. മാതാപിതാക്കളുടെയും സഹോദരങ്ങളുടെയും പിന്തുണ ലഭിക്കും. ഇന്ന് നിങ്ങള് സ്വയം കൂടുതല് ശ്രദ്ധിക്കുകയും ചില മാറ്റങ്ങള് വരുത്താന് ശ്രമിക്കുകയും ചെയ്യും. ഇന്ന് നിങ്ങള്‍ക്ക് ഒരു സുഹൃത്തില് നിന്നോ സഹപ്രവര്‍ത്തകനില് നിന്നോ ആനുകൂല്യങ്ങള് പ്രതീക്ഷിക്കാം. ഇന്ന് ദാമ്പത്യ ജീവിതത്തില് വളരെ ഊഷ്മളത അനുഭവപ്പെടും.\nഇന്ന് നിങ്ങള്‍ക്ക് വളരെയധികം സമ്മര്‍ദ്ദം അനുഭവപ്പെടും. നിങ്ങളുടെ സുപ്രധാന തീരുമാനങ്ങള് എടുക്കാന് കഴിയാതെവരും. ഇന്ന് കുട്ടികളുടെ ഭാഗത്തു നിന്ന് ചില പ്രശ്‌നങ്ങള് സാധ്യമാണ്. വീടിന്റെ അന്തരീക്ഷം ഇന്ന് അല്‍പം വഷളാകാം. ഈ സമയത്ത്, നിങ്ങളുടെ കുടുംബാംഗങ്ങളുടെ ആവശ്യങ്ങളില് ശ്രദ്ധിക്കണം. സാമ്പത്തിക പരിമിതികള് കാരണം നിങ്ങളുടെ ചില ജോലികള് ഇന്ന് അപൂര്‍ണ്ണമായിരിക്കും. ജോലിക്കാര് മേലുദ്യോഗസ്ഥരുമായി സൗമ്യതയില് നീങ്ങുക.\nജോലി സമ്മര്‍ദ്ദം കുറയുന്നതിനാല് ഇന്ന് നിങ്ങള്‍ക്ക് വിശ്രമിക്കാന് മതിയായ സമയം ലഭിക്കും. സഹോദരങ്ങളുമായുള്ള അകല്‍ച്ച നീങ്ങും. ബിസിനസ്സുകാര് വളരെ ജാഗ്രതയോടെ നീങ്ങേണ്ടതുണ്ട്. നിങ്ങളുടെ പ്ലാനിലെ എന്തെങ്കിലും തടസ്സം കാരണം നിങ്ങളുടെ ജോലി കുടുങ്ങാന് സാധ്യതയുണ്ട്. നിങ്ങളുടെ ദാമ്പത്യ ജീവിതത്തില് സന്തോഷം അനുഭവിക്കും.\nനിങ്ങളുടെ ദാമ്പത്യജീവിതത്തില് സമാധാനം വേണമെങ്കില്, പങ്കാളിയുമായി രമ്യതയിലെത്തുക. ഇന്ന് നിങ്ങളില് പോസിറ്റീവ് എനര്‍ജി നിറയുകയും മാനസിക സമാധാനവും അനുഭവിക്കുകയും ചെയ്യും. സാമ്പത്തിക രംഗത്ത്, ഇന്ന് ചില ജാഗ്രത പാലിക്കേണ്ടതുണ്ട്. എന്തെങ്കിലും നിക്ഷേപം നടത്തും മുമ്പ് ശ്രദ്ധാപൂര്‍വ്വം ചിന്തിക്കുക. കുടുംബജീവിതം സന്തോഷകരമാകും. ജോലിചെയ്യുന്നവര്‍ക്ക് എന്തെങ്കിലും പ്രതികൂല സാഹചര്യങ്ങള് നേരിടേണ്ടിവരാം. നിങ്ങളുടെ ആരോഗ്യം നല്ലതായിരിക്കും.\nനിങ്ങള്‍ക്ക് മാനസിക സമാധാനം അനുഭവിക്കും. സ്വത്ത് സംബന്ധമായ വിഷത്തില് ചില നല്ല വാര്‍ത്തകള് ഇന്ന് ലഭിക്കും. ഇന്ന് നിങ്ങള് നിങ്ങളുടെ ജോലിയില് ശ്രദ്ധ കേന്ദ്രീകരിക്കുക. ദാമ്പത്യ ജീവിതത്തില് സ്‌നേഹവും സന്തോഷവും ഉണ്ടാകും. പങ്കാളിക്കൊപ്പം നല്ല സമയം ചെലവഴിക്കും. ഇന്ന് നിങ്ങളുടെ കുടുംബത്തോടൊപ്പം കൂടുതല് ചെലവഴിക്കാന് നിങ്ങള്‍ക്ക് അവസരം ലഭിക്കും.\nസാമ്പത്തിക പ്രശ്‌നങ്ങള് കാരണം, പല നെഗറ്റീവ് ചിന്തകളും ഇന്ന് ഓര്‍മ്മയില് വരും. ബിസിനസ്സുകാര് ഇടപാടുകളില് കൂടുതല് മുന്‍കരുതലുകള് എടുക്കേണ്ടതുണ്ട്. നിങ്ങളുടെ എതിരാളികള് ശക്തരാകും. ദാമ്പത്യ ജീവിതത്തില് ചില ബുദ്ധിമുട്ടുകള് ഉണ്ടാകാം. നിങ്ങള് തമ്മില് പരസ്പരം മനസ്സിലാക്കാന് ശ്രമിക്കുന്നതാണ് നല്ലത്. അത്തരം സന്ദര്‍ഭങ്ങളില്, കോപത്തേക്കാള് ശാന്തതയോടെ പെരുമാറുക. ആരോഗ്യത്തോടെയിരിക്കാന് നിങ്ങള് ഭക്ഷണത്തില് ശ്രദ്ധിക്കുക.\nനിങ്ങളുടെ ജോലിയും വ്യക്തിജീവിതവും സന്തുലിതമാക്കേണ്ടതുണ്ട്. ഈ സമയത്ത്, നിങ്ങളുടെ എല്ലാ ആശങ്കകളും മറന്ന് സ്വയം ശ്രദ്ധ കേന്ദ്രീകരിക്കുക. ഇന്ന് ചെലവുകള് വര്‍ദ്ധിക്കുമെങ്കിലും ഒരു പുതിയ വരുമാന മാര്‍ഗ്ഗം ലഭിക്കാനുള്ള സാധ്യതയുണ്ട്. ജോലി ചെയ്യുന്നവര്‍ക്ക് ഇന്ന് കുറച്ച് പ്രയോജനം ലഭിക്കും. പങ്കാളിയുമായുള്ള ബന്ധത്തില് യോജിപ്പുണ്ടാകും. പ്രണയിതാക്കള്‍ക്കിടയില് ചില അസ്വാരസ്വങ്ങള് ഉണ്ടാകാം. ആരോഗ്യത്തിന്റെ കാര്യത്തില് ദിവസം സമ്മിശ്രമാണ്.\nഇന്ന് നിങ്ങളുടെ മനസ്സ് അസ്വസ്ഥമാവും. ചെറിയ കാര്യങ്ങള് പോലും നിങ്ങളെ ദേഷ്യം പിടിപ്പിക്കും. ദാമ്പത്യ ജീവിതത്തിലെ പ്രശ്‌നങ്ങള് ഇന്നത്തെ നിങ്ങളുടെ ജോലിയെ ബാധിക്കും. കഴിയുമെങ്കില്, ഇന്ന് പരസ്പരം കൂടുതല് സമയം ചെലവഴിക്കുക. സാമ്പത്തിക കാര്യങ്ങളില് വിവേകത്തോടെ പ്രവര്‍ത്തിക്കുക. പ്രണയിതാക്കള്‍ക്കിടയില് വളരെയധികം അസ്വസ്ഥതകള് ഉണ്ടാകും. ആരോഗ്യകാര്യങ്ങള് ഇന്ന് ശരിയായിരിക്കില്ല. ഈ സാഹചര്യത്തില്, നിങ്ങള് കൂടുതല് ശ്രദ്ധിക്കണം.\nഇന്ന് നിങ്ങള് വളരെ ശ്രദ്ധിക്കേണ്ടതുണ്ട്, പ്രത്യേകിച്ച് നിങ്ങളുടെ മറഞ്ഞിരിക്കുന്ന ശത്രുക്കളെ കരുതിയിരിക്കുക. ഇന്ന് സാമ്പത്തിക രംഗത്ത് ഒരു സമ്മിശ്ര ദിനമായിരിക്കും. പണം കയ്യില് വരുമെങ്കിലും ചെലവുകള് നിയന്ത്രിക്കില്ല. വിദ്യാര്‍ത്ഥികള്‍ക്ക് ഇന്ന് ചില പ്രശ്‌നങ്ങള് നേരിടാം. ഉന്നത വിദ്യാഭ്യാസം നേടുന്നതിന് നിങ്ങള് വിദേശത്തേക്ക് പോകാന് ആഗ്രഹിക്കുന്നുവെങ്കില് തടസമുണ്ടാകും. നിങ്ങളുടെ സ്വന്തം താല്‍പ്പര്യങ്ങള് ശ്രദ്ധിക്കുന്നതിനുള്ള നല്ല ദിവസമാണിന്ന്.\nഇന്ന് നിങ്ങളുടെ വ്യക്തിപരവും തൊഴില്‍പരവുമായ ജീവിതത്തിന് നല്ല ദിവസമായിരിക്കും. ബിസിനസ്സുകാര്‍ക്ക് ചില പ്രശ്‌നങ്ങള് പരിഹരിക്കപ്പെടാം. ദാമ്പത്യ ജീവിതം സന്തോഷകരമാകും. നിങ്ങളുടെ ഇണയോടൊപ്പം സ്‌നേഹം വര്‍ദ്ധിക്കും. നിങ്ങളുടെ പ്രിയപ്പെട്ടവരുമായി നിങ്ങളുടെ മനസ്സ് പങ്കിടുന്നതിലൂടെ മനസിലെ ഭാരം നീങ്ങും. ആരോഗ്യകാര്യങ്ങള് മികച്ചതായിരിക്കും.\nഗര്‍ഭിണികളായ സ്ത്രീകള് ഇന്ന് ഏതെങ്കിലും തരത്തിലുള്ള അവഗണന ഒഴിവാക്കാന് നിര്‍ദ്ദേശിക്കുന്നു. പ്രണയ ജീവിതത്തില് നിങ്ങള് ആരെയെങ്കിലും ഇഷ്ടപ്പെടുന്നെങ്കില് നിങ്ങളുടെ ഇഷ്ടം വെളിപ്പെടുത്താന് ദിവസം നല്ലതാണ്. കുടുംബ ജീവിതത്തില് സന്തോഷവും സമാധാനവും ഉണ്ടാകും. നിങ്ങള് ഇന്ന് വളരെ ശാന്തമായ ഒരു ദിവസം ചെലവഴിക്കും. നിങ്ങളുടെ ദാമ്പത്യജീവിതം സന്തുഷ്ടമാകുന്നതിനായി പരസ്പര വിശ്വാസം ശക്തിപ്പെടുത്തുക. ഇന്ന് നിങ്ങളുടെ കഠിനാധ്വാനങ്ങള് വിജയിക്കും.\nDaily Horoscope For 29th April 2020\nRead your daily horoscope for 29th April 2020 in Malayalam.\nStory first published: Wednesday, April 29, 2020, 6:00 [IST]


ഒമിക്രോൺബാധിതർ കൂടുന്നു : മഹാരാഷ്‌ട്രയിൽ കൂടുതൽ നിയന്ത്രണങ്ങൾ വന്നേക്കും | 06Dec2021\nഒമിക്രോൺബാധിതർ കൂടുന്നു : മഹാരാഷ്‌ട്രയിൽ കൂടുതൽ നിയന്ത്രണങ്ങൾ വന്നേക്കും\nമുംബൈ : മഹാരാഷ്ട്രയിൽ കോവിഡ് വകഭേദമായ ഒമിക്രോൺ ബാധിതർ കൂടുന്ന സാഹചര്യത്തിൽ നിയന്ത്രണം കടുപ്പിക്കാൻ സർക്കാർ ആലോചിക്കുന്നു. കഴിഞ്ഞദിവസം പുണെയിൽ ഒരു കുടുംബത്തിലെ ആറുപേർക്കടക്കം ഏഴുപേർക്ക് ഒമിേക്രാൺ സ്ഥിരീകരിച്ചത് ആശങ്കക്കിടയാക്കിയിരുന്നു. ഇതുകൂടാതെ ദക്ഷിണാഫ്രിക്കയിൽനിന്ന് ഡോംബിവ്‌ലിയിലെത്തിയ മറൈൻ എൻജിനിയർക്കും രോഗം ബാധിച്ചു. വിവിധ രാജ്യങ്ങളിൽനിന്നെത്തിയ 21 പേരുടെ സാംപിളുകളുടെ പരിശോധനാഫലം അറിയാനുണ്ട്. ഇവരുടെ ജനിതക േശ്രണീകരണഫലം അടുത്തദിവസം പുറത്തു വരും. നിലവിൽ സംസ്ഥാനത്ത് എട്ടു പേർക്കാണ് ഒമിക്രോൺ സ്ഥിരീകരിച്ചത്. സംസ്ഥാനത്ത് കൂടുതൽ നിയന്ത്രണം ഏർപ്പെടുത്തുന്നതിന്റെ സൂചന മന്ത്രി ആദിത്യ താക്കറെ നൽകി.\nമുഖ്യമന്ത്രി ഉദ്ധവ് താക്കറെ ആരോഗ്യ വിദഗ്ധരടങ്ങുന്ന കോവിഡ് കർമസേനയുടെ യോഗം വിളിക്കും. ഇൗ യോഗത്തിനുശേഷം കൂടുതൽ നിയന്ത്രണം വേണമോയെന്ന കാര്യത്തിൽ തീരുമാനമെടുക്കും. ഒമിക്രോൺ വ്യാപിച്ച രാജ്യങ്ങളിൽനിന്നെത്തുന്നവർക്ക് കർശനനിയന്ത്രണങ്ങളാണ് സംസ്ഥാനത്തുള്ളത്. വിമാനത്താവളത്തിൽ കോവിഡ് പരിശോധന നടത്തിയശേഷം ഏഴു ദിവസം ഇൻസ്റ്റിറ്റ്യൂഷണൽ ക്വാറന്റീനിൽ കഴിയണം. തുടർന്ന് ആർ.ടി.പി.സി.ആർ. പരിശോധനയ്ക്കുശേഷം രോഗമില്ലെങ്കിലും ഏഴുദിവസം വീണ്ടും വീട്ടിൽ സമ്പർക്ക വിലക്കിൽ കഴിയണം. കോവിഡ് സ്ഥിരീകരിക്കുന്നവരെ ആശുപത്രിയിലേക്ക് മാറ്റും. വീട്ടിൽ കഴിയുന്നവരെ നിരീക്ഷിക്കും. മറ്റു സംസ്ഥാനങ്ങളിൽനിന്നെത്തുന്നവരെ (രണ്ട് ഡോസ് വാക്സിനെടുക്കാത്തവർക്ക്) കോവിഡ് പരിശോധനയ്ക്കു വിധേയരാക്കും. രണ്ടുഡേസ് വാക്സിൻ സ്വീകരിച്ചവർക്ക് ബൂസ്റ്റർ ഡോസ് നൽകുന്നതിൽ കേന്ദ്രസർക്കാരിന്റെ തീരുമാനം കാത്തിരിക്കയാണെന്ന് ഉപമുഖ്യമന്ത്രി അജിത് പവാർ പറഞ്ഞു.\nമുംബൈയിൽ രണ്ടുപേർക്കുകൂടി ഒമിക്രോൺ\nമുംബൈ : മുംബൈയിൽ രണ്ടുപേർക്കുകൂടി കോവിഡ് വകഭേദമായ ഒമിക്രോൺ സ്ഥിരീകരിച്ചു. ഇതോടെ മഹാരാഷ്ട്രയിൽ ഒമിക്രോൺ സ്ഥിരീകരിച്ചവർ പത്തായി. നവംബർ 25-ന് ദക്ഷിണാഫ്രിക്കയിലെ ജൊഹാനസ്‌ബർഗിൽനിന്ന് മുംബൈയിലെത്തിയയാൾക്കും സുഹൃത്തിനുമാണ് ഒമിക്രോൺ സ്ഥിരീകരിച്ചത്. രണ്ടുപേർക്കും രോഗലക്ഷണങ്ങളില്ല. ഇരുവരേയും അന്ധേരിയിലെ സെവൻസ് ഹിൽ ആശുപത്രിയിൽ പ്രവേശിപ്പിച്ചു. ഇവർ വാക്സിനെടുത്തവരാണ്.\nമുംബൈയിൽ 168 പേർക്കുകൂടി കോവിഡ് സ്ഥിരീകരിച്ചു. 250 പേർ രോഗമുക്തരായി. മുബൈയിൽ രണ്ടുപേർകൂടി മരിച്ചു.\nഒമിക്രോൺ പരിശോധനയ്ക്ക് കിറ്റ് ക്ഷാമം\nമുംബൈ : ഒമിക്രോൺ വൈറസ് വകഭേദം പിടിപെട്ടവരുടെ എണ്ണം കൂടുന്നതിനിടെ പരിശോധിക്കാനുള്ള കിറ്റിന് ക്ഷാമം. ഒമിക്രോണിന്റെ സാന്നിധ്യം ഉറപ്പാക്കണമെങ്കിൽ ജനിതകപരിശോധന വേണമെങ്കിലും എസ്-ജീൻ പരിശോധന നടത്തിയാൽ ഒമിക്രോണിന്റെ സാന്നിധ്യം ഏറെക്കുറെ ഉറപ്പാക്കാം. പരിശോധനയിൽ എസ്-ജീനിന്റെ സാന്നിധ്യം കണ്ടെത്തിയില്ലെങ്കിലാണ് ഒമിക്രോൺ സംശയിക്കാവുന്നത്. അതിനാൽ എസ്-ജീൻ ടാർഗെറ്റ് ഫെയിലിയർ (എസ്.ജി.ടി.എഫ്.) ടെസ്റ്റ് ആണ് ഇതിനായി നടത്തുന്നത്. എന്നാൽ, സംസ്ഥാനത്തിപ്പോൾ പരിശോധനാ കിറ്റ് മുംബൈയിലും പുണെയിലും മാത്രമേയുള്ളൂ. മറ്റ് ഒരു ജില്ലയിലും ഇത് ലഭ്യമല്ല. മുംബൈ മുനിസിപ്പൽ കോർപ്പറേഷന്റെ പക്കൽ ഇത്തരത്തിലുള്ള 1,200 കിറ്റുകളുണ്ട്. സ്വകാര്യ ആശുപത്രികളോടു കിറ്റുകൾ വാങ്ങിസൂക്ഷിക്കാൻ നിർദേശിച്ചിട്ടുണ്ട്. ഒമിക്രോണിന് കൂടുതൽ വ്യാപനശേഷിയുള്ളതിനാൽ സംശയമുള്ളവരെ പരമാവധി വേഗത്തിൽ പരിശോധനയ്ക്ക് വിധേയമാക്കുകയെന്നതാണ് സർക്കാർ നയം. എന്നാൽ, ഇത് 36 ജില്ലകളിലും നടപ്പാക്കാൻ പറ്റാത്ത സാഹചര്യമാണുള്ളത്. എസ്.ജി.ടി.എഫ്. കിറ്റുകൾ എത്രയും വേഗം വാങ്ങിക്കാൻ മറ്റു ജില്ലകൾക്കും സർക്കാർ നിർദേശം നൽകിയിട്ടുണ്ട്. സംസ്ഥാനത്ത് ആദ്യമായി ഒമിക്രോൺ സ്ഥിരീകരിച്ച കല്യാൺ-ഡോംബിവിലി മുനിസിപ്പൽ കോർപ്പറേഷന്റെ പക്കലും ഈ കിറ്റില്ല. മുംബൈയിലെ കസ്തൂർബ ഗാന്ധി ആശുപത്രിയിൽ നടത്തിയ പരിശോധനയിലാണ് ഡോംബിവിലി നിവാസിയായ മറൈൻ എൻജിനീയർക്ക് ഒമിക്രോൺ സ്ഥിരീകരിച്ചത്.


priyanka chopras wedding ring worth2crore | നിക് പ്രിയങ്കയ്ക്കണിയിച്ച വിവാഹ മോതിരം രാജവിവാഹങ്ങളുടേതിന് തുല്യം; വില കേട്ടു ഞെട്ടി ആരാധകര് | Mangalam\nFriday, April 19, 2019 Last Updated4Min9Sec ago English Edition\nTuesday 11 Sep 2018 01.11 PM\nനിക് പ്രിയങ്കയ്ക്കണിയിച്ച വിവാഹ മോതിരം രാജവിവാഹങ്ങളുടേതിന് തുല്യം; വില കേട്ടു ഞെട്ടി ആരാധകര്\nബോളിവുഡ് സുന്ദരി പ്രിയങ്കാ ചോപ്രയുടെയും നിക് ജൊനാസിന്റെയും വിവാഹ നിശ്ചയം കളിഞ്ഞതിന് പിന്നാലെ വിവാഹത്തിനായുള്ള കാത്തിരിപ്പിലാണ് ആരാധകര്. ഇപ്പോഴും അന്താരാഷ്ട്ര മാധ്യമങ്ങളിലും വേദികളിലും ഈ താരജോഡി നിറഞ്ഞു നില്‍ക്കുകയാണ്. ഇതിനിടെ പ്രിയങ്കാ ചോപ്രയുടെ വിവാഹ മോതിരത്തിലാണ് എല്ലാവരുടെയും കണ്ണ്. നിക് ജോനാസിന്റെ ആലാപനം പോലെ തന്നെ തിളക്കമുള്ളതും മനോഹരവുമാണു പ്രിയതമയ്ക്കു നല്‍കിയ സമ്മാനമെന്നാണ് ആരാധകരുടെ അഭിപ്രായം.\nക്യുഷന്‍കട്ട് വജ്ര മോതിരമാണു നിക് ജോനാസ് പ്രിയങ്കാ ചോപ്രയെ അണിയച്ചത്. രണ്ടു കോടി രൂപ മുതലാണ് ഈ വജ്രത്തിന്റെ വില. പ്ലാറ്റിനത്തിലുള്ള വജ്രമോതിരമായിരുന്നു അത്. ഈ മോതിരം ധരിച്ച് പ്രിയങ്ക ചില പൊതുപരിപാടികളില് പങ്കെടുക്കുന്നതിന്റെ വിഡിയോ ഇപ്പോള് സമൂഹമാധ്യമങ്ങളില് തരംഗമാണ്.\nTHAT DIAMOND THOUGH‼ PeeCee spotted at Longchamp Fashion Show #NYFW and don’t miss the close up of her $200,000 rock 😍💥 💍 #priyankachopra #priyanka #priyankaandnick #prick #prinick #priyankamimichopra #diamond #nickyanka #nickyankaengagement #potd #nickjonas #happy #longiness #longchampfashionshow #lcfw #rightnow #followback #followbackinstantly #karfashionista\nA post shared by KarFashionista (@karfashionista) on Sep 8, 2018 at 11:29pm PDT\nകഴിഞ്ഞ മാസം മുംബൈയിലെ പ്രിയങ്കയുടെ വീട്ടില്‍വച്ചായിരുന്നു ഇവരുടെ വിവാഹ നിശ്ചയം. നിക്കിന്റെയും പ്രിയങ്കയുടെയും ബന്ധുക്കളും അടുത്ത സുഹൃത്തുക്കളും മാത്രമാണു ചടങ്ങില് പങ്കെടുത്തത്.\n25 വയസ്സാണ് നിക് ജോനാസിനു പ്രായം. 35 വയസ്സുണ്ട് പ്രിയങ്കാ ചോപ്രയ്ക്ക്. കഴിഞ്ഞ വര്‍ഷം നടന്ന മെറ്റ് ഗാലെയിലാണ് പ്രിയങ്കയും നിക്കും പരിചയപ്പെട്ടത്. മെറ്റ് ഗാലെയില് നിന്നുള്ള പ്രിയങ്കയുടെ ചിത്രങ്ങള് നിക്ക് പങ്കുവയ്ക്കുകയും ചെയ്തു. പിന്നീടങ്ങോട്ട് പല പൊതുപരിപാടികളിലും ഇരുവരും ഒരുമിച്ചു പങ്കെടുത്തു.\n'വന്ദിപ്പിന് മാളോരേ'; ദുല്‍ഖറിന്റെ ഒരു യമണ്ടന് പ്രേമകഥയിലെ ആദ്യ ഗാനം പുറത്ത്\n'നിങ്ങള്‍ക്ക് കേരളത്തിന്റെ മതേതര മനസില് ഒരു സ്ഥാനമുണ്ട് അത് സുരേഷ് ഗോപിക്ക് വക്കാലത്തു പിടിച്ചു കളയാന് നില്‍ക്കല്ലേ ബിജുവേട്ടാ..'; സുരേഷ് ഗോപിയെ പിന്തുണച്ച ബിജു മേനോന്റെ പേജില് രോക്ഷ പ്രകടനം


Wednesday May 27th, 2020 - 3:18:pm\nകുരുക്കഴിയാതെ കുതിരാൻ : അതിരൂക്ഷമായ വാഹനക്കുരുക്കിൽ വലഞ്ഞു ജനങ്ങൾ\nPublished: Friday 18 October 2019 09:59:42 AM\nതൃശ്ശൂർ : കുതിരാനില് വ്യാഴ്ച അതിരൂക്ഷമായ വാഹനക്കുരുക്ക്. ആയിരക്കണക്കിനു യാത്രികര് മണിക്കൂറുകളോളം വഴിയില് കുടുങ്ങി. തൃശൂര്-പാലക്കാട്, തൃശൂര്-ഗോവിന്ദാപുരം, കൊഴിഞ്ഞാമ്പാറ, കണ്ണമ്പ്ര, എളനാട് എന്നിങ്ങനെ വിവിധ പ്രദേശങ്ങളിലേക്കു പോകുന്നവരും വരുന്നവരുമാണു കുടുങ്ങിയത്. രാവിലെ ജോലിക്കു പോയവര് പലരും മടങ്ങി.\nഈവഴി യാത്ര ചെയ്തവരില് മഹാഭൂരിപക്ഷത്തിനും സമയത്തിന് ഓഫീസുകളിലെത്താനായില്ല. വിദ്യാര്‍ഥികളും രോഗികളുമടക്കം വലഞ്ഞു. ഇന്നലെ രാവിലെ ആറുമുതല് നാലു മണിക്കൂറോളമാണു കുരുക്കു മുറുകിയത്. റോഡിലെ വലിയ കുഴികള്‍ക്കു വ്യാപ്തിയേറിയതിനു പുറമേ പലയിടങ്ങളില് വാഹനങ്ങള് കേടുവന്നു കിടന്നതും പ്രശ്‌നം രൂക്ഷമാക്കി.\nകൊമ്പഴയില് കാറും ലോറിയും കൂട്ടിയിടിച്ചു കുരുക്കുണ്ടായി. ഇരുമ്പുപാലം ഭാഗത്തും കുരുക്കുണ്ടായി.പോലീസിനു തനിച്ചു പ്രശ്‌നപരിഹാരമുണ്ടാക്കാനായില്ല. തുടര്‍ന്നു ഹൈവേ പോലീസിനെയും കുതിരാന് ജനകീയ വേദി പ്രവര്‍ത്തകരേയും കൂട്ടി.കണ്ടെയ്‌നര് ലോറികള് വഴിയോരത്ത് ഒതുക്കിയിടാന് ആവശ്യപ്പെട്ടു. വഴുക്കുമ്പാറമുതല് ചുവന്നമണ്ണുവരെ വാഹനനിര നീണ്ടു.\nസമയത്തിനു ക്ലാസിലെത്താനാകാതെ വിദ്യാര്‍ഥികളും കുഴഞ്ഞു. പെണ്‍കുട്ടികള് കൃത്യസമയത്തു വീട്ടിലെത്താത്തതു രക്ഷിതാക്കള്‍ക്കും പ്രയാസമുണ്ടാക്കുന്നു. ചികിത്സാസഹായം എത്തിക്കുന്നതുള്‍പ്പെടെയുള്ള കാര്യങ്ങളിലും കുരുക്ക് തലവേദനയായി.\nകൊമ്പഴമുതല് വഴുക്കുമ്പാറവരെയുള്ള ഭാഗത്തെ റോഡുഗതാഗതം നന്നാക്കിയാല് പകുതിയോളം പ്രശ്‌നം തീരുമെന്നു നാട്ടുകാര് ചൂണ്ടിക്കാട്ടുന്നു. ജനപ്രതിനിധികളടക്കം ബന്ധപ്പെട്ടവരൊന്നും വിഷയത്തില് കൃത്യമായ ഇടപെടലുകള് നടത്തുന്നില്ലെന്ന പരാതി നാള്‍ക്കുനാള് വര്‍ധിക്കുകയാണ്. നിരവധി ഉറപ്പുകള് പലപ്പോഴും ലഭിച്ചതല്ലാതെ ക്രിയാത്മക നടപടികള് ഒന്നുമുണ്ടായിട്ടില്ല.\nRead more topics: thrissur, kuthiran, traffic block,\ntraffic block in kuthiran


മലവെള്ളവും, പെരുമഴയും ! കുട്ടനാട്ടിൽ വ്യാപക മടവീഴ്ച : Deepika.com Nattu Visesham\nMonday, October 21, 2019 10:27 PM IST\nമങ്കൊന്പ്: മലവെള്ളവും, പെരുമഴയും ശക്തമായതോടെ കുട്ടനാട്ടിൽ മടവീഴ്ച തുടർക്കഥയായി. ഇന്നലെ കായൽ നിലങ്ങളടക്കം കുട്ടനാട്ടിൽ അഞ്ചു പാടശേഖരങ്ങളിലാണ് മടവീഴ്ചയുണ്ടായത്. കാവാലം കൃഷിഭവൻ പരിധിയിൽ വരുന്ന കായൽ നിലങ്ങളായ രാമരാജപുരം, മംഗലം മാണിക്യമംഗലം, മണിയങ്കരി പാടശേഖരം ചന്പക്കുളം കൃഷിഭവൻ പരിധിയിൽവരുന്ന പെരുമാനിക്കരി വടക്കേത്തൊള്ളായിരം പാടശേഖരം, നീലംപേരൂർ കൃഷിഭവൻ പരിധിയിലെ നാരകത്ര കിളിയങ്കാവ് വടക്ക് പാടശേഖരം എന്നിവിടങ്ങളിലാണ് മടവീഴ്ച മൂലം കൃഷി പ്രതിസന്ധിയിലായിരിക്കുന്നത്.\n1347 ഏക്കർ വരുന്ന രാമരാജപുരം കായലിൽ രണ്ടിടത്തായാണ് മടവീഴ്ചയുണ്ടായത്. ഇന്നു രാവിലെ 10 ഓടെ ചെറുകര തെക്കേച്ചിറയിലാണ് മടവീണത്. തുടർന്ന് പത്തരയോടെ പടിഞ്ഞാറെ ആറ്റുമുഖത്തു കണിയാന്പറന്പിനു സമീപത്തെ മോട്ടോർ തറയിലും മട തകർന്നു. നേരത്തെ ഇവിടെ പുറംബണ്ടിൽ അള്ള (വിള്ളൽ) യുണ്ടായിരുന്നു.\nവെള്ളത്തിന്‍റെ മർദം മൂലം ഇതു വലുതാകുകയും മോട്ടോർ തറയിലെ പെട്ടിമടയടക്കം പെരുവെള്ളത്തോടൊപ്പം ഒലിച്ചുപോകുകയായിരുന്നു. പുഞ്ചക്കൃഷിക്കായി പന്പിംഗ് അവസാനഘട്ടത്തിലെത്തിയിരുന്നു. നിലമൊരുക്കലിന്‍റെ ഭാഗമായി ഉഴവടക്കമുള്ള പ്രാഥമിക ജോലികൾ നടന്നുവരികയായിരുന്നു. ജലനിരപ്പു താഴാതെ വീണ്ടും മടകുത്തി വെള്ളം വറ്റിക്കാനാകില്ല. ഈ ജേലികൾ പൂർത്തിയാക്കി വീണ്ടും വിതയ്ക്കാൻ ഒരുമാസമെങ്കിലും വേണ്ടിവരും. പക്ഷെ ഇതിനായി 25 ലക്ഷം രൂപയെങ്കിലും ചെലവാകുമെന്നാണ് പാടശേഖരസമിതി ഭാരവാഹികൾ പറയുന്നത്. വെള്ളം വറ്റിച്ചു കൃഷിയിറക്കുന്പോൾ ഏറെ വൈകുമെന്നതിനാൽ പുഞ്ചകൃഷിയുടെ വിളവെടുപ്പിനു ഭീഷണിയായേക്കാം.\nമടവീഴ്ചയുണ്ടായ പാടശേഖരങ്ങളിൽ വീണ്ടും കൃഷിയിറക്കണമെങ്കിൽ സർക്കാരിന്‍റെ അടിയന്തര ധനസഹായം വേണമെന്നാണ് കർഷകർ പറയുന്നത്. കാവാലം കൃഷിഭവൻ പരിധിയിലെ 1004 ഏക്കർ വിസ്്തൃതിയുള്ള മംഗലം മാണിക്യമംഗലം കായലിൽ പന്പിംഗ് പാതിവഴിയിലെത്തിയപ്പോഴാണ് പെരുവെള്ളം കായലിനെ വിഴുങ്ങിയത്.\nകഴിഞ്ഞ 16 ദിവസങ്ങളായി പന്പിംഗ് നടന്നുകൊണ്ടിരിക്കെ കായലിന്‍റെ പടിഞ്ഞാറെ ചിറയിൽ മൂന്നിടത്തായാണ് മടവീണത്. അഞ്ചു മീറ്ററോളം നീളത്തിലുള്ള മടകൾ കുത്തി വീണ്ടും കൃഷിയിറക്കാനാണ് പാടശേഖരസമിതി ലക്ഷ്യമിടുന്നത്. ഇതിന്‍റെ ഭാഗമായി ഇന്നു മൂന്നിന് കർഷകരുടെ യോഗം നടക്കും. പുറംബണ്ടുകൾ പൂർവസ്ഥിതിയിലാക്കാൻ മൂന്നുലക്ഷത്തോളം രൂപ ചെലവാകുമെന്നാണ് പ്രതീക്ഷിക്കുന്നത്.\nചന്പക്കുളം കൃഷിഭവൻ പരിധിയിൽ വരുന്ന പെരുമാനിക്കരി വടക്കേതൊള്ളായിരം പാടശേഖരത്തിൽ ഇന്നലെ രാവിലെ 7.30 ഓടെയാണ് മടവീഴ്ചയുണ്ടായത്. 305 ഏക്കർ വരുന്ന പാടശേഖരം തുലാം പത്തിനു വിതയ്ക്കാനുള്ള തയാറെടുപ്പിലായിരുന്നു. നിലമൊരുക്കൽ ജോലികൾ പൂർത്തിയായി വരുന്നതിനിടെയാണ് മടവീഴ്ച സംഭവിച്ചത്.\nവിതയ്ക്കുന്നതിനു മുന്നോടിയായി ട്രാക്ടർ ഉപയോഗിച്ച് ഉഴവു ജോലികൾ പുരോഗമിക്കുന്നതിനിടെ ഒന്നാംകര വടക്കേ ബണ്ടിലായിരുന്നു ഇവിടെ മടവീഴ്ച സംഭവിച്ചത്. കാവാലം കൃഷിഭവൻ പരിധിയിൽ 143 ഹെക്ടർ വരുന്ന മണിയങ്കരി പാടത്ത് ഇന്നലെ ഉച്ചയോടെയാണ് മടവീണത്. പുഞ്ചക്കൃഷിക്കായി പന്പിംഗ് അവസാനഘട്ടത്തിലെത്തിയിരുന്നു. സമീപത്തെ ചാലടി മണ്ണാങ്കുഴി പാടവുമായുള്ള അതിർത്തി ബണ്ടിനു സമീപത്താണ് ഇവിടെ മടവീണത്. കഴിഞ്ഞ ദിവസം പാടശേഖരത്തിൽ മറ്റൊരിടത്തും മടവീഴ്ചയുണ്ടായിരുന്നെങ്കിലും കർഷകർ ഇതു തടഞ്ഞിരുന്നു.\nനീലംപേരൂർ കൃഷിഭവനു കീഴിലുള്ള നാരകത്ര കിളിയങ്കാവ് വടക്ക് പാടശേഖരത്തിൽ രാവിലെ 11ഓടെയാണ് മടവീഴ്ചയുണ്ടായത്. പാടശേഖരത്തിന്‍റെ വടക്കേച്ചിറയിൽ പൊതുമടയുടെ ഭാഗമായ ഷട്ടറുകൾ തകർന്നായിരുന്നു പാടത്തേയക്ക് വെള്ളം ഇരച്ചുകയറിയത്. 272.5 ഏക്കർ വിസ്തൃതിയുള്ള പാടശേഖരത്തിൽ .\nവെള്ളം പൂർണമായി വറ്റിയതിനു ശേഷം പണികൾ പൂർത്തിയാകാറായ ഘട്ടത്തിലാണ് മടവീഴ്ചയുണ്ടായത്. പുഞ്ചകൃഷിക്കൊരുങ്ങുന്ന പാടശേഖരങ്ങളെക്കാൾ ആശങ്കയിലാണ് ഇപ്പോൾ രണ്ടാംകൃഷിയിറക്കിയിരിക്കുന്ന പാടശേഖരങ്ങൾ. ഭൂരിഭാഗം പാടശേഖരങ്ങളിലും കൃഷി അവസാനഘട്ടത്തിലാണ്. ചിലയിടങ്ങളിൽ ഇതിനകം തന്നെ വിളവെടുപ്പു പൂർത്തിയായിക്കഴിഞ്ഞു. എന്നാൽ അവശേഷിക്കുന്ന പാടശേഖരങ്ങൾ മടവീഴ്ച ഭീഷണിയിലാണ്. പാടത്തു വെള്ളം കെട്ടിക്കിടക്കുന്നതുമൂലം കൊയ്ത്തുയന്ത്രം ഇറങ്ങാനാകാത്തത് പലയിടത്തും വിളവെടുപ്പിനു തടസമാകുന്നുണ്ട്.\nഎടത്വ: വീയപുരം കൃഷിഭവൻ പരിധിയിലെ മുണ്ടുതോട് പോളത്തുരുത്ത് പാടശേഖരത്തിലും മടവീഴ്ച. ലക്ഷങ്ങളുടെ നഷ്ടം. പന്പിംഗ് നടത്തി പൂർണമായും വറ്റിച്ച പാടശേഖരത്തിൽ വെള്ളം നിരന്ന് പരന്ന അവസ്ഥയാണ്. മടയയ്ക്കുന്നതിനുള്ള തീവ്രശ്രമത്തിലാണ് കർഷകരും പാടശേഖര സമിതിയും. പന്പയാറിന്‍റെ കൈവഴിയായ നദിയിൽ ജലനിരപ്പ് ക്രമാതീതമായി ഉയർന്നതോടെ പാടശേഖരത്തിനോട് ചേർന്നുള്ള തോട്ടിൽ വെള്ളം കൊള്ളുകയും അതിസമ്മർദം മൂലം മോട്ടർ തറയോട് ചേർന്നുള്ള പെട്ടിയും പറയും തള്ളിയാണ് മടവീണത്. ഏകദേശം 15 ലക്ഷത്തോളം രൂപയുടെ നഷ്ടം സംഭവിച്ചതായി പാടശേഖര സമിതി ഭാരവാഹികൾ പറഞ്ഞു.\nമടയടയ്ക്കാൻ കഴിയാത്ത തരത്തിലാണ് ഒഴുക്കിന്‍റെ തീവ്രത. പത്തോളം തൊഴിലാളികളുടെ നേതൃത്വത്തിൽ തെങ്ങിൻ കുറ്റികൾ നാട്ടി മണ്ണടിക്കാനുള്ള ശ്രമത്തിലാണ്. 365 ഏക്കർ വിസ്തൃതിയുള്ള പാടശേഖരത്തിൽ എണ്‍പത്തിരണ്ടോളം കർഷകരാണുള്ളത്. വിതയിറക്കുന്നതിനുള്ള എല്ലാ ഒരുക്കങ്ങളും പൂർത്തീകരിച്ചിരുന്നു.\nപൂച്ചാക്കൽ: ഇടവേളയ്ക്ക് ശേഷം പെയ്ത മഴ ജില്ലയുടെ വടക്ക് ഭാഗങ്ങളില പല സ്ഥലങ്ങളിലും ശക്തമായി തുടരുകയാണ്. പല പ്രദേശങ്ങളിലെ തോടുകളെല്ലാം കരകവിഞ്ഞു,താഴ്ന്ന പ്രദേശങ്ങളിലെ വീടുകളെല്ലാം വെള്ളത്തിലാണ്. മരങ്ങൾ വീണുള്ള നാശനഷ്ടങ്ങൾ ഒഴികെ കാര്യമായ നാശനഷ്ടങ്ങൾ റിപ്പോൾട്ട് ചെയ്തിട്ടില്ല.


ssf | ലോകസഭ തിരഞ്ഞെടുപ്പ് എസ് എസ് എഫ് വിദ്യാർത്ഥി മാനിഫെസ്റ്റോ പ്രഖ്യാപിച്ചു - MarunadanMalayali.com\nApril 22, 2019 | 12:48 PM IST | Permalink\nതിരുവനന്തപുരം: പതിനേഴാമത് ലോകസഭാ തിരഞ്ഞെടുപ്പടുപ്പിനായി രാജ്യം ഒരുങ്ങുന്ന അവസരത്തിൽ വിദ്യാർത്ഥികൾ രാഷ്ട്രീയം പറയുന്നു എന്ന പ്രമേയത്തിൽ സംസ്ഥാനത്തെ മൂന്നിടങ്ങളിലായി നടന്ന പരിപാടിയിൽ എസ് എസ് എഫ് വിദ്യാർത്ഥി മാനിഫെസ്റ്റോ പ്രഖ്യാപിച്ചു.\nജനാധികാരത്തെ മറന്നുകൊണ്ടുള്ള ഏകാധിപത്യ ഭരണ പ്രവണതകളിൽ നിന്നും ജനാധാപത്യം സംരക്ഷിക്കാൻ രാഷ്ട്രീയ പാർട്ടികൾ തയ്യാറാകേണ്ടതുണ്ട്. രാജ്യസ്നേഹത്തെ പ്രദർശിപ്പിക്കുന്നില്ലെന്ന തീവ്രദേശീയതയുടെ ചുവടുവെച്ച് രാജ്യ ദ്രോഹകുറ്റം ചുമത്തികൊണ്ടിരിക്കുന്ന 124 എ, അകാരണമായി രാജ്യത്തെ പൗരന്മാർക്കുമേൽ ചുമത്തുന്നു യു എ പി എ, ജനാധിപത്യക്രമങ്ങളെ താളംതെറ്റിക്കുന്ന എ ഫ് എസ് പി എ പോലുള്ള നിയമങ്ങൾ, രാജ്യത്തെ ജനങ്ങളെ മതാടിസ്ഥാനത്തിൽ വർഗീകരിക്കാൻ ഒരുങ്ങുന്ന പൗരത്വരജിസ്റ്റർ എന്നിവ ഭാരതത്തിന്റെ ജനാധിപത്യ സംവിധാനത്തെ ദുർബലപ്പെടുത്തും. ഇത്തരം കരിനിയമങ്ങളും നടപടികളും നിയമങ്ങളും പിൻവലിക്കേണ്ടതുണ്ട്.\nഭരണഘടന വിഭാവനം ചെയ്യുന്ന മുഴുവൻ അവകാശങ്ങളും ന്യൂനപക്ഷത്തിനും അർഹതപ്പെട്ടതാണ്. അവ ലഭ്യമാക്കാൻ ഭരണകൂടം ശ്രമിക്കേണ്ടതുണ്ട്. ജനാധിപത്യത്തിന്റെ ഈറ്റില്ലമായ ഒരു രാജ്യത്ത് ന്യൂനപക്ഷങ്ങൾ ഭയപ്പാടോടെ ജീവിക്കേണ്ടി വരുന്നത് ഏറെ അപകടകരമാണ്. ഞങ്ങളുടെ രാജ്യം എന്നുറക്കെ പറയാൻ അവർ പാകപ്പെടേണ്ടതുണ്ട്. ന്യൂനപക്ഷ സമുദായങ്ങൾ പ്രത്യേകിച്ച് രാജ്യത്തെ മുസ്ലിം ജനവിഭാഗം വിദ്യാഭ്യാസ സാമ്പത്തിക രംഗത്ത് ഇപ്പോഴും ഏറെ പിന്നിലാണെന്ന് സച്ചാർ സമിതി റിപ്പോർട്ട് വർഷങ്ങൾക്ക മുമ്പ് സമർപ്പിക്കപ്പെട്ടിട്ടും കൃത്യമായ ഇടപെടലുകൾക്ക് ഭരണകൂടങ്ങൾ ശ്രമം നടത്തിയിട്ടില്ല. സച്ചാർ സമിതി നിർദേശങ്ങൾ പൂർണമായും നടപ്പിലാക്കൽ ന്യൂനപക്ഷ ഉന്നമനത്തിനുള്ള ആദ്യപടിയാണ്. മതേതരത്വം സംരക്ഷിക്കുക എന്നത് ഭരണഘടനയുടെ സത്തയാണ്. നാനാത്വത്തിൽ ഏകത്വം നിലനിൽക്കുന്ന ഒരു രാജ്യത്ത് പ്രത്യേക മതവിഭാഗത്തിന്റെ വിശ്വാസത്തെയും ആചാരത്തേയും അനാവശ്യമായി ചർച്ചയാക്കുന്നതും തികച്ചു സ്ത്രീവിരുദ്ധവുമായ മുത്തലാഖ് ബിൽ റദ്ദ് ചെയ്യണം. പശുവിന്റെ പേരിലും മറ്റു ന്യൂനപക്ഷ വേട്ടയായും പെരുകിവരുന്ന ആൾക്കൂട്ട ആക്രമണങ്ങളെ തടയാൻ ശക്തമായ നിയമം നിർമ്മിക്കണം. ഭീകരാക്രമണക്കേസുകളിൽ\nന്യൂനപക്ഷങ്ങളെ കരുതിക്കൂട്ടി വേട്ടയാടുന്നതും അവർക്കുമേൽ കുറ്റങ്ങളെ ചാർത്തിക്കൊടുക്കുന്നതും ഗൗരവകരമായ വസ്തുതയാണ്. കോടതിയുടെ മേൽ നോട്ടത്തിൽ ഇത്തരം കേസുകൾ അന്വേഷിക്കേണ്ടതുണ്ട്.\nരാജ്യത്തിന് വലിയ രൂപത്തിലുള്ള സാമ്പത്തിക ബാധ്യത ഉണ്ടാക്കുന്നതും കൂടുതൽ സങ്കീർണവുമായ ഇലക്ഷൻ പ്രവർത്തനങ്ങൾ സുതാര്യമായി നടത്തണം. പൊതുവിദ്യാഭ്യാസ മേഖലയ്ക്ക് കൂടതൽ സാമ്പത്തിക സഹായം നൽകി രാജ്യത്തെ സാധാരണക്കാർക്ക് ഗുണമേന്മയുള്ള വിദ്യാഭ്യാസം നൽകാൻ സർക്കാർ തയ്യാറാകണം.\nകരിക്കുലം ,സിലബസ് എന്നിവയിൽ കടന്നുകൂടി ചരിത്രത്തെ പച്ചയായി വ്യഭിചരിച്ചുകൊണ്ട് നടത്തപ്പെടുന്ന വിദ്യാഭ്യാസ മേഖലയിലെ കാവിവത്കരണം എന്തുവിലകൊടുത്തും തടയണം. അറിവുത്പാദനത്തിന്റെ കേന്ദ്രങ്ങളായ സർവകലാശാലകളിൽ സിദ്ധാന്ത വൈവിധ്യങ്ങൾക്കും ഗവേഷങ്ങൾക്കും വിദ്യാർത്ഥികൾക്ക് പൂർണ സ്വാതന്ത്ര്യം നൽകുമ്പോഴാണ് കൂടുതൽ വിശാലമായതും രാഷ്ട്രപുരോഗതിക്കുതകും വിധത്തിലുള്ള പഠനങ്ങൾ പുറത്തുവരുന്നത്. ഗവേഷകരുടെ വിഷയ തിരഞ്ഞെടുപ്പിനെ ഭരണകൂടം വിലക്കേർപ്പെടുത്തുന്നത് ഒഴിവാക്കേണ്ടതാണ്.\nഗവേഷണങ്ങൾക്കായ നൽക്കുന്ന UGC ഫെലോഷിപ്പുകൾ പുതിയ സാഹചര്യങ്ങൾ കണക്കിലെടുത്ത് വർധിപ്പിക്കേണ്ടതുണ്ട്. മാനവിക വിഷയങ്ങളെ ഒഴിവാക്കി വിദ്യാഭ്യാസമേഖലയെ കോർപറേറ്റുവത്കരണത്തിനായി ഉപയോഗപ്പെടുത്തുന്നത് തടയണം. രാജ്യത്തെ സ്വകാര്യ വിദ്യാഭ്യാസ സ്ഥാപനങ്ങളിൽ സംവരണം നടപ്പാക്കണം. സംവരണമുള്ള വിദ്യാർത്ഥികൾക്ക് ഫീസിളവും മറ്റു ആനുകൂല്യങ്ങളും അത്തരം സ്ഥാപനങ്ങളിൽ ഉറപ്പുവരുത്തേണ്ടതുണ്ട്. വിദ്യാഭ്യാസ മേഖലയിലെ സച്ചാർ സമിതി ശുപാർശകൾ കൃത്യമായി നടപ്പിൽ വരുത്തേണ്ടതുണ്ട്. അലിഗഡ് യൂണിവേഴ്സിറ്റി മലപ്പുറം സെന്റർ ,മുർശിദാബാദ് തുടങ്ങിയ കേന്ദ്രങ്ങൾ കാര്യക്ഷമമായി പ്രവർത്തിക്കുന്നതിനാവശ്യമായ സർക്കാർ സഹായങ്ങൾ ഉറപ്പുവരുത്തനണം. രാജ്യത്തുടനീളം സർക്കാർ സ്‌കൂളുകൾ സ്മാർട് ക്ലാസ് റൂം ഉൾപ്പെടെയുള്ള മികച്ച സംവിധാനങ്ങൾ. വിദ്യാഭ്യാസ അവകാശമെന്ന ഭരണഘടനയുടെ മൗലിക അവകാശത്തെ പൂർണാർത്ഥത്തിൽ യാഥാർത്ഥ്യമാക്കാൻ സാധിക്കേണ്ടതുണ്ട്.\nവിദ്യാഭ്യാസ ആരോഗ്യം മേഖലയിൽ നിലവിലുള്ള ഒഴിവുകൾ എത്രയുംപ്പെട്ടന്ന് നികത്തേണ്ടതുണ്ട്.കാർഷിക മേഖലയിലും കാര്യമായ ഇടപെടലുകൾ നടത്തേണ്ടതുണ്ട്. ഒരു സ്വയം പര്യാപ്തമായ രാജ്യമായി ഇന്ത്യ മാറേണ്ടതുണ്ട്. നിലവിൽ 15 ശതമാനം മാത്രമാണ് രാജ്യത്തിന്റെ ഉത്പാദന ക്ഷമത കൃത്യമായ പദ്ധതികളിലൂടെ ഘട്ടം ഘട്ടമായി അതുയർത്തേണ്ടതുണ്ട്. കർഷകാത്മഹത്യകൾ നിരന്തരമായി വർധിച്ചുവരുന്നതതിനുപിന്നിൽ ഭീമമായ കടങ്ങളാണ്. അവ എഴുതിത്തള്ളാനും കർഷകരെ സഹായിക്കാനുമുള്ള പദ്ധതികൾ ആവിഷ്‌കരിക്കണം. പലിശ രഹിത വായ്പകൾ, താങ്ങുവില എല്ലാ വിളകൾക്കും ഫാമുകൾക്കും ലഭ്യമാക്കൽ, സംഭരണ ശേഷി വർധിപ്പിക്കൽ, വിപണന ലളിതമാക്കൽ എന്നിവ കാർഷിക മേഖലയയെ ഉയർത്തികൊണ്ടുവരുന്നതിന് ആവശ്യമാണ്.\nതൊഴിലില്ലായ്മയാണ് രാജ്യത്തെ മറ്റൊരു പ്രധാന വെല്ലുവിളി. 3.1 കോടി ജനങ്ങൾ രാജ്യത്ത് തൊഴിൽ രഹിതരാണ് പ്രിതിദിനം 550 പേർക്കാണ് തൊഴിൽ നഷ്ടപ്പെട്ടുകൊണ്ടിരിക്കുന്നത്. രാജ്യത്തെ ഓരോ പൗരനും തൊഴിലൊരുക്കിക്കൊടുക്കാൻ സർക്കാറിന് കഴിയണം. കോർപറേറ്റ് കമ്പനികൾക്ക് സഹായകരമായ തൊഴിൽ നിയമങ്ങൾ മാറ്റിപണിയാൻ സർക്കാർ തയ്യാറാകണം. അസംഘടിത മേഖലയിലെ തൊഴിലാളികൾക്കും മിനിമം വേതനം ഉറപ്പു വരുത്തണം . അതോടൊപ്പം പെൻഷൻ, ചികിത്സാ പദ്ധതികൾ തുടങ്ങിയവ അസംഘടിത മേഖലയിലും ഉറപ്പാക്കണം. തൊഴിൽ പൗരന്റെ മൗലീക അവകാശമാക്കി ഉയർത്താൻ തയ്യാറാകേണ്ടതുണ്ട്.\nകാലാവസ്ഥാ വ്യതിയാനവും പ്രകൃതി വിഭവങ്ങളുടെ അമിത ചൂഷണവും വലിയ രൂപത്തിലുള്ള പാരിസ്ഥിതിക ഭീഷണിയിലാണ് എത്തിപ്പെടുന്നത്. കാർബൺ ബഹിർഗമനം കുറിക്കുന്നതിനും ജൈവ വൈവിധ്യം സംരക്ഷിക്കുന്നതിനും വായു ജലം മണ്ണ് എന്നിവയിലുണ്ടാകുന്ന മലിനീകരണം കുറയ്ക്കുന്നതിനും കാര്യക്ഷമമായ നിയമങ്ങൾ രൂപപ്പെടുത്തേണ്ടതുണ്ട്. ശാസ്ത്രീയമായ പഠനങ്ങൾക്ക് ശേഷ മാത്രമേ ഖനനം, മറ്റു വിഭവങ്ങളുടെ ശേഖരണം എന്നിവ നടത്താവൂ\nവികസ്വര രാജ്യമാണ് ഇന്ത്യ. സാമ്പത്തിക അസന്തുലിതാവസ്ഥ സൃഷ്ടിക്കുന്ന മുതലാളിത്ത - നവ ഉദാരവത്കരണ നയങ്ങൾ ഇല്ലാതാകുമ്പോഴാണ് സാമ്പത്തിക വികസനം പൂർണമാകുന്നത്. രാജ്യത്തിന്റെ സമ്പത്ത് മുഴുവനും ചുരുക്കം ചിലരിലേക്ക് കേന്ദ്രീകരിക്കുന്നത് തടഞ്ഞുകൊണ്ട് ധനികരിൽ നിന്ന് നിശ്ചിത തോത് ഓരോ വർഷവും ഈടാക്കി ദാരിദ്യരേഖക്കു താഴെയുള്ളവർക്ക് നൽകുന്ന പദ്ധതി നടപ്പാക്കണം. പലിശ രഹിത ബാങ്കുകൾ സ്ഥാപിക്കണം .കോർപറേറ്റുകൾക്ക് നികുതി ഇളവ് നൽകുന്നത് നിർത്തലാക്കണം. പെട്രോളിയം ,ഡീസൽ വില നിർണയാധികാരം സർക്കാർ തിരിച്ചെടുക്കണം. ഒട്ടും ആലേചനകളില്ലാതെ നടപ്പാക്കിയ ജി എസ് ടി വീണ്ടും കാര്യക്ഷമമായി ചർച്ചകൾക്ക് വിധേയമാക്കേണ്ടതുണ്ട്. ഒപ്പം മദ്യം , എണ്ണ ഉത്പന്നങ്ങൾ ജി.എസ്.ടിയിൽ ഉൾപ്പെടുത്തണം.\nതിരഞ്ഞെടുപ്പ് മാനിഫെസ്റ്റോ പ്രഖ്യാപനം തിരുവനന്തപുരത്ത് എസ് എസ് എഫ് സംസ്ഥാന ജനറൽ സെക്രട്ടറി എ പി മുഹമ്മദ് അഷ്ഹർ ഉദ്ഘാടനം ചെയ്തു. അനീസ് മുഹമ്മദ് ആലപ്പുഴ, മുഹമ്മദ് ശിബിൻ വള്ളക്കടവ്, മുഹമ്മദ് റാഫി തിരുവനന്തപുരം എന്നിവർ സംബന്ധിച്ചു.\nപൊന്നാനിയിൽ നടനടന്ന സംഗമത്തിൽ എസ് എസ് എഫ് സംസ്ഥാന പ്രസിണ്ടന്റ് സി കെ റാഷിദ് ബുഖാരി, എസ് എസ് എഫ് സംസ്ഥാന സെക്രട്ടറി സി എൻ ജാഫർ സാദിഖ് എറണാകുളത്ത് നടന്ന സംഗമത്തിൽ കെ ബി ബഷീർ മുസ്ലിയാർ, എം കെ മുഹമദ് സ്വഫ് വാൻ എന്നിവരും പ്രസംഗിച്ചു.


ജോ ബൈഡന് ഇന്ന് അധികാരമേല്‍ക്കും; ചടങ്ങില് നിന്ന് ട്രംപ് വിട്ടുനില്‍ക്കും – Chandrika Daily\nBy Subin Wednesday January 20, 2021 08:59 am\nസ്ഥാനമൊഴിയുന്ന ഡൊണാള്‍ഡ് ട്രംപ് ഉദ്ഘാടനചടങ്ങില് നിന്ന് വിട്ട്‌നില്‍ക്കും.\nവാഷിംഗ്ടണ്: അമേരിക്കയുടെ 46മത് പ്രസിഡന്റായി ജോ ബൈഡന് ഇന്ന് സ്ഥാനമേല്‍ക്കും. രാവിലെ 10മണിയോടെയാണ് സത്യപ്രതിജ്ഞ ചടങ്ങ് നടക്കുക. വൈസ് പ്രസിഡന്റായി ഇന്ത്യന് വംശജ കമല ഹരിദാസും സ്ഥാനമേല്‍ക്കും. സ്ഥാനമൊഴിയുന്ന ഡൊണാള്‍ഡ് ട്രംപ് ഉദ്ഘാടനചടങ്ങില് നിന്ന് വിട്ട്‌നില്‍ക്കും.\nരണ്ട് സമയങ്ങളിലായി എട്ട് വര്‍ഷം വൈസ് പ്രസിഡന്റും 36വര്‍ഷം സെനറ്ററുമായി സേവനമനുഷ്ഠിച്ച 74കാരനായ ബൈഡന് അമേരിക്കയിലെ ഏറ്റവും പ്രായംകുറഞ്ഞ പ്രസിഡന്റായാണ് ചുമതലയേല്‍ക്കുന്നത്. അതേസമയം, വിടവാങ്ങല് പ്രസംഗത്തില് ട്രംപ് പുതിയ ഭരണത്തിന് ആശംസനേര്‍ന്നു. ബൈഡന്റെ പേര് പരാമര്‍ശിക്കാതെയാണ് ആശംസനേര്‍ന്നത്.\nCategories: News, world Tags: Donald J Trump, jo biden, us president


ദീപക് ഹൂഡ ഏഴരശ്ശനി Deepak Hooda, cricketer\nപേര് ദീപക് ഹൂഡ\nജനന തിയതി 19 :4: 1995 ജനന സമയം0:0: 0\nഇത് ഏഴര ശനിയുടെ അപഹാര കാലഘട്ടത്തിന്റെ തുടക്കമാണ്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി 12 -ആം ഭാവത്തിൽ സ്ഥിതിചെയ്യുന്നു.അതുകൊണ്ട് തന്നെ ഈ കാലഘട്ടത്തിൽ സാമ്പത്തികനഷ്ടം, ശത്രുദോഷം, ലക്ഷ്യമില്ലാത്ത യാത്ര, തർക്കം, ദാരിദ്രം എന്നിവ കാണുന്നു. ഈ കാലഘട്ടത്തിൽ ദീപക് ഹൂഡ ശത്രുക്കളിൽ നിന്നും പ്രശ്നങ്ങൾ നേരിടേണ്ടിവരും. ദീപക് ഹൂഡ സഹപ്രവർത്തകരിൽ നിന്നും ജോലി സ്ഥലത്ത് പ്രശ്നങ്ങൾ അനുഭവിക്കേണ്ടതായിവരും. എന്നാൽ ഇത് ജോലിസ്ഥലത്തുള്ള സഹപ്രവർത്തകരിൽ നിന്നും മാത്രമല്ല അടുത്ത കൂട്ടുകാരിൽനിന്നും ഇതേ അനുഭവം പ്രതീക്ഷിക്കാം. ഇത് സമ്മർദ്ദത്തിനും, അസ്വസ്ഥതക്കും വഴിവെക്കും. ദീപക് ഹൂഡ കരുതലോടെ സാമ്പത്തിക കാര്യങ്ങളിൽ ഇടപെട്ടില്ലെങ്കിൽ അത് വലിയ സാമ്പത്തിക നഷ്ടത്തിന് വഴിവച്ചേക്കാം. ഈ കാലയളവിൽ ദീർഘദൂര യാത്രകൾ ഫലപ്രദമാകില്ല. ശനിയുടെ കാലതാമസവും, വിദ്വേഷ സ്വഭാവവും കാരണം ഫലം കാണാൻ വൈകുമെങ്കിലും ദീപക് ഹൂഡ ഫലം കാണുന്നതുവരെ തീർച്ചയായും ക്ഷമയോടെ കാത്തിരിക്കേണ്ടിവരും . ഈ കാലഘട്ടത്തെ ഒരു പഠനകാലയളവായി കണക്കാക്കുക, എല്ലാം ശരിയായ രീതിയിൽ വരുക തന്നെ ചെയ്യും. എന്നിരുന്നാലും ഈ കാലഘട്ടത്തിൽ വ്യാപാരസംബദ്ധമായ നിർണായക തീരുമാനം എടുക്കാതിരിക്കുന്നതാണ് നല്ലത്.\nഏഴര ശനിയുടെ ഏറ്റവും ഉയർന്ന ഘട്ടമാണ് ഇത്. അതുകൊണ്ട് തന്നെ ഈ ഘട്ടം ബുദ്ധിമുട്ടുള്ള ഒന്നാണ്. ഈ കാലഘട്ടത്തിൽ സ്വഭാവദൂഷ്യം,ബന്ധങ്ങളിൽ പ്രശ്നങ്ങൾ ഉണ്ടാവുക, മാനസിക പിരിമുറുക്കവും, വിഷമവും ഉണ്ടാവും . വിജയം നേടിയെടുക്കാൻ വളരെ ബുദ്ധിമുട്ടുള്ള കാലയളവായിരിക്കും ഇത്. കാരണം ഈ കാലഘട്ടത്തിൽ എത്രത്തോളം കഠിനാധ്വാനം ചെയ്താലും അത് നിഷ്ഫലമാകും. ദീപക് ഹൂഡ രോഗപ്രതിരോധ ശക്തി അത്രത്തോളം തൃപ്തകരമായിരിക്കില്ല. ദീപക് ഹൂഡ നല്ല രീതിയിൽ വ്യായാമങ്ങൾ ചെയ്യുകയും ആരോഗ്യത്തിന് പ്രാധാന്യം കൊടുക്കുകയും വേണം അല്ലാത്തപക്ഷം ആരോഗ്യപരമായി ഒരുപാട് പ്രശ്നങ്ങൾ നേരിടേണ്ടിവരും. ദീപക് ഹൂഡ വിഷാദരോഗം, അജ്ഞാത ഭയം എന്നിവ നേരിടേണ്ടിവരാം. ദീപക് ഹൂഡ ചിന്തയിലും, പ്രവൃത്തിയിലും, തീരുമാനമെടുക്കുന്നതിലും ഒരു അവ്യക്തത ഉണ്ടായിരിക്കും. ആത്‌മീയമായ പ്രവൃത്തിയിലൂടെയും, അടിസ്ഥാന ദാനധര്മങ്ങളും ഈ കാലഘട്ടത്തിൽ നിന്നും ഒരുപരിധി വരെ പ്രശ്നങ്ങളില്ലാതെ പുറത്തുവരുന്നതിന് സഹായിക്കും.\nഏഴര ശനിയുടെ അപഹാരത്തിന്റെ ക്രമീകരണ കാലഘട്ടമാണ് ഇത്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി രണ്ടാം ഭാവത്തിൽ കുടികൊള്ളുന്നു,അത് സാമ്പത്തിക, ആഭ്യന്തര ബുദ്ധിമുട്ടുകളെ സൂചിപ്പിക്കുന്നു. ഏഴര ശനിയുടെ മറ്റു രണ്ടുഘട്ടങ്ങളെക്കാൾ ചെറിയ ആശ്വാസം ഈ കാലയളവിൽ ലഭിക്കും.എങ്കിലും സാമ്പത്തിക ഞെരുക്കവും, ചില തെറ്റിധാരണയും ഈ കാലയളവിൽ കാണുന്നു. ചിലവുകൾ കൂടാൻ സാധ്യതയുന്ടെ അതുകൊണ്ട് തന്നെ ചില നിയന്ത്രണങ്ങൾ ആവശ്യമാണ്. പെട്ടന്നുള്ള സാമ്പത്തിക നഷ്ടം, മോഷണഭയം എന്നിവയ്ക്ക് സാധ്യതയുണ്ട്. ദീപക് ഹൂഡ കാര്യങ്ങൾ ചെയ്യുമ്പോൾ ആശങ്ക കാണുമെങ്കിലും അത് ഉത്സാഹത്തോടെ ചെയ്യേണ്ടതാണ്. ദീപക് ഹൂഡ കുടുംബത്തിനും, സ്വന്തം കാര്യങ്ങൾക്കും പ്രത്യേകം ശ്രദ്ധചെലുത്തേണ്ടത് ആവശ്യമാണ് അല്ലാത്തപക്ഷം പിന്നീട് അത് വലിയ പ്രശ്നങ്ങൾക്കു വഴിവെക്കും. വിദ്യാർഥികൾക്ക് വിജയം കൈവരിക്കാൻ നല്ല കഠിനാധ്വാനം ആവശ്യമാണ്, എങ്കിലും ഫലം വളരെ സാവധാനവും വൈകിയും മാത്രമേ കിട്ടാൻ സാധ്യതയുള്ളൂ. ഈ കാലയളവ് അപകടത്തെ സൂചിപ്പിക്കുന്നത് കൊണ്ടുതന്നെ ദീപക് ഹൂഡ വണ്ടിഓടിക്കുമ്പോൾ പ്രത്യേക ശ്രദ്ധ ആവശ്യമാണ്. മദ്യം, മത്സ്യ മാംസാദികൾ വര്ജിക്കുക എന്നിവ ചെയ്യുന്നത് വഴി ശനിയെ തൃപ്തിപ്പെടുത്താൻ കഴിയും. ദീപക് ഹൂഡ സാമ്പത്തിക, ആഭ്യന്തര കാര്യങ്ങളിൽ ബുദ്ധിപൂർവമായ ഇടപെടൽ ഈ കാലഘട്ടത്തിൽ നിന്ന് പുറത്തുവരുവാൻ ആവശ്യമാണ് .


HOW MUCH SALT TO CONSUME IN A DAY | ദിവസവും കഴിക്കുന്ന ഉപ്പിന്റെ അളവ് മൂന്ന് ഗ്രാമില് കുറയരുത്, പണികിട്ടും! - Malayalivartha.com Widgets Magazine\n19 DECEMBER 2018 11:59 AM IST\nഉപ്പില്ലാതെ ഭക്ഷണം കഴുക്കാന് വളരെ പ്രയാസമാണ്. എന്നാല് അമിതമായി ഉപ്പ് കഴിക്കുന്നതും അപകടമാണ്. ഉപ്പ് അധികമായി അകത്തു ചെല്ലുന്നത് രക്തസമ്മര്‍ദ്ദം കൂട്ടുമെന്നും ഹൃദ്രോഗസാധ്യത വര്‍ധിപ്പിക്കുമെന്നൊക്കെയാണ് ആരോഗ്യവിദഗ്ദ്ധര് നല്‍കിയിരുന്ന മുന്നറിയിപ്പ്. ഇതൊക്കെ കേട്ട് ഉപ്പില്ലാതെ ജീവിച്ചിരുന്നവര്‍ക്ക് ആശ്വാസം പകരുന്ന വാര്‍ത്തകളാണ് ഇപ്പോള് പുറത്തുവരുന്നത്. ഏറ്റവും പുതിയ പഠനമനുസരിച്ച് ഉപ്പ് അത്ര വില്ലനൊന്നുമല്ല. ദിവസം രണ്ടര ടീ സ്പൂണ്‍വരെ ഉപ്പ് അകത്തുചെന്നാലും കാര്യമായ ആരോഗ്യപ്രശ്‌നങ്ങള് ഉണ്ടാകില്ലെന്ന് ഒന്റേറിയോയിലെ മക്മാസ്റ്റര് യൂണിവേഴ്‌സിറ്റിയിലെ ഗവേഷകര് പറയുന്നു.\nഉപ്പ് കൂടുതല് കഴിക്കുന്നത് ഗുരുതരമായ ആരോഗ്യപ്രശ്‌നങ്ങളുണ്ടാക്കുമെന്ന് മുന്നറിയിപ്പ് നല്‍കേണ്ടത് ഉപ്പിന് ഏറെ പ്രധാന്യം നല്‍കുന്ന ചൈന പോലുള്ള രാജ്യങ്ങളിലാണെന്ന് ഗവേഷകര് പറയുന്നു. മക്മാസ്റ്റര് സര്‍വകലാശാലയിലെ പോപ്പുലേഷന് ഹെല്‍ത്ത് റിസര്‍ച്ചാണ് ഈ പഠനം നടത്തിയത്. 35-നും 70-നും മധ്യേ പ്രായമുള്ള 94,378 പേരെയാണ് പഠനത്തിന്റെ ഭാഗമായി നിരീക്ഷിച്ചത്. ദിവസം രണ്ടര ടീസ്പൂണ് (അഞ്ച് ഗ്രാം) ഉപ്പിലധികം കഴിക്കുന്നവര്‍ക്ക് മാത്രമാണ് ഹൃദ്രോഗത്തിന് സാധ്യതയുള്ളതെന്ന് ഗവേഷകര് പറയുന്നു. ഏഴ് ഗ്രാമില്‍ക്കുടുതല് ഉപ്പ് ദിവസം ഉപയോഗിക്കുന്നവര്‍ക്ക് ഹൃദ്രോഗ സാധ്യത കൂടുതലാണെന്നും ഗവേഷകര് ഓര്‍മപ്പെടുത്തുന്നു.\nഉപ്പ് കൂടുതല് കഴിക്കുന്ന രാജ്യങ്ങളിലൊന്നാണ് ചൈന. മറ്റു രാജ്യങ്ങളിലേറെയും ഒരുദിവസം മൂന്നുമുതല് അഞ്ചുവരെ ഗ്രാം ഉപ്പ് കഴിക്കുമ്പോള് ചൈനീസ് ഭക്ഷണങ്ങളില് ഉപ്പിന്റെ സാന്നിധ്യം വളരെ കൂടുതലാണ്. ഉപ്പുകൂടുതല് കഴിക്കുന്നത് രക്തസമ്മര്‍ദത്തിന് കാരണമാകുമെന്നുള്ളത് തെളിയിക്കപ്പെട്ടിട്ടുള്ളതാണ്. ലോകാരോഗ്യ സംഘടന ദിവസം രണ്ടുഗ്രാം ഉപ്പില്‍ക്കൂടുതല് കഴിക്കരുതെന്നും നിര്‍ദേശിച്ചിട്ടുണ്ട്. എന്നാല്, അഞ്ചുഗ്രാം ഉപ്പുവരെ ശരീരത്തിന് നേരിടാനാകുമെന്നാണ് പുതിയ പഠനം പറയുന്നത്.\nസാധാരണ നിലയ്ക്ക് ഉപ്പ് താരമ്യേന കുറച്ച് കഴിക്കുന്ന അമേരിക്കയിലും യൂറോപ്യന് രാജ്യങ്ങളിലും ഇങ്ങനെയൊരു മുന്നറിയിപ്പിന്റെ ആവശ്യംപോലുമില്ല. ഹൃദ്രോഗവും സ്‌ട്രോക്കും വരാതിരിക്കുന്നതിന് ഉപ്പ് കുറയ്ക്കണമെന്ന് സ്ഥിരീകരിക്കുന്ന ഒരു ശാസ്ത്രമായ തെളിവും കണ്ടെത്താനായിട്ടില്ലെന്ന് ഗവേഷണത്തിന് നേതൃത്വം നല്‍കിയ അസോസിയേറ്റ് ക്ലിനിക്കല് പ്രൊഫസ്സര് മാര്‍ട്ടിന് ഒഡോണല് പറഞ്ഞു. ഉപ്പുകുറച്ച് കഴിക്കുന്നതും അപകടമാണ്. ദിവസം മൂന്ന് ഗ്രാമില്‍ക്കുറച്ച് ഉപ്പ് കഴിക്കുന്നവര്‍ക്ക് രക്തസമ്മര്‍ദം കുറയുന്നതുകൊണ്ടും അസുഖങ്ങള് വരാനിടയുണ്ട്. ഭക്ഷണത്തില് ഉപ്പിന്റെ ഏറ്റക്കുറച്ചിലിനെ, നേരിടാന് ധാരാളം പച്ചക്കറികളും പഴവര്‍ഗങ്ങളും ഉരുളക്കിഴങ്ങും അതുപോലെ പൊട്ടാസ്യം സമ്പുഷ്ടമായ ഭക്ഷ്യവസ്തുക്കള് കഴിച്ചാല് മതിയെന്നും ഗവേഷകര് പറയുന്നു.\nകുഞ്ഞ് വെള്ളത്തില് തല കീഴായി കിടക്കുന്നത് കണ്ട് ക്വാറന്റൈനിലുള്ള മാതാപിതാക്കള് സഹായത്തിനായി കരഞ്ഞു വിളിച്ചു; സഹായമഭ്യർത്ഥിച്ചിട്ടും ആളുകള് തിരിഞ്ഞുനോക്കിയില്ലന്നു ആക്ഷേപം (1 minute ago)\nപാക്കിസ്ഥാന് പെട്രോള് വില കുത്തനെ കുറച്ചു; ദക്ഷിണേഷ്യയില് ഇന്ധനവില ഏറ്റവും കുറവുള്ള രാജ്യമായി മാറി (7 minutes ago)\nപിന്നീടാണ് നമ്മുടെ ശരീരത്തിന് വേണ്ടൊരു ഡയറ്റ് പ്ലാന് കണ്ടെത്തുന്നതും അത് ഫോളോ ചെയ്യുന്നതും,മാസത്തില് ഒന്നോ രണ്ടോ തവണ ജലദോഷവും പനിയും വന്നിരുന്ന എനിക്ക് ഇപ്പോള് അങ്ങനെ വരുന്നില്ല! (13 minutes ago)\nനീതി ആയോഗ് ഉദ്യോഗസ്ഥര്‍ക്ക് കൊവിഡ്; നീതി അയോഗ് ഓഫീസ് സീല് ചെയ്തു (18 minutes ago)\nസന്തോഷങ്ങളും പരിഭവങ്ങളും പങ്കു വെക്കുവാന് അമ്മ അരികില്ലാത്ത ആനിക്ക് ഞാന് ഒരു അമ്മയാണ്. അവളുടെ എല്ലാമാണ്;ഷാജി കൈലാസിന്റെ കുറിപ്പ്! (20 minutes ago)\nഈ ഭൂമിയില് എനിക്കേറ്റവും പ്രിയപ്പെട്ട മനുഷ്യന്, നിങ്ങള് എനിക്ക് മറ്റെന്തിനേക്കാളും ശ്രേഷ്ഠമാണ്! (22 minutes ago)\nകുവൈറ്റിൽ 24 മണിക്കൂറിനിടെ 156 ഇന്ത്യക്കാർക്ക് കൊറോണ; ഇതോടെ കോവിഡ് സ്ഥിരീകരിച്ച ഇന്ത്യക്കാരുടെ എണ്ണം 8446 ആയി (24 minutes ago)\nസമാന്ത പഠിക്കാൻ മിടുക്കിയായിരുന്നു;പ്രോഗ്രസ് കാര്‍ഡ് പങ്കുവെച്ച് താരം! (25 minutes ago)\nലാലിയുടെ ഹൃദയവുമായി ലീന മടങ്ങി (26 minutes ago)\nകൊച്ചി-ധനുഷ്കോടി ദേശീയപാതയില് ജീപ്പ് മറിഞ്ഞു; രണ്ട് ഡ്രൈവര്‍മാരടക്കം നാല് പേര്‍ക്ക് പരിക്കേറ്റു. (31 minutes ago)\nകൊവിഡ് ബാധ : ഗൾഫ് രാഷ്ട്രങ്ങളിൽ മരിച്ച മലയാളികളുടെ എണ്ണം 168 ആയി ഉയർന്നു, മരണനിരക്ക് പ്രവാസികളിൽ ഏറെ ആശങ്ക വർധിപ്പിക്കുന്നു (33 minutes ago)\nകോവിഡ് കാലത്തെ നന്മ ; പ്ളസ് വണ് വിദ്യാര്‍ത്ഥിനിക്കായി സർവീസ് നടത്തി സംസ്ഥാന ജലഗതാഗത വകുപ്പിന്റെ ബോട്ട് (41 minutes ago)\nകോടതിയെ തെറ്റിദ്ധരിപ്പിച്ച് ജാമ്യം നേടിയ പ്രതിയെ ഉടന് അറസ്റ്റ് ചെയ്യാന് ഉത്തരവ് (41 minutes ago)\nപ്രതിരോധ പ്രവര്‍ത്തനങ്ങൾ ഊര്‍ജ്ജിതമായിരിക്കെ കേന്ദ്ര മന്ത്രിസഭാ യോഗം ദില്ലിയിൽ; ലോക്ക്ഡൗൺ ഘട്ടം ഘട്ടമായി പിൻവലിക്കുന്നതിൻറെ ഭാഗമായുള്ള തുടര് നടപടികളും ചര്‍ച്ചയാകുമെന്ന് വിവരം (56 minutes ago)\nകേരളത്തില് കാലവര്‍ഷം എത്തി (59 minutes ago)


'ആയിരങ്ങൾ മരിക്കുന്നു; യാചിച്ചോ, കടം വാങ്ങിയോ, മോഷ്ടിച്ചോ എങ്ങനെയാണെങ്കിലും ഓക്സിജൻ എത്തിക്കൂ'; പൊട്ടിത്തെറിച്ച് കോടതി\nHome COVID 19 ‘ആയിരങ്ങൾ മരിക്കുന്നു; യാചിച്ചോ, കടം വാങ്ങിയോ, മോഷ്ടിച്ചോ എങ്ങനെയാണെങ്കിലും ഓക്സിജൻ എത്തിക്കൂ’; പൊട്ടിത്തെറിച്ച് കോടതി\nഡൽഹി : രാജ്യത്ത് ഓക്സിജൻ ക്ഷാമം രൂക്ഷമാകുന്നതിൽ പൊട്ടിത്തെറിച്ച് ഡൽഹി ഹൈക്കോടതി. സർക്കാർ ഉത്തരവാദിത്തം മറക്കുകയാണെന്നും യാചിച്ചോ, കടം വാങ്ങിയോ, മോഷ്ടിച്ചോ എങ്ങനെയാണെങ്കിലും ജനങ്ങൾക്ക് ഓക്സിജൻ എത്തിക്കണമെന്നും ഡൽഹി ഹൈക്കോടതി ആവശ്യപ്പെട്ടു.\nഓക്സിജൻ ലഭിക്കാതെ ആളുകളെ മരിക്കാൻ അനുവദിക്കുന്നത് ക്രൂരതയാണെന്നും വ്യവസായങ്ങളെ കുറിച്ചാണ് ഇപ്പോഴും സർക്കാരിന് ആശങ്കയെന്നും കോടതി കുറ്റപ്പെടുത്തി.\nജനങ്ങളുടെ ജീവന് വിലകൽപ്പിക്കണമെന്നും കോടതി ആവശ്യപ്പെട്ടു. ആശുപത്രികളുടെ അവസ്ഥ രാജ്യമെങ്ങും ദയനീയമാണ്. രാജ്യമെങ്ങുമുള്ള ജനങ്ങളുെട ജീവനിൽ ആശങ്കയുണ്ടെന്നും കോടതി വ്യക്തമാക്കി.\nദേശീയ അടിയന്തരാവസ്ഥയ്ക്ക് സമാനമായ അവസ്ഥയാണ് നിലവിലുള്ളത്. വ്യവസായ ശാലകളോട് ഓക്സിജൻ ഉൽപാദിപ്പിക്കാൻ ആവശ്യപ്പെടണമെന്നും കോടതി കൂട്ടിച്ചേർത്തു.\nPrevious articleസോളർ തട്ടിപ്പു കേസിൽ സരിത എസ്. നായര് അറസ്റ്റില്\nNext article‘ഞങ്ങൾ നിസ്സഹായരാണ്, മുൻപ് ഇത്തരമൊരു സാഹചര്യം കണ്ടിട്ടില്ല, നിരവധി ചെറുപ്പക്കാർ‌ക്കു രോഗം വരുന്നു, 35 വയസ്സുള്ള കോവിഡ് രോഗി വെന്റിലേറ്ററിൽ ജീവനോടെയിരിക്കാൻ പാടുപെടുന്നു; നിറകണ്ണുകളോടെ ഡോക്ടറുടെ വെളിപ്പെടുത്തല്\nകോവിഡ് -19 പ്രതിരോധ കുത്തിവയ്പ്പ് എടുത്തതിനുശേഷം ഗർഭധാരണത്തെ ബാധിക്കുമോ? അറിയാം\n‘താങ്ക്യൂ മമ്മൂക്കാ’ നടന് മമ്മൂട്ടിക്ക് നന്ദി പറഞ്ഞ് മോദി\nവനിതാ പോളിടെക്‌നിക് കോളേജില് ഇന്‍സ്ട്രക്ടര് ഒഴിവ്


നിര്‍മാണ സാമഗ്രികളുടെ വില സര്‍വ്വകാല റെക്കോഡില്; ഹോണ്ടാ കാറുകളുടെ വില ഉയര്‍ത്തുന്നു | Honda Car Announce Price Hike For Entire Range From August-1\nJul 5, 2021, 11:05 AM IST\nവാഹന നിര്‍മാണത്തിന് ഉപയോഗിക്കുന്ന സ്റ്റീല്, അലുമിനിയം മറ്റ് മെറ്റലുകള് എന്നിവയുടെ വിലയില് കാര്യമായ വര്‍ധനവാണ് ഉണ്ടായിരിക്കുന്നത്.\nഒന്നിന് പുറമെ ഒന്നായി മികച്ച മോഡലുകള് ഇന്ത്യന് നിരത്തുകളില് എത്തിച്ച് ജനപ്രീതി സ്വന്തമാക്കിയ വാഹന നിര്‍മാതാക്കള് ആണ് ഹോണ്ട. ജാസ്, ഡബ്ല്യുആര്-വി, നാല്, അഞ്ചാം തലമുറ സിറ്റി, അമേസ് എന്നീ വാഹന നിരയുമായി ഇന്ത്യയിലുള്ള ഹോണ്ട എല്ലാ മോഡലുകളുടെയും വില വര്‍ധിപ്പിക്കാന് ഒരുങ്ങുന്നു. ഓഗസ്റ്റ് ഒന്ന് മുതലാണ് വില വര്‍ധനവ് പ്രാബല്യത്തില് വരുന്നത്.\nവാഹനങ്ങളുടെ നിര്‍മാണ സാമഗ്രികളുടെ വില വര്‍ധിച്ച പശ്ചാത്തലത്തിലാണ് വാഹനങ്ങളുടെ വില ഉയര്‍ത്താന് നിര്‍മാതാക്കള് നിര്‍ബന്ധിതമായിരിക്കുന്നതെന്നാണ് പി.ടി.ഐ. റിപ്പോര്‍ട്ട് ചെയ്തിരിക്കുന്നത്. അതേസമയം, ഏതെല്ലാം മോഡലുകള്‍ക്ക് വിലയില് എത്ര ശതമാനം വീതം വര്‍ധനവാണ് ഉണ്ടാകുന്നത് എന്ന കാര്യം നിര്‍മാതാക്കളായ ഹോണ്ട കാര് വെളിപ്പെടുത്തിയിട്ടില്ല.\nഹോണ്ട ഈ വര്‍ഷം മാത്രം വരുത്തുന്ന മൂന്നാമത്തെ വില വര്‍ധനവാണിതെന്നാണ് സൂചന. ജനുവരിയിലും ഏപ്രിലിലും വാഹനങ്ങളുടെ വില വര്‍ധിപ്പിച്ചിരുന്നു. സ്റ്റീല് ഉള്‍പ്പെടെയുള്ള നിര്‍മാണ സാമഗ്രികളുടെയും മറ്റും വിലയില് ഗണ്യമായ വര്‍ധനവുണ്ടാകുന്നതാണ് വാഹനങ്ങളുടെ വില വര്‍ധിപ്പിക്കാന് നിര്‍മാതാക്കളെ നിര്‍ബന്ധിതരാക്കുന്നത്. നാല് മോഡലാണ് ഇന്ത്യയില് ഹോണ്ടക്കുള്ളത്.\nവാഹന നിര്‍മാണത്തിന് ഉപയോഗിക്കുന്ന സ്റ്റീല്, അലുമിനിയം മറ്റ് മെറ്റലുകള് എന്നിവയുടെ വിലയില് കാര്യമായ വര്‍ധനവാണ് ഉണ്ടായിരിക്കുന്നത്. പലതിനും സര്‍വ്വകാല റെക്കോഡ് വിലയാണ്. ഈ സഹചര്യത്തില് വാഹനങ്ങളുടെ വില വര്‍ധിപ്പിക്കാന് നിര്‍മാതാക്കളായ ഞങ്ങള് നിര്‍ബന്ധിതരാകുകയാണെന്ന് ഹോണ്ട കാര് ഇന്ത്യ മേധാവി രാജേഷ് ഗോയല് അഭിപ്രായപ്പെട്ടു.\nഇന്ത്യയിലെ ഏറ്റവും വലിയ വാഹന നിര്‍മാതാക്കളായ മാരുതി സുസുക്കിയുടെ വാഹനങ്ങള്‍ക്ക് വില വര്‍ധനവ് പ്രഖ്യാപിച്ചിരുന്നു. ജൂലൈ ഒന്ന് മുതലാണ് മാരുതിയുടെ എല്ലാ വാഹനങ്ങളുടെയും വില വര്‍ധിപ്പിച്ചിരിക്കുന്നത്. ഹോണ്ടയ്ക്ക് സമാനമായി മാരുതി സുസുക്കിയും കഴിഞ്ഞ ഏപ്രിലില് വില വര്‍ധിപ്പിച്ചിരുന്നു. നിര്‍മാണ ചെലവ് ഉയര്‍ന്നതായിരുന്നു മാരുതിയും കാരണമായി പറഞ്ഞത്.\nContent Highlights: Honda Car Announce Price Hike For Entire Range From August-1


Kerala going to polling booth on Tuesday News in Malayalam: ലോക്സഭയിലേക്കുള്ള കേരളത്തിന്‍റെ ജനവിധി കുറിക്കാന് ഇനി മണിക്കൂറുകള് മാത്രം\nLast Updated : Apr 22, 2019, 07:38 AM IST\nതിരുവനന്തപുരം: ഒരു മാസത്തിലേറെ നീണ്ട ആവേശകരമായ തിരഞ്ഞെടുപ്പ് പ്രചാരണം അവസാനിച്ച് കേരളം നാളെ പോളിംഗ് ബൂത്തിലേക്ക്. സ്ഥാനാര്‍ത്ഥികള്‍ക്ക് ഇന്ന് നിശബ്ദപ്രചാരണത്തിന്‍റെ ദിവസമാണ്.\nവിധിയറിയാന് ഒരു മാസം കാത്തിരിക്കണം. മെയ് 23 ന് ആണ് വോട്ടെണ്ണല്. പോളിംഗ് സാധനങ്ങളുടെ വിതരണവും ഇന്ന് നടക്കും. വോട്ടെടുപ്പിന് കേന്ദ്രസേനയും പൊലീസും കർശന സുരക്ഷയാണ് ഒരുക്കുന്നത്.\nരണ്ടു കോടി അറുപത്തിയൊന്ന് ലക്ഷം പേരാണ് ഇക്കുറി സംസ്ഥാനത്ത് വോട്ട് രേഖപ്പെടുത്തുന്നത്. വോട്ടെടുപ്പിനുള്ള എല്ലാ ഒരുക്കങ്ങളും പൂര്‍ത്തിയായിയെന്ന് മുഖ്യ തിരഞ്ഞെടുപ്പ് ഓഫീസര് ടിക്കാറാം മീണ പറഞ്ഞു.\nചൊവ്വാഴ്ച രാവിലെ ഏഴ് മുതല് വൈകിട്ട് ആറു വരെയാണ് പോളിംഗ്. രാവിലെ ആറിന് മോക്ക്‌പോള് നടക്കും. 2,61,51,534 വോട്ടര്‍മാരാണ് ഇക്കുറി സംസ്ഥാനത്തുള്ളത്. ഇതില് 1,34,66,521 പേര് സ്ത്രീ വോട്ടര്‍മാരാണ്. 1,26,84,839 പുരുഷ വോട്ടര്‍മാരുണ്ട്. 174 ട്രാന്‍സ്ജെന്‍ഡര് വോട്ടര്‍മാരുമുണ്ട്.\nനിര്‍ണ്ണായകമായ ഈ ലോക്സഭ തിരഞ്ഞെടുപ്പില് അത്യധികം വാശിയേറിയ പോരാട്ടമാണ് മൂന്ന് മുന്നണികളും കാഴ്ചവെച്ചത്. ഞായറാഴ്ച ഗ്രാമ, നരഗവീഥികളെ ഇളക്കിമറിച്ച് പ്രചാരണം സമാപിച്ചപ്പോൾ അണപൊട്ടിയ ആവേശം പലേടത്തും സംഘർഷത്തിനു കാരണമായി.\nപല പ്രശ്‌നങ്ങൾ ഉന്നയിച്ചുതുടങ്ങിയ പ്രചാരണം ശബരിമല പ്രശ്‌നത്തെച്ചൊല്ലിയുള്ള വാഗ്വാദങ്ങളിലാണ് അവസാനിച്ചത്. പല മാധ്യമങ്ങളുടെയും ഏജൻസികളുടെയും അഭിപ്രായ സർവേകളും ഇത്തവണത്തെ പ്രത്യേകതയാണ്.\nLok Sabha elections 2019Kerala elections 2019India elections 2019ലോക്സഭ തിരഞ്ഞെടുപ്പ് 2019കേരളം


palakkad covid patient under observation | കരിപ്പൂരിൽ നിന്ന് വീട്ടിലേക്കുള്ള വഴിയിൽ വള്ളുമ്പ്രത്ത് തട്ടുകടയിൽ കയറി ഭക്ഷണം കഴിച്ചു; ഒരാഴ്ചയിലധികം പള്ളികളും യത്തീംഖാനകളും ആശുപത്രികളുമടക്കം വിവിധയിടങ്ങൾ സഞ്ചരിച്ചു; വീട്ടിലേക്ക് എത്തിയ അതിഥികളും നിരീക്ഷണത്തിൽ; സന്ദർശിച്ച ആശുപത്രിയിലെ ഡോക്ടർമാരുൾപ്പടെ 170 പേർ ക്വോറന്റൈനിൽ; കെ.എസ്.ആർ.ടി.സി കണ്ടക്ടറായ മകനും മകൻ ജോലിചെയ്ത മണ്ണാർക്കാട് ബസിലെ യാത്രക്കാരും നിരീക്ഷണത്തിൽ; കോവിഡ് സ്ഥിരീകരിച്ച പാലക്കാട്ടുകാരന്റെ റൂട്ട് മാപ്പ് നോക്കി പഴുതടച്ച നിരീക്ഷണം - MarunadanMalayalee.com\nകരിപ്പൂരിൽ നിന്ന് വീട്ടിലേക്കുള്ള വഴിയിൽ വള്ളുമ്പ്രത്ത് തട്ടുകടയിൽ കയറി ഭക്ഷണം കഴിച്ചു; ഒരാഴ്ചയിലധികം പള്ളികളും യത്തീംഖാനകളും ആശുപത്രികളുമടക്കം വിവിധയിടങ്ങൾ സഞ്ചരിച്ചു; വീട്ടിലേക്ക് എത്തിയ അതിഥികളും നിരീക്ഷണത്തിൽ; സന്ദർശിച്ച ആശുപത്രിയിലെ ഡോക്ടർമാരുൾപ്പടെ 170 പേർ ക്വോറന്റൈനിൽ; കെ.എസ്.ആർ.ടി.സി കണ്ടക്ടറായ മകനും മകൻ ജോലിചെയ്ത മണ്ണാർക്കാട് ബസിലെ യാത്രക്കാരും നിരീക്ഷണത്തിൽ; കോവിഡ് സ്ഥിരീകരിച്ച പാലക്കാട്ടുകാരന്റെ റൂട്ട് മാപ്പ് നോക്കി പഴുതടച്ച നിരീക്ഷണം\nMarch 26, 202003:58 PM IST Permalink\nപാലക്കാട്: കൊറോണ സ്ഥിരീകരിച്ച പാലക്കാട്ടെ കോവിഡ് 19 രോഗിയുടെ റൂട്ട് മാപ്പ് പുറത്തുവിട്ടു. ദുബായിൽ നിന്ന് മാർച്ച് 13ന് നാട്ടിലെത്തിയ ഇയാൾ നിരീക്ഷണത്തിലായത് മാർച്ച് 21നാണ്. ഈ ദിവസങ്ങളിൽ ഇദ്ദേഹം സഞ്ചരിച്ച ഇടങ്ങളുടെ വിശദാംശങ്ങളാണ് പുറത്തുവിട്ടിരിക്കുന്നത്.\nമാഹിയിലെ കൊവിഡ് രോഗി ഭക്ഷണം കഴിച്ച വടകരയിലെ ഹോട്ടൽ പൂട്ടിച്ചു; രോഗി വന്ന വിമാനത്തിലെ 34 യാത്രക്കാരെ കണ്ടെത്തി\n13ന് രാവിലെ 7.50ന് എയർ ഇന്ത്യയുടെ 344 വിമാനത്തിലാണ് ഇയാൾ കരിപ്പൂരിലെത്തിയത്.9മണിക്ക് അവിടെനിന്ന് നാല് കുടുംബാംഗങ്ങൾക്കൊപ്പം സ്വന്തം കാറിൽ മണ്ണാർക്കാട്ടേയ്ക്കു പോയി. വഴിക്ക് വള്ളുവമ്പ്രത്തുവെച്ച് തട്ടുകടയിൽനിന്ന് ഭക്ഷണംകഴിച്ചു. വീട്ടിലെത്തിയ ശേഷം ആനക്കപ്പറമ്പ്, കാരക്കുന്ന് എന്നിവിടങ്ങളിലുള്ള പള്ളികളിൽ പോയി. അടുത്ത ദിവസങ്ങളിലും ഇയാൾ ആനക്കപ്പറമ്പ് പള്ളിയിൽ പോയിട്ടുണ്ട്. വീടുകളിൽ അതിഥികളെ സ്വീകരിക്കുകയും അവരുമായി ഇടപഴകുകയും ചെയ്തു.\nമാർച്ച് 16ന് മണ്ണാർക്കാട് താലൂക്ക് ആശുപത്രിയിൽ മകനോടൊപ്പം കാറിൽ പോയി. കൊറോണ ഒ.പിയിൽ കാണിച്ചു. തുടർന്ന് ആശുപത്രിക്ക് അടുത്തുള്ള പച്ചക്കറിക്കട, പെട്രോൾ പമ്പ് എന്നിവടങ്ങളിലും പോയി. 18ന് വീണ്ടും മകനൊപ്പം താലൂക്ക് ആശുപത്രി കൊറോണ ഒപിയിൽ പോയി. തുടർന്ന് തയ്യൽ കട, പി ബാലൻ സഹകരണാശുപത്രി എന്നിവിടങ്ങളിലും പോയി. 21നും പി ബാലൻ സഹകരണാശുപത്രി, വിയ്യാക്കുറിശ്ശി പള്ളി, താലൂക്ക് ആശുപത്രി എന്നിവിടങ്ങളിൽ പോയി. 23നും താലൂക്ക് ആശുപത്രിയിൽ മകനൊപ്പം പോയി.ഡോക്ടർമാരുൾപ്പെടെ 170 പേരിലേറെ നിരീക്ഷണത്തിലാണ്.വിദേശത്തുനിന്ന് എത്തിയ ശേഷം രോഗി ക്വാറന്റീൻ പാലിക്കാതെ സർക്കാർ നിർദ്ദേശം അവഗണിക്കുകയായിരുന്നു. ഒരാഴ്ചയോളം പള്ളിയിലും ആശുപത്രികളിലും വിവിധ സ്ഥാപനങ്ങളിലും സഞ്ചരിച്ചു ഗുരുതര വീഴ്ച വരുത്തി. 51 വയസുകാരനായ ഇദ്ദേഹത്തിനെതിരെ കേസെടുത്തതായി കലക്ടർ അറിയിച്ചു. ഇയാളുടെ ഏഴു ബന്ധുക്കൾ ക്വാറന്റീനിലാണ്.\nദുബായിൽ നിന്ന് മാർച്ച് 13ന് കരിപ്പൂർ വിമാനത്താവളത്തിൽ ഇറങ്ങിയ ഇദ്ദേഹം വീട്ടിൽ നിരീക്ഷണത്തിലിരുന്നില്ല. 20 വരെ നാട്ടിലുടനീളം സഞ്ചരിച്ചു. 21നാണ് ഇദ്ദേഹത്തെ വീട്ടിൽ നിർബന്ധിത നിരീക്ഷണത്തിലാക്കിയത്. പള്ളിയിൽ നമസ്‌കാരത്തിനും, ആശുപത്രികളിലും പോയി. വീട്ടിലുള്ളവരുമായും നാട്ടുകാരുമായും ഇടപഴകിയിരുന്നു.\nഇദ്ദേഹവുമായി സമ്പർക്കത്തിലായ കെഎസ്ആർടിസി കണ്ടക്ടറായ മകൻ മണ്ണാർക്കാട്ടുനിന്ന് തിരുവനന്തപുരത്തേക്കും, ആനക്കട്ടി വഴി കോയമ്പത്തൂരിലേക്കുമുള്ള ബസുകളിൽ ജോലി ചെയ്തിട്ടുണ്ട്. ഇതനുസരിച്ച് ഇതേ ബസ് സഞ്ചരിച്ച സ്ഥലങ്ങളുടെ വിവരങ്ങൾ കെഎസ്ആർടിസി തയാറാക്കി. മണ്ണാർക്കാട് മേഖലയിൽ കൂടുതൽ നിയന്ത്രണങ്ങൾ പരിഗണനയിലാണ്.\nപട്ടാമ്പിയിൽ നിലവിൽ നടപടികൾ കർശനമാണ്. അതേസമയം ജില്ലയിൽ കോവിഡ് സ്ഥിരീകരിച്ച ഒറ്റപ്പാലം വരോട് സ്വദേശിയും കോട്ടോപ്പാടം സ്വദേശിയും മാതൃകാപരമായി സർക്കാരിനെ വിവരം അറിയിച്ചു സ്വയം വീടിനുള്ളിൽ കഴിഞ്ഞത് ആരോഗ്യ വകുപ്പിന് ആശ്വാസമായി. 51 വയസുകാരനായ ഇദ്ദേഹത്തിനെതിരെ കേസെടുത്തതായി കലക്ടർ അറിയിച്ചു. ഏഴു ബന്ധുക്കൾ ക്വാറന്റീനിലാണ്. ദുബായിൽ നിന്ന് മാർച്ച് 13ന് കരിപ്പൂർ വിമാനത്താവളത്തിൽ ഇറങ്ങിയ ഇദ്ദേഹം വീട്ടിൽ നിരീക്ഷണത്തിലിരുന്നില്ല. 20 വരെ നാട്ടിലുടനീളം സഞ്ചരിച്ചു. 21നാണ് ഇദ്ദേഹത്തെ വീട്ടിൽ നിർബന്ധിത നിരീക്ഷണത്തിലാക്കിയത്.


രാജ്യത്ത് ഇരുപത്തിനാല് മണിക്കൂറിനകം ആറായിരത്തിലഞ്ഞൂറിലധികം കോവിഡ് 19 കേസുകള് – Truevision News\nരാജ്യത്ത് ഇരുപത്തിനാല് മണിക്കൂറിനകം ആറായിരത്തിലഞ്ഞൂറിലധികം കോവിഡ് 19 കേസുകള്\nരാജ്യത്ത് ഇരുപത്തിനാല് മണിക്കൂറിനകം ആറായിരത്തിലഞ്ഞൂറിലധികം കോവിഡ് 19 കേസുകള്. കൊവിഡ് മരണം 4531 ആയി. ആകെ പോസിറ്റീവ് കേസുകൾ 1,58,333 ആയി. 24 മണിക്കൂറിനിടെ 6566 പോസിറ്റീവ് കേസുകളും 194 മരണവുമാണ് റിപ്പോർട്ട് ചെയ്തിരിക്കുന്നത്. 86110 പേരാണ് ചികിത്സയിലുള്ളത്. 67691 പേർ രോഗമുക്തി നേടി.\nമഹാരാഷ്ട്ര, തമിഴ്‌നാട്, ഗുജറാത്ത്, ഡൽഹി എന്നീ സംസ്ഥാനങ്ങളിൽ നിന്നാണ് ഇപ്പോഴും ഭൂരിഭാഗം കേസുകളും റിപ്പോർട്ട് ചെയ്യുന്നത്. ഇതിന് പുറമെ രാജസ്ഥാൻ, മധ്യപ്രദേശ്, ഉത്തർപ്രദേശ്, പശ്ചിമ ബംഗാൾ, ബിഹാർ, കർണാടക, കേരളം, ജാർഖണ്ഡ്, അസം, ഹരിയാന, ഛത്തീസ്ഗഡ് സംസ്ഥാനങ്ങളിൽ രോഗ വ്യാപനം രൂക്ഷമാകുകയാണ്.\nതമിഴ്‌നാട്ടിൽ 817 പുതിയ കേസുകൾ റിപ്പോർട്ട് ചെയ്തതോടെ ആകെ രോഗികൾ 18,545 ആയി. മരണം 133 ആയി ഉയർന്നു. ഗുജറാത്തിൽ 376 പുതിയ കേസുകളും 23 മരണവും റിപ്പോർട്ട് ചെയ്തു. ആകെ പോസിറ്റീവ് കേസുകൾ 15205ഉം മരണം 938ഉം ആയി. ഡൽഹിയിൽ കൊവിഡ് കേസുകൾ കുതിച്ചുയരുകയാണ്.\n792 പുതിയ കേസുകളും 15 മരണവും റിപ്പോർട്ട് ചെയ്തു. മധ്യപ്രദേശ് രാജ്ഭവനിലെ ആറ് ജീവനക്കാർക്ക് രോഗം സ്ഥിരീകരിച്ചു. സംസ്ഥാനത്തെ കൊവിഡ് കേസുകൾ ഏഴായിരം കടന്നു. രാജസ്ഥാനിൽ 280 പുതിയ കേസുകളും മൂന്ന് മരണവും റിപ്പോർട്ട് ചെയ്തു.\ncorona, corona virus, covid 19, india, കൊറോണ, കൊറോണ വൈറസ്\nരാജ്യത്ത് 24 മണിക്കൂറിനിടെ ആറായിരത്തിലധികം പോസിറ്റീവ് കേസുകൾ


എസി കോച്ചുകളിലെ ബ്ലാങ്കറ്റും ബെഡ്ഷീറ്റും മോഷണം പോകുന്നു; റെയില്‍വേയുടെ നഷ്ടം നാലായിരം കോടി - Samrambam\nഎസി കോച്ചുകളിലെ ബ്ലാങ്കറ്റും ബെഡ്ഷീറ്റും മോഷണം പോകുന്നു; റെയില്‍വേയുടെ നഷ്ടം നാലായിരം കോടി\nദീര്‍ഘദൂര തീവണ്ടികളിലെ ബ്ലാങ്കറ്റുകളും ബെഡ്ഷീറ്റുകളും മോഷണം പോകുന്നത് റെയില്‍വേയ്ക്ക് തീരാ തലവേദനയാകുന്നു. ദീര്‍ഘദൂര ട്രെയിനുകളിലെ എസി കോച്ചുകളില് സൗജന്യമായി ഉപയോഗിക്കാന് നല്‍കുന്ന വസ്തുക്കളാണ് യാത്രയ്ക്കുശേഷം യാത്രികര് അടിച്ചുമാറ്റുന്നത്. മോഷണം മൂലം മൂന്നു സാമ്പത്തികവര്‍ഷങ്ങളിലായി റെയില്‍വേയ്ക്ക് നഷ്ടപ്പെട്ടത് 4000 കോടി രൂപയാണെന്ന് കണക്കാക്കപ്പെടുന്നു.\nദീര്‍ഘദൂര ട്രെയിനുകളില്‍നിന്ന് കഴിഞ്ഞ സാമ്പത്തിക വര്‍ഷം മാത്രം 1.95 ലക്ഷം ടവലുകളും 81,736 ബെഡ് ഷീറ്റുകളും 55,573 തലയിണ കവറുകളും 5,038 തലയിണകളും 7,043 ബ്ലാങ്കറ്റുകളും മോഷ്ടിക്കപ്പെട്ടതായി റെയില്‍വേയുടെ കണക്കുകള് പറയുന്നു.\nഈവര്‍ഷം ഏപ്രില് മുതല് സെപ്റ്റംബര്‍വരെ ശരാശരി 62 ലക്ഷം രൂപയുടെ വസ്തുക്കള് യാത്രക്കാര് മോഷ്ടിച്ചതായി സെന്‍ട്രല് റെയില്‍വെ അധികൃതര് പറയുന്നു. 79,350 ടവലുകള്, 25,545 ബെഡ്ഷീറ്റുകള്, 21,050 തലയിണ കവറുകള്, 2,150 തലയിണകള്, 2,065 ബ്ലാങ്കറ്റുകള് എന്നിവയാണ് മോഷണം പോയത്.\nPrevious ടാറ്റ ടിഗോര് ഫേസ്‌ലിഫ്റ്റ് വിപണിയില്\nNext എയര് ഏഷ്യയുടെ സിഇഒ തലപ്പത്ത് മലയാളി\nകുതിച്ചുയര്‍ന്ന് ആമസോണിന്റെ ലാഭം; രേഖപ്പെടുത്തിയത് 72.4 ബില്യണ് വരുമാനം\nലോകത്തിലെ ഏറ്റവും വലിയ കമ്പനിയായ ആമസോണിന് വിപണി വിശകലന സ്ഥാപനങ്ങള് മുന്‍കൂട്ടിക്കണ്ടിരുന്നത് 71.87 ബില്യണ് വരുമാനമാണ്. എന്നാല് ഇതിനെയെല്ലാം മറികടന്ന് ആമസോണിന്റെ ലാഭം വന്‍തോതില് ഉയര്‍ന്നു. 72.4 ബില്യണ് ആണ് ആമസോണിന്റെ വരുമാനം രേഖപ്പെടുത്തിയിരിക്കുന്നത്. അവധിക്കാല ചില്ലറ വില്‍പനയില് വലിയ മുന്നേറ്റമുണ്ടായതാണ്\n3 ബാക് ക്യാമറകളുമായി സാംസങ് ഗ്യാലക്‌സി S10\n5ജി സംവിധാനത്തോടെ പുറത്തിറങ്ങാനൊരുങ്ങുന്ന സാംസങ് ഗ്യാലക്‌സി S10ന് അഞ്ച് വേരിയന്റുകള് ഉണ്ടാകുമെന്നാണ് പുതിയ വാര്‍ത്ത. കൂടാതെ കൂടുിതല് ക്ലാരിറ്റിയുള്ള മികച്ച ഇമേജുകള് ലഭ്യമാക്കുന്നതിനായി മൂന്ന് ബാക് ക്യാമറകളാണ് ഫോണില് ഉള്‍പ്പെടുത്തിയിരിക്കുന്നതെന്നും റിപ്പോര്‍ട്ടുണ്ട്. യുഎസ് ആസ്ഥാനമാക്കി പ്രവര്‍ത്തിക്കുന്ന വെറിസോണ് കമ്യൂണിക്കേഷന്‍സുമായി സഹകരിച്ചാണ് സാംസങ്\nസംസ്ഥാനത്തെ സ്‌കൂളുകളിലെ കമ്പ്യൂട്ടറുകളിൽ വിന്യസിക്കുന്നതിനായി പരിഷ്‌ക്കരിച്ച സ്വതന്ത്ര ഓപ്പറേറ്റിങ് സിസ്റ്റം കേരളാ ഇൻഫ്രാസ്ട്രക്ചർ & ടെക്‌നോളജി ഫോർ എജുക്കേഷൻ (കൈറ്റ്) പുറത്തിറക്കി. സ്വതന്ത്ര ഓപ്പറേറ്റിങ് സിസ്റ്റമായ ഉബുണ്ടുവിന്റെ 18.04 എൽ.ടി.എസ്. പതിപ്പ് അടിസ്ഥാനമാക്കിയാണിത്. സ്‌കൂളുകളിൽ കുട്ടികൾക്കും അധ്യാപകർക്കും ആവശ്യമായ ഓപറേറ്റിങ്ങ് സിസ്റ്റം


മരണമുഖത്തുന്ന് നിന്ന് കളിക്കളത്തിലേക്ക് തിരിച്ചുവന്ന തിയാഗോ സിൽവ | Sports Globe\nമരണമുഖത്തുന്ന് നിന്ന് കളിക്കളത്തിലേക്ക് തിരിച്ചുവന്ന തിയാഗോ സിൽവ\nഫുട്ബോളിൽ മിന്നിത്തിളങ്ങുന്ന ഏതൊരു താരത്തിനും മറക്കനാഗ്രഹിക്കുന്ന ഒരു ഭൂതകാലമുണ്ടാവും. കഷ്ടപ്പാടിന്‍റെയോ പരിക്കിന്‍റെയോ ഇല്ലായ്മയുടെയോ ...\nഫുട്ബോളിൽ മിന്നിത്തിളങ്ങുന്ന ഏതൊരു താരത്തിനും മറക്കനാഗ്രഹിക്കുന്ന ഒരു ഭൂതകാലമുണ്ടാവും. കഷ്ടപ്പാടിന്‍റെയോ പരിക്കിന്‍റെയോ ഇല്ലായ്മയുടെയോ കറുത്ത നാളുകൾ. എന്നാൽ ബ്രസീലിയൻ താരം തിയാഗോ സിൽവ അനുഭവിച്ച പ്രയാസങ്ങൾ ഫുട്ബോൾ ലോകത്ത് അധികമാരും നേരിട്ടിട്ടുണ്ടാവില്ല. മരണമുഖത്തുനിന്ന് പൊരുതിക്കയറിയാണ് തിയാഗോ ലോകമറിയുന്ന താരമായി മാറിയത്.\nറഷ്യയിൽ മൂന്നാം ലോകകപ്പി ബൂട്ടണിയാൻ ഒരുങ്ങുന്ന തിയാഗോ സിൽവ പിന്നിട്ടവഴികൾ വളരെ വിത്യസ്തമാണ്. റിയോ ഡി ജനീറോ നഗരത്തിൽ ജനനം. ചെറുകിട ക്ലബുകളിൽ ഡിഫൻസീവ് മിഡ്ഫീൽഡറായി തുടക്കം. ഫ്ലുമിനെന്‍സ്, മഡൂറെയ്റ, ഫ്ലെമംഗോ, ബോട്ടഫോഗോ തുടങ്ങിയ ക്ലബുകളിലൊക്കെ ട്രയൽസിൽ പങ്കെടുത്തെങ്കിലും ടീമിലെത്താനായില്ല. പക്ഷേ, തിയാഗോയെ കാത്തിരുന്നത് ബാഴ്സലോണയുടെ വാതിലുകൾ. അവിടെയും തപ്പിത്തടഞ്ഞ തിയാഗോ വീണ്ടും ബ്രസീലിയൻ ലീഗിലെ മൂന്നാം ഡിവിഷൻ ക്ലബായ ആർ എസ് ഫുട്ബോൾ ക്ലബിലേക്ക്. തൊട്ടടുത്തവർഷം യുവന്‍റൂടെ ക്ലബിൽ.\nയുവന്‍റൂടെയാണ് തിയാഗോയുടെ തലവര മാറ്റിയെഴുതിയത്. ഡിഫൻസീവ് മിഡ്ഫീൽഡ‍റായ തിയാഗോ, സെൻട്രൽ ഡിഫൻഡറായി മാറുന്നത് യുവന്‍റൂടെയിലാണ്.ഇതോടെ ഒന്നാം ഡിവിഷനിലേക്ക് സ്ഥാനക്കയറ്റം കിട്ടിയ തിയാഗോയെ പോർട്ടോ സ്വന്തമാക്കി. എന്നാൽ പോർട്ടോയിൽ വേണ്ടത്ര അവസരം കിട്ടാതിരുന്ന തിയാഗോ ഡൈനമോ മോസ്കോയുമായി കരാറിലെത്തി.\nറഷ്യൻ നാളുകളിലാണ് തിയാഗോ മരണത്തെ മുഖാമുഖം കണ്ടത്. മോസ്കോയിലെത്തിയപ്പോൾ തുടങ്ങിയ ചുമയും പനിയും വിട്ടുമാറിയില്ല. അസുഖം മൂർച്ഛിച്ച് ക്ഷയമായി. ഒറ്റക്കളിയിൽപ്പോലും ഡൈനമോയ്ക്കായി കളത്തിലിറങ്ങാനായില്ല. ആറുമാസത്തിലേറെ ആശുപത്രിക്കിടക്കയിൽ. ഇനിയൊരിക്കലും കളിക്കളത്തിലേക്ക് തിരിച്ചെത്തില്ലെന്ന് വിശ്വസിച്ച നാളുകൾ. എന്തിന് ജീവിതത്തിലേക്കുപോലും തിരിച്ചെത്തുമോയെന്ന് ഉറപ്പില്ലാത്ത ആറുമാസം.\nമോസ്കോയിലെ കൊടുതണുപ്പാണ് തന്നെ മരണമുഖത്ത് എത്തിച്ചതെന്ന് തിയാഗോ ഓ‍ർക്കുന്നു."" മോസ്കോ നഗരം എനിക്ക് നരഗമായിരുന്നു. വിട്ടുമാറാത്ത പനിയും ചുമയും എന്നെ ആറുമാസം ആശുപത്രി കിടക്കയിലാക്കി. ദിവസവും മൂന്നോ നാലോ ഇഞ്ചക്ഷനും പതിനഞ്ചോളം ഗുളികകളും കഴിക്കേണ്ടിവന്നു. വിശപ്പായിരുന്നു മറ്റൊരു വില്ലൻ. ഭക്ഷണം മതിവരാത്ത നാളുകൾ. പത്തുകിലോയിലേറെ ഭാരംകൂടി. നടക്കാൻപോലും പ്രയാസമായിരുന്നു അന്ന്. ഡോക്ടർമാർ നടത്താൻ ശ്രമിച്ചെങ്കിലും പരാജയപ്പെട്ടു. ഞാനാകെ ഒറ്റപ്പെട്ടുപോയി. കന്പ്യൂട്ടർ ഗെയിം മാത്രമായിരുന്നു ആശ്വാസം"'.\n"'ക്ഷയമാണെന്ന് വൈകിയാണ് തിരിച്ചറിഞ്ഞത്. രോഗം മാറില്ലെന്നായിരുന്നു ഡോക്ടർമാരുടെ ആദ്യ വിലയിരുത്തൽ. മരണം മുന്നിൽ കണ്ട നിമിഷങ്ങളായിരുന്നു അത്. മാനസികമായി ഞാൻ മരിച്ചിരുന്നു. ഫുട്ബോൾ സ്വപ്നങ്ങളിൽ പോലും ഇല്ലാതായി. പക്ഷേ, അവിശ്വസനീയമായി ഞാൻ ജീവിതത്തിലേക്ക് തിരിച്ചുവന്നു''.\nഅസുഖം മാറിയെങ്കിലും കളിക്കാൻ പ്രയാസമുണ്ടായിരുന്നു. കഠിനമായി പരിശ്രമിച്ചാണ് തടികുറച്ചത്. ഫ്ലെമംഗോയിൽ ട്രയൽസിന് പോയെങ്കിലും അവർ തിരിച്ചയച്ചു. ഇനിയൊരിക്കലും ഫുട്ബോൾ കളിക്കില്ലെന്ന തീരുമാനത്തോടെയാണ് വീട്ടിലേക്ക് മടങ്ങിയത്. എന്നെ ആർക്കും വേണ്ട. ബൂട്ടഴിക്കുകയാണെന്ന് അമ്മയോട് പറഞ്ഞു. പക്ഷേ, അമ്മ എന്നെ തളർന്നിരിക്കാൻ അനുവദിച്ചില്ല. ഇതാണ് എന്‍റെ ജീവിത്തിൽ നിർണായകമായത്''.\nഅമ്മയുടെ വാക്കുകളിൽ നിന്ന് ഊർജ്ജം ഉൾക്കൊണ്ട തിയാഗോയുടെ പുനർജൻമം ആയിരുന്നു പിന്നീട്. 2006ൽ ഫ്ലുമിനെന്‍സിലെത്തിയ തിയാഗോ 2009ൽ എ സി മിലാനിലെത്തി. അപ്പോഴേക്കും ലോകമറിയുന്ന താരമായി മാറിയിരുന്നു തിയാഗോ സിൽവ. 2012ൽ ലോകത്തിലെ ഏറ്റവും പ്രതിഫലം പറ്റുന്ന രണ്ടാമത്തെ ഡിഫൻഡർ എന്ന തലയെടുപ്പോടെയാണ് തിയാഗോ പാരിസ് സെന്റ് ജർമെയ്നിലെത്തിയത്. ഇതിനിടെ മൂന്ന് രാജ്യങ്ങളിലായി 13 കിരീടങ്ങളിൽ പങ്കാളിയായി.\n2007ലാണ് തിയാഗോ സിൽവ എന്നറിയപ്പെടുന്ന തിയാഗോ എമിലിയാനോ ഡാ സിൽവ ബ്രസീലിയൻ ടീമിലെത്തുന്നത്. ലോകകപ്പ് അരങ്ങേറ്റം 2010. സ്വന്തം നാട്ടില് 2014ൽ നടന്ന ലോകകപ്പിൽ ബ്രസീലിനെ നയിക്കാനുള്ള നിയോഗവും തിയാഗോയ്ക്കായിരുന്നു. രണ്ട് തവണ ഒളിംപിക് ടീമിലും അംഗമായി. ഇതുവരെ ബ്രസീലിയൻ ജഴ്സിയിൽ 70 കളിയിൽ നിന്ന് അഞ്ച് ഗോളും നേടി.\nമരണം ഭയപ്പെടുത്തിയ റഷ്യയിലേക്ക് വ‍ർഷങ്ങൾക്കിപ്പുറം തിയാഗോ വീണ്ടുമെത്തുകയാണ്. ലോകകപ്പ് കിരീടം എന്ന വലിയ സ്വപ്നവുമായി, ഒന്നാംകിട താരങ്ങളുള്ള ടീമുമായി. മറക്കാനാവാത്ത കറുത്ത നാളുകൾ സമ്മാനിച്ചെങ്കിലും തന്നെ ലോകമറിയുന്ന കളിക്കാരനാക്കി മാറ്റിയത് മോസ്കോ ആണെന്ന് തിയാഗോ പറയുന്നു. '' സന്ദേഹിയായ എന്നെ പോരാളിയാക്കിയത് മോസ്കോ അനുഭവങ്ങളാണ്. നിരാശ നിറഞ്ഞ ജീവിതത്തെ നിശ്ചയദാർഢ്യത്തിലേക്ക് നയിച്ചത് ഇവിടുത്തെ ഓർമ്മകളും. ഓരോ കളിക്കിറങ്ങുന്പോഴും മരണം മുന്നിൽ കണ്ട നിമിഷങ്ങൾ എന്‍റെ മനസ്സിലേക്കെത്തും. ഇതുതന്നെയാണ് എന്‍റെ കരുത്ത്. ആ കരുത്ത് റഷ്യയിലെ കളിത്തട്ടിലും തെളിയിക്കുകയാണ് എന്‍റെ ലക്ഷ്യം''.\nTags: Brazil, Thiago Silva, Paris Saint-Germain, Russia , World Cup, Fluminense, Madureira, Olaria, Flamengo , Botafogo\nSports Globe: മരണമുഖത്തുന്ന് നിന്ന് കളിക്കളത്തിലേക്ക് തിരിച്ചുവന്ന തിയാഗോ സിൽവ


ട്രെയിനില് ഉറങ്ങിക്കിടന്ന മേഘാലയ സ്വദേശിയെ പീഡിപ്പിക്കാന് ശ്രമിച്ചു: സംഭവത്തിനു പിന്നില് മൂന്നു മലയാളികളെന്ന് പരാതി\nSunday 19th February 2017 2:15pm\nകൊച്ചി: നടി ആക്രമിക്കപ്പെട്ട സംഭവത്തില് യുവനടിയ്ക്ക് പിന്തുണയുമായി നടി മഞ്ജു വാര്യര്. നടിയെ ഇന്നലെ കണ്ടെന്നും ഒരു പെണ്‍കുട്ടിയുടെ മനസിനെ ഒരിക്കലും കീഴ്‌പ്പെടുത്താനാകില്ലെന്ന് അവളുടെ മുഖം പറയുന്നുണ്ടെന്നും മഞ്ജു തന്റെ ഫെയ്‌സ്ബുക്ക് പോസ്റ്റില് കുറിക്കുന്നു.\nനടിയ്‌ക്കൊപ്പം നില്‍ക്കേണ്ടതിന് പകരം ചൂണ്ടുവിരലുകള് പരസ്പരം ചൂണ്ടുകയാണെന്നും എന്തു കൊണ്ടാണ് ഇങ്ങനെയെന്ന് ഒരു നിമിഷം ചിന്തിക്കാനും താരം പറയുന്നു. സ്ത്രീത്വമുള്‍പ്പടെ പലതിനും മാതൃകയായ കേരളം ഇതിന് എന്ത് മറുപടി നല്‍കുമെന്നും മഞ്ജു ചോദിക്കുന്നു. കേവലം പ്രസംഗങ്ങളില് മാത്രം ഉയര്‍ത്തി പിടിക്കേണ്ടതല്ല സ്ത്രീത്വത്തിന്റെ അഭിമാനമെന്നും മഞ്ജു പറയുന്നു.\nസൗമ്യയും ജിഷയും ഉണ്ടായപ്പോള് നമ്മള് അടച്ചുറപ്പില്ലാത്ത തീവണ്ടി മുറികളേയും വീടുകളേയും കുറിച്ച് സംസാരിച്ചു. പക്ഷെ യുവ നടി ആക്രമിക്കപ്പെട്ടത് കാറില് ആള്‍ത്തിരക്കുള്ള ദേശീയ പാതയിലൂടെ സഞ്ചരിക്കുമ്പോഴാണ്. അപ്പോള് അടച്ചുറപ്പ് വേണ്ടത് മനോനിലയ്ക്കാണ്. മഞ്ജു വാര്യര് കുറിക്കുന്നു.\nമഞ്ജുവിന്റെ ഫെയ്‌സ്ബുക്ക് പോസ്റ്റിന്റെ പൂര്‍ണ്ണരൂപം


ബി.ജെ.പിക്കെതിരെ വിമര്‍ശനവുമായി ശെഖാവത്ത്\nഇന്ത്യ ഇന്ന് കിവികള്‍ക്കെതിരെ\nFriday 11th September 2009 8:39am\nFriday 11th September 2009 8:24am\nന്യൂഡല്‍ഹി: ജിന്നയെക്കുറിച്ച് പുസ്തകമെഴുതിയതിനു പാര്‍ട്ടി പുറത്താക്കിയ ജസ്വന്ത് സിങിന് പിന്തുണയുമായി ബി.ജെ.പി മുന് ദേശീയ ഉപാധ്യക്ഷന് ഭൈറോണ് സിങ് ശെഖാവത്ത്്.\n‘ജസ്വന്തിനോട് സ്വീകരിച്ച രീതി മോശമായിപ്പോയി. ജസ്വന്തിന്റെ പുസ്തകം വായിക്കുന്ന ഒരാള്‍ക്ക് അതു പുകഴ്ത്തപ്പെടേണ്ടതാണെന്നേ തോന്നൂ’- ജസ്വന്തുമായി നടത്തിയ കൂടിക്കാഴ്ചക്കുശേഷം ശെഖാവത്ത് മാധ്യമപ്രവര്‍ത്തകരോടു പറഞ്ഞു.\nപാര്‍ട്ടിയുടെ ഗുണ നിലവാരത്തില് തകര്‍ച്ചയുണ്ടായിട്ടുണ്ട്. അച്ചടക്കരാഹിത്യം വര്‍ധിച്ചു. ജസ്വന്ത് പാര്‍ട്ടിയോടൊപ്പമുണ്ടാവണമെന്നാണു ജനങ്ങളുടെ താല്‍പ്പര്യം. ഇക്കാര്യത്തില് താന് ജനങ്ങളോടൊപ്പമാണെന്നും ശെഖാവത്ത് അറിയിച്ചു. 1966 മുതല് ശെഖാവത്തിനെ തനിക്കറിയാമെന്നും അദ്ദേഹത്തിന്റെ ആരോഗ്യത്തെക്കുറിച്ച് അന്വേഷിക്കാനാണു താന് വന്നതെന്നും ജസ്വന്ത് പറഞ്ഞു.\nലോക്‌സഭാ തിരഞ്ഞെടുപ്പിലെ കനത്ത തോല്‍വിക്കു ശേഷം പാര്‍ട്ടിയില് രൂപപ്പെട്ട ചേരിതിരിവില് ശെഖാവത്ത് അതൃപ്തി രേഖപ്പെടുത്തി. ലോക്‌സഭാ തിരഞ്ഞെടുപ്പുവേളയില് പ്രധാനമന്ത്രിയാവാന് അഡ്വാനിയേക്കാള് യോഗ്യന് താനാണെന്ന ശെഖാവത്തിന്റെ പ്രസ്താവന വിവാദമായിരുന്നു.


Qataris savor Iran land route in upset for Saudis | ഉപരോധം തകര്‍ക്കാന് പുതിയ വഴി; ചരക്കുകള് തുര്‍ക്കിയില് നിന്ന് ഇറാന് വഴി ഖത്തര് തുറമുഖത്തേക്ക് - Malayalam Oneindia\nUpdated: Wed, Sep 6, 2017, 21:03 [IST]\nദോഹ: മൂന്നു മാസം പിന്നിട്ട അറബ് ഉപരോധം മറികടക്കാന് പുതിയ വഴികള് തേടുകയാണ് ഖത്തര്. പഴം, പച്ചക്കറി ഉള്‍പ്പെടെയുള്ള പെട്ടെന്ന് കേടാവുന്ന സാധനങ്ങള് തുര്‍ക്കിയില് നിന്ന് വേഗത്തിലെത്തിക്കാന് അവര് കണ്ടെത്തിയ ചെലവ് കുറഞ്ഞ പുതിയ മാര്‍ഗമാണ് ഇതിലൊന്ന്. തുര്‍ക്കിയില് നിന്ന് 200 ട്രക്കുകള് നിറയെ ഭക്ഷ്യസാധനങ്ങളാണ് വെറും രണ്ട് ദിവസം കൊണ്ട് ദോഹയിലെത്തിയത്.\nപാല്, പഴം-പച്ചക്കറികള്, ധാന്യങ്ങള് എന്നിവയുമായി തുര്‍ക്കി നഗരമായ മര്‍ദിനില് നിന്ന് യാത്ര തിരിച്ച ട്രക്കുകള് റോഡ് മാര്‍ഗം ഇറാനിലെ ബുഷെഹര് തുറമുഖത്തേക്ക്. അവിടെ നിന്ന് കപ്പല്‍വഴി ഖത്തറിലെ റുവൈസ് തുറമുഖത്തേക്ക്. ചരക്കുകപ്പലില് നിന്ന് നേരെ റോഡിലേക്കിറങ്ങിയ ട്രക്കുകള് ഖത്തറിന്റെ വിവിധ ഭാഗങ്ങളിലേക്ക്. തുര്‍ക്കിയില് നിന്ന് കടല്‍മാര്‍ഗം ദോഹയിലെത്താന് സാധാരണ 11 ദിവസമെടുക്കുന്ന സ്ഥാനത്താണ് പുതിയ റൂട്ടിലൂടെ രണ്ട് ദിവസം കൊണ്ട് ചരക്കുകളെത്തുന്നത്.\n22 മണിക്കൂർ ദൂരം\nതുര്‍ക്കിയിലെ മര്‍ദിനില് നിന്ന് 1700 കിലോമീറ്ററാണ് ബുഷെഹര് തുറമുഖത്തിലേക്കുള്ള ദൂരം. ട്രക്കുകള്‍ക്ക് ഈ ദൂരം പിന്നിടാന് 22 മണിക്കൂര് മതിയാവും. അവിടെ നിന്ന് കടല്‍മാര്‍ഗം ഖത്തര് തുറമുഖത്തിലെത്താന് എട്ട് മണിക്കൂറും.\nപെട്ടെന്ന് കേടുവരുന്ന ഭക്ഷണ വസ്തുക്കൾ\nഇതുവഴി പെട്ടെന്ന് കേടുവരുന്ന ഭക്ഷ്യ വസ്തുക്കള് ഉള്‍പ്പെടെയുള്ള തുര്‍ക്കിയില് നിന്നെത്തിക്കാന് ഖത്തറിന് സാധിക്കും. ഉപരോധം ആരംഭിച്ചതു മുതല് ഇതിനായി തുര്‍ക്കിയില് നിന്ന് ചരക്കു വിമാനങ്ങളെയാണ് ആശ്രയിച്ചിരുന്നത്.\nഭക്ഷ്യ സാധനങ്ങളുടെ വില കുറയും\nഇതിന്റെ നാലിലൊന്ന് മാത്രമാണ് പുതിയ റൂട്ടിലൂടെയുള്ള ചരക്കുകടത്തിന്റെ ചെലവ്. ഭക്ഷ്യ സാധനങ്ങളുടെ വില ഗണ്യമായി കുറയ്ക്കാന് ഇതുവഴി സാധിക്കും.\nആശ്വാസമായി പുതിയ മാർഗം\nനേരത്തേ സൗദി അറേബ്യയില് നിന്ന് ഇറക്കുമതി ചെയ്ത സാധനങ്ങള്‍ക്കായി ഖത്തര് തുര്‍ക്കിയെ ആശ്രയിക്കുന്ന സാഹചര്യത്തില് ഇറാന് വഴിയുള്ള പുതിയ മാര്‍ഗം വലിയ ആശ്വാസമാവുമെന്നാണ് വിലയിരുത്തപ്പെടുന്നത്.\nമാത്രമല്ല, സൗദി -ഖത്തര് റൂട്ടില് ധാരാളം ചെക്ക്‌പോയിന്റുകളുള്ളതിനാള് പുതിയ റൂട്ട് വഴിയാണ് എളുപ്പത്തില് സാധനങ്ങളെത്തുകയെന്നും വാണിജ്യ രംഗത്ത് പ്രവര്‍ത്തിക്കുന്നവര് പറയുന്നു.\nകൂടുതൽ blockade വാർത്തകൾ\nസൗദി സഖ്യത്തെ വീണ്ടും പ്രകോപിപ്പിച്ച് ഖത്തര്; ഇറാന് മന്ത്രിയുമായി അമീര് കൂടിക്കാഴ്ച നടത്തി\nഉത്തരകൊറിയയുടെ തലക്കുമീതെ യുഎസിന്റെ ബോംബര് വിമാനങ്ങള്; രണ്ടു കൽപിച്ച് അമേരിക്ക,സൈന്യം സജ്ജം\nപസഫിക് സമുദ്രത്തില് ബോംബ് വീണാല് അമേരിക്ക യുദ്ധത്തിന്! കൊറിയന് ഉപഭൂഖണ്ഡത്തില് സമാധാനം വാഴില്ല!\nഉത്തരകൊറിയ കുലുങ്ങി വിറച്ചു! വീണ്ടും ഭൂചലനം, ഹൈഡ്രജന് ബോംബ് പരീക്ഷണമെന്ന് സംശയം!\nblockade qatar turkey തുര്‍ക്കി fruits vegetable ship port കപ്പല് പച്ചക്കറി തുറമുഖം


ശാന്തമായ പുഴകൾ, പ്രതിഭകളും |\nശാന്തമായ പുഴകൾ, പ്രതിഭകളും\nDec 8, 2019, 09:55 PM IST\nഫോക്കസ് നഷ്ടമാവുമ്പോൾ പരാജയപ്പെടുന്നു എന്നുതോന്നുമ്പോൾ താങ്കൾ എന്താണുചെയ്യുക എന്നൊരു ചോദ്യത്തിനു മരിയ ഷറപ്പോവയുടെ മറുപടി നോക്കൂ. ഏറ്റവും അടുത്ത സുഹൃത്തു അവർക്കയച്ച ഒരു ജന്മദിനാശംസ കാർഡിൽ ഉണ്ടായിരുന്നത് പുലിറ്റ്സർ ജേതാവായ വിഖ്യാത പത്രപ്രവർത്തകൻ ഹാൽ ബോയലിന്റെ പ്രസിദ്ധമായ ഒരു വാചകമായിരുന്നു- ‘‘എങ്ങോട്ടേക്കാണെന്നതിൽ സംശയമില്ല, അവിടെത്തന്നെ എത്തുമെന്നതിലും സംശയമില്ല, വേറൊരിടത്തെ പറ്റിയുള്ള ചിന്തയുമില്ല– പുഴയുടെ സ്വാസ്ഥ്യത്തിനു പിന്നിൽ ആയോരു ഉറപ്പാണ്’’. അതായത് നൈസർഗികമായ പ്രയാണത്തെക്കുറിച്ചുള്ള ബോധം.\nസംഭവബഹുലമായ ജീവിതം, നിരന്തര യാത്രകൾ, പരിശീലനം, മത്സരങ്ങൾ, ശ്രദ്ധമാറി കാഴ്ച നഷ്ടമായിപ്പോയേക്കാവുന്ന, അടിപതറിപ്പോയേക്കാവുന്ന എത്രയോ നിമിഷങ്ങൾ. ആ നിമിഷങ്ങളിലൊക്കെയും ഉണ്ടാവണമെന്നു ഞാനാഗ്രഹിക്കുന്നിടത്തേക്ക് എന്നെ കൊണ്ടുനിർത്തുന്നതു ആ വാചകമാണെന്നു ഷറപ്പോവ പറയുന്നു. തടഞ്ഞുനിർത്താൻ പറ്റാത്തത്രയും ഊർജപ്രവാഹമാണ് പുഴകളിൽ, പ്രതിഭകളിലും. വഴിമാറിയൊഴുകിയെന്നാൽത്തന്നെയും സ്വന്തംവഴി വീണ്ടെടുക്കുന്ന ഒരു നൈസർഗികമായ ബോധമവിടെയും പുഴയെ നയിക്കുന്നത് എന്ന് ശാസ്ത്രം.\nലോകത്തെ ഒന്നാംനമ്പർകാരിയായി മാറുകയല്ല, ഒന്നാം നമ്പർകാരിയാവാനുള്ള അർഹത ഉണ്ടായിരുന്നു എന്നു തെളിയിക്കാനായി രണ്ടാമത്തെ ഗ്രാൻഡ് സ്ലാം നേടേണ്ടിവന്നു എന്നു പറഞ്ഞ ജീനിയസാണു ഷറപ്പോവ. തന്റെ മുപ്പതുകളിൽ നിന്നുകൊണ്ട് ഇന്നു ലോകയുവത്വത്തിനു പ്രചോദനമാവുന്ന പ്രതിഭാശാലിയായ അത്‌ലറ്റ്. ഏറെയായി അമേരിക്കയിലാണെങ്കിലും അവർ റഷ്യൻ പൗരത്വം ഉപേക്ഷിച്ചില്ല. കാരണം റഷ്യയാണ്. അവിടത്തെ സംസ്കാരവും ബാല്യകാല ജീവിതാനുഭവങ്ങളുമാണ് തന്നെ രൂപപ്പെടുത്തിയെടുത്തത് എന്നവർ കൃത്യമായി നിരീക്ഷിക്കുന്നു. ഏറ്റവും പ്രധാനമായി, ഒരിക്കലും വിട്ടുകൊടുക്കാതെ പൊരുതാനുള്ള കരുത്തും മനസ്സും തന്നത് റഷ്യൻ സംസ്കാരമാണെന്നു അവർ തുറന്നുപറയുന്നു. വേരുകളുടെ കരുത്തിനെയും നന്മയെയും കുറിച്ചുള്ള കൃത്യമായ ബോധമാണത്.\nഏറ്റവുംകൂടുതൽ പ്രതിഫലംപറ്റുന്ന വനിതാ അത്‌ലറ്റായി ഫോർബ്സ് മാഗസിൻ അവരെ കണ്ടെത്തിയത് 2005-ലാണ്. ആ പദവിയിൽ അവർ വിരാജിച്ചതാവട്ടെ നീണ്ട 11 വർഷക്കാലവും. വെറുതേയാവില്ല, ഷെറപ്പോവയുടെ ആത്മകഥയുടെ പേര് ‘അൺസ്റ്റോപ്പബ്ൾ: മൈ ലൈഫ് സോ ഫാർ’ എന്നായത്.\nഈ ലോകത്തോടു പറയാനുള്ളതു എഴുതിവെക്കാൻ ഒരു ബോർഡു കിട്ടിയാൽ എന്തായിരിക്കും താങ്കളവിടെ എഴുതുക എന്ന ചോദ്യത്തിനു ഷറപ്പോവയ്ക്ക് സംശയമുണ്ടായിരുന്നില്ല– ‘ഒറിജിനലായിരിക്കുക. മറകളില്ലാതെ, നമ്മൾ നമ്മളായിരിക്കുക. നിങ്ങൾ നിങ്ങളായിരിക്കുക, നിങ്ങളെത്തന്നെ വാരിപ്പുണരുക, നിങ്ങളെത്തന്നെ ആഘോഷിക്കുക എന്നു താരം’. അതായത് ആരെയും അനുകരിക്കാൻ പോവരുത് എന്നുതന്നെ. ബാഹ്യമായ സ്വാധീനങ്ങൾ നിരവധിയുണ്ടാവും. സംഭവങ്ങളായും ഒരിക്കലും നേരിട്ടു കണ്ടിട്ടേയില്ലാത്ത വ്യക്തികളായും അതു നമ്മളെ മാറ്റിമറിച്ചേക്കാം. നമുക്കു നഷ്ടമാവുക മൗലികതയാണ്. നമ്മൾ നമ്മോടുതന്നെ സത്യസന്ധരാവുക. അങ്ങനെയുള്ളവരെ നേരിടുക എളുപ്പമല്ല.\n# ഡോ. എസ്. രാജൂകൃഷ്ണൻ :ലോകബാങ്കിന്റെ പ്രവർത്തനങ്ങൾ അടുത്തറിയാനും അത് മെച്ചപ്പെടുത്തുന്നതിലേക്ക് ..\nസൂര്യന്റെ ഔദാര്യമാണ് ജീവിതം\nപബ്ലിക് ഹെൽത്ത് മാസ്റ്റേഴ്സ് പ്രോഗ്രാം\nപാർലമെൻറ് അംഗത്തോടൊപ്പം ഒരുവർഷം\nവനിതകൾക്ക് സ്റ്റെം സ്കോളർഷിപ്പ്


സ്വർഗ്ഗം ഒരു നുണയോ? | Shalom Times Malayalam\nമരണത്തിനുശേഷമുള്ള ജീവിതം പലർക്കും ഒരു സമസ്യയാണ്. ഭൗതികവാദികളുടെ ദൃഷ്ടിയിൽ അങ്ങനെയൊരു ജീവിതമില്ല. വിശ്വാസികളിൽത്തന്നെ പലരും ‘സംശയിക്കുന്ന തോമാ’മാരാണ്. നേരിട്ടുകണ്ടാലേ വിശ്വസിക്കൂ എന്നാണവരുടെ നിലപാട്. അങ്ങനെയുള്ളവരെ കാണുന്നതിന് എനിക്ക് അവസരമുണ്ടായി. ഒരു സായാഹ്ന പ്രാർത്ഥനാശുശ്രൂഷ നടക്കുകയാണ്. മരണാനന്തര ജീവിതത്തെക്കുറിച്ച് സംസാരിക്കാമെന്ന് വിചാരിച്ചു. അതിനുമുൻപ് ഒരു ടെസ്റ്റ് നടത്താൻ തോന്നി. മരണത്തിനുശേഷം ഒരു ജീവിതമുണ്ടെന്ന് വിശ്വസിക്കുന്നവർ കരങ്ങളുയർത്തുവാൻ പറഞ്ഞു. എനിക്ക് എന്റെ കണ്ണുകളെ വിശ്വസിക്കാനായില്ല. കാരണം അവരിൽ പകുതിപേർ മാത്രമേ കൈകളുയർത്തിയുള്ളൂ. എന്നുപറഞ്ഞാൽ സ്ഥിരം പ്രാർത്ഥനയ്ക്ക് വരുന്നവർക്കുപോലും ഈ പ്രധാന കാര്യത്തിൽ ഉറപ്പില്ല. ഇക്കാര്യത്തിൽ തീർച്ചയില്ലെങ്കിൽ ഇവർ എന്തിനുവേണ്ടിയാണ് പ്രാർത്ഥിക്കുന്നതെന്ന് ഒരു ഞെട്ടലോടെയാണ് ഞാനോർത്തത്. ഈ ലോകത്തിൽമാത്രം പ്രത്യാശവച്ച് പ്രാർത്ഥിക്കുന്ന ഒരു അവസ്ഥ. ഏതായാലും അതൊരു ചിന്താവിഷയമായി.\nസ്വർഗം കാണും മുൻപ്….\nഅങ്ങനെയിരിക്കുമ്പോഴാണ് ഇക്കാര്യത്തിൽ അനുഭവം നേടിയ ഒരു ഡോക്ടറുടെ ലേഖനം വായിക്കാനിടയായത്. എബൻ അലക്‌സാണ്ടർ എന്ന ന്യൂറോ സർജനാണ് അദ്ദേഹം. ഈ വിഷയത്തിൽ അദ്ദേഹം ഒരു പുസ്തകം എഴുതിയിട്ടുണ്ട്. ‘പ്രൂഫ് ഓഫ് ഹെവൻ’ എന്നാണ് പുസ്തകത്തിന്റെ ശീർഷകം. അദ്ദേഹം ഒരു സാധാരണ ന്യൂറോ സർജനല്ല. അമേരിക്കയിലെ പ്രശസ്തമായ ഹാർവാർഡ് മെഡിക്കൽ സ്‌കൂളിലെ അധ്യാപകനാണ്. യുക്തിഭദ്രമായി ചിന്തിക്കുന്നുവെന്ന് അഭിമാനിച്ചിരുന്ന ഒരു ബുദ്ധിജീവിയായിരുന്നു അദ്ദേഹം. ശാസ്ത്രം മാത്രമാണ് സത്യം അറിയുവാനുള്ള വഴിയെന്ന് അദ്ദേഹം എപ്പോഴും ചിന്തിച്ചിരുന്നു. അദ്ദേഹത്തിന്റെ രോഗികൾ മരണാനന്തര ജീവിതത്തെക്കുറിച്ചും സ്വർഗത്തെക്കുറിച്ചും അദ്ദേഹത്തോട് സംസാരിച്ചിരുന്നപ്പോൾ അദ്ദേഹം ഇങ്ങനെ ചിന്തിച്ചിരുന്നു: ”വിവരമില്ലാത്ത സാധുക്കൾ.” മരണത്തിനുശേഷം ഒരു ജീവിതമില്ലെന്ന് ആ ഡോക്ടർ ഉറച്ചു വിശ്വസിച്ചിരുന്നു. പക്ഷേ, അനുഭവമാണല്ലോ ഏറ്റവും വലിയ ഗുരുനാഥൻ. ആ അനുഭവം ഉണ്ടായശേഷം അതിനെക്കുറിച്ച് അദ്ദേഹം എഴുതി: ”ഞാൻ ശാസ്ത്രത്തിൽ വിശ്വസിക്കുന്നവനാണ്: എന്നാൽ ഞാൻ സ്വർഗം കണ്ടിട്ടുണ്ട്” എന്നാണ് ലേഖനത്തിന്റെ തലക്കെട്ട് (കാത്തലിക് ഹെരാൾഡ്, ഡിസംബർ 2014).\nഅദ്ദേഹത്തിന്റെ ചിന്തകളെ മാറ്റിമറിച്ച സംഭവമുണ്ടാകുന്നത് നവംബർ 2008-ലാണ്. അതിശക്തമായ ഒരു തലവേദനയോടെയാണ് അത് തുടങ്ങിയത്. വിശ്രമിച്ചാൽ മാറുമെന്ന് വിചാരിച്ചു. പക്ഷേ, വേദന കൂടുതലായി വരുന്നതേയുള്ളൂ. ഉടനെ അദ്ദേഹത്തിന്റെ കുടുംബക്കാർ അദ്ദേഹത്തെ ആശുപത്രിയിൽ കൊണ്ടുപോയി. അദ്ദേഹം ജോലി ചെയ്തിരുന്ന സ്ഥലത്തേക്കുതന്നെയാണ് കൊണ്ടുപോയത്. ഡോക്ടറുടെ സഹപ്രവർത്തകയായ ഡോക്ടർ പോട്ടർ ആണ് പരിശോധിച്ചത്. തലവേദനയുടെ കാരണം കണ്ടെത്തി. ബാക്ടീരിയ മൂലമുണ്ടാകുന്ന മെനിൻജൈറ്റിസ്(ങലിശിഴശശേ)െ ആണ് രോഗം. ഏത് ബാക്ടീരിയ ആണെന്നറിയാൻ പരിശോധന വീണ്ടും നടത്തി. അപൂർവവും മാരകവുമായ ഇകോളി എന്ന ബാക്ടീരിയ ആണ് ഇതിന് കാരണമെന്ന് ഡോക്ടർ കണ്ടെത്തി. തന്റെ സഹപ്രവർത്തകന്റെ കാര്യം പ്രതീക്ഷയ്ക്ക് വകയില്ലാത്ത ഒന്നാണല്ലോ എന്ന ഉത്ക്കണ്ഠ ഡോക്ടർ പോട്ടർക്ക് ഉണ്ടായി.\nഡോക്ടർ എബൻ അലക്‌സാണ്ടറുടെ നില വഷളാകുവാൻ തുടങ്ങി. അദ്ദേഹം അബോധാവസ്ഥയിലേക്ക് വഴുതിവീണു. ഉത്ക്കണ്ഠാകുലരായ കൂടുതൽ സഹപ്രവർത്തകർ വന്ന് പരിശോധനകൾ വീണ്ടും നടത്തി. പക്ഷേ രോഗം ഭേദമാകുവാൻ പത്തു ശതമാനത്തിൽ താഴെ സാധ്യത മാത്രമേ അവർ കണ്ടിരുന്നുള്ളൂ. അത്രയ്ക്ക് ഗുരുതരമായിരുന്നു രോഗാവസ്ഥ. രോഗം വീണ്ടും കടുത്തു. രണ്ടു ശതമാനം മാത്രമേ സാധ്യതയുള്ളൂവെന്നാണ് ഡോക്ടർമാർ കണ്ടെത്തിയത്. മെഡിക്കൽ സയൻസ് കൈയൊഴിഞ്ഞ ഡോക്ടറിനുവേണ്ടി കുടുംബാംഗങ്ങൾ കണ്ണീരോടെ പ്രാർത്ഥിക്കുവാൻ തുടങ്ങി. വിവരമറിഞ്ഞ ദൂരെയുള്ള സുഹൃത്തുക്കൾപോലും പ്രാർത്ഥനയിൽ പങ്കുചേർന്നു.\nഈ സമയത്ത് ഡോക്ടർ എബൻ അതിശയകരമായ ഒരു അനുഭവത്തിലൂടെ കടന്നുപോവുകയായിരുന്നു. ആത്മാവ് ഉണ്ടോ എന്ന് സന്ദേഹിക്കുന്നവർക്ക് ഒരു മറുപടി കൂടിയാണ് ഇത്. അദ്ദേഹം ഇപ്രകാരമാണ് ആ അനുഭവത്തെ വിവരിക്കുന്നത്. ഡോക്ടറുടെ ശരീരം ഹോസ്പിറ്റൽ ബെിൽ കിടക്കുകയാണ്. എന്നാൽ അദ്ദേഹത്തിന്റെ ആത്മാവ് ഈ ഭൗതികലോകം വിട്ട് യാത്രയാവുന്നു. ആദ്യം ഇരുട്ടു നിറഞ്ഞ ഒരു മേഖലയിലൂടെ കടന്നുപോയി. കുറച്ചു കഴിഞ്ഞപ്പോൾ ഒരു തിരിയുന്ന പ്രകാശഗോളം എന്നെ മുകളിലേക്ക് ഉയർത്തി. അതിൽനിന്നും അതിമനോഹരമായ ഒരു സംഗീതവും ഒഴുകുന്നുണ്ടായിരുന്നു. അദ്ദേഹം എത്തിച്ചേർന്നത് വിവരിക്കുവാൻ പറ്റാത്ത അത്രയും സുന്ദരമായ ഒരു പച്ചപ്പ് നിറഞ്ഞ താഴ്‌വരയിലാണ്. അവിടെ ഒരു മാലാഖ അദ്ദേഹത്തെ നയിക്കുവാൻ കാത്തുനില്പുണ്ടായിരുന്നു. ആ മാലാഖ ഒരു ചിത്രശലഭത്തിന്റെ ചിറകിൽ വിശ്രമിക്കുന്ന വിധത്തിൽ ഭാരരഹിതനായിരുന്നു എന്ന സവിശേഷതയുണ്ട്. മാലാഖ വളരെ സ്‌നേഹത്തോടെ ഇപ്രകാരം മന്ത്രിച്ചു: ”നീ സ്‌നേഹിക്കപ്പെടുന്നു, ഭയപ്പെടേണ്ടാ. നിനക്ക് ഇവിടെ തിന്മയായതൊന്നും ചെയ്യുവാൻ സാധിക്കുകയില്ല.”\nഅദ്ദേഹം മരണത്തിന്റെ വക്കിൽ എത്തിയപ്പോൾ കണ്ട കാഴ്ചയാണിത്. മരുന്നുകളൊന്നും ഫലിക്കാതെ വന്നതുകൊണ്ട് സഹഡോക്ടർമാർ കഴിഞ്ഞ ഏഴു ദിവസങ്ങളായി ഡോ. എബന്റെ ജീവനെ നിലനിർത്തിയിരുന്നത് കൃത്രിമ ജീവൻരക്ഷാമാർഗങ്ങളുപയോഗിച്ചാണ്. ഒരു പുരോഗതിയും കാണാതെ വന്നപ്പോൾ ഡോക്ടർമാർക്ക് എല്ലാ പ്രതീക്ഷയും നഷ്ടപ്പെട്ടു. ജീവൻ നിലനിർത്തുവാനുള്ള ഉപകരണങ്ങൾ മാറ്റാം എന്നുള്ള തീരുമാനത്തിലേക്ക് അവർ എത്തി. എന്നാൽ അവിടെ ജീവിക്കുന്ന ദൈവത്തിന്റെ ഒരു ശക്തമായ ഇടപെടൽ ആ ദിവസം ആ നിമിഷംതന്നെ ഉണ്ടാവുകയാണ്. എല്ലാവരെയും അതിശയിപ്പിച്ചുകൊണ്ട് അദ്ദേഹം ബോധാവസ്ഥയിലേക്ക് വന്നു. കണ്ണുകൾ തുറന്ന് എല്ലാവരെയും നോക്കി. അതൊരു ‘മെഡിക്കൽ മിറക്കിൾ’ ആണെന്ന് ഡോക്ടർമാർ സാക്ഷ്യപ്പെടുത്തി. ദൈവത്തിന് സ്തുതി! ലോകത്തിന്റെ ദൃഷ്ടിയിൽ ഒട്ടും പ്രതീക്ഷയില്ലാത്ത സാഹചര്യത്തിലും ദൈവത്തിൽ പ്രത്യാശയർപ്പിച്ചുകൊണ്ട് പ്രാർത്ഥനയോടെ കാത്തിരിക്കണമെന്ന് ഈ അത്ഭുതസൗഖ്യം നമ്മെ ഓർമപ്പെടുത്തുന്നു. ദൈവത്തിന് അസാധ്യമായി ഒന്നുമില്ല. ”അവിടുന്ന് മരുഭൂമിയിൽ പാറ പിളർന്നവനാണ്” (സങ്കീർത്തനങ്ങൾ 78:15). ദാഹിച്ചുവലഞ്ഞ തന്റെ മക്കളുടെ വേദന കണ്ട് മരുഭൂമിയിൽ ഇടപെട്ട ദൈവം ഇന്നും നമ്മെ കരുതുന്നവനാണ്.\nഡോ. എബൻ എഴുതുന്നത്, അദ്ദേഹത്തിനുണ്ടായ ആ അനുഭവം അദ്ദേഹം ഇപ്പോഴും വ്യക്തമായി ഓർക്കുന്നു എന്നാണ്. ദൈവം അനുഭവത്തിലൂടെ ഡോക്ടറെ പഠിപ്പിക്കുകയായിരുന്നു. എന്നാൽ ഈ അനുഭവം ഉണ്ടാകുന്നതിന് മുൻപ് അദ്ദേഹത്തിന്റെ പേഷ്യന്റ്‌സ് ആരെങ്കിലും ഇങ്ങനെയൊരു അനുഭവം അവർക്കുണ്ടായി എന്നു പറഞ്ഞാൽ അതൊരു വെറും ‘ഹലൂസിനേഷൻ’ ആണെന്ന് പറഞ്ഞ് അദ്ദേഹം തള്ളിക്കളയുമായിരുന്നു. അതിന് അദ്ദേഹത്തിന് മതിയായ കാരണവുമുണ്ട്. നമ്മുടെ ചിന്തകളെ, ഓർമകളെ, ഭാഷയെ, സർഗാത്മകതയെ ഒക്കെ നിയന്ത്രിക്കുന്ന ഒരു ഭാഗമുണ്ട് നമ്മുടെ തലച്ചോറിൽ. ‘നിയോ കോർട്ടക്‌സ്’ എന്നാണ് അതിന്റെ പേര്. നമ്മുടെ തലച്ചോറുതന്നെ എത്ര അത്ഭുതകരം അല്ലേ? രോഗബാധയുണ്ടായപ്പോൾ നിയോ കോർട്ടക്‌സിലുണ്ടായ ഭ്രാന്തമായ ചിത്രങ്ങളാണ് ആ കാഴ്ചകളെന്ന് മുൻപായിരുന്നുവെങ്കിൽ ഡോക്ടർ വ്യാഖ്യാനിക്കുമായിരുന്നു.\nഎന്നാൽ അദ്ദേഹത്തിന്റെ സ്ഥിതി അതായിരുന്നില്ല. അദ്ദേഹത്തിന്റെ നിയോ കോർട്ടക്‌സ് പൂർണമായും പ്രവർത്തനരഹിതമായിരുന്നു. അദ്ദേഹത്തിന്റെ തലച്ചോറിന്റെ പ്രവർത്തനശേഷി ഏതാണ്ട് ഇല്ലാതായിരുന്നു. വളരെ അടിസ്ഥാനപരമായ പ്രവർത്തനം – ഹൃദയമിടിപ്പ് നിലനിർത്തുക എന്നത് – നടത്തുവാൻ മാത്രമേ അദ്ദേഹത്തിന്റെ തലച്ചോറിന് രോഗത്തിന്റെ മൂർധന്യാവസ്ഥയിൽ ശേഷിയുണ്ടായിരുന്നുള്ളൂ. ഡോ. എബൻ ഇത് തന്റെ സഹപ്രവർത്തകരുമായി പങ്കുവച്ചു. ഏകദേശം പൂർണമായും തകർന്ന തലച്ചോറിന് എങ്ങനെ ഈ അനുഭവം ഉണ്ടാക്കുവാൻ സാധിച്ചു എന്നത് അവർക്കും വിശദീകരിക്കാനാകാത്ത ഒന്നായിരുന്നു. അവർ ഐകകണ്‌ഠ്യേന ഒരു നിഗമനത്തിലെത്തി. ഈ അനുഭവമുണ്ടായത് എബന്റെ തലച്ചോറിലായിരുന്നില്ല. എന്നാൽ ഭൗമികമേഖലയെക്കാൾ യഥാർത്ഥമായ മറ്റൊരു തലമുണ്ട്. ആ മേഖലയിലാണ് ഇത് അനുഭവപ്പെട്ടത്.\nഅദ്ദേഹത്തിന്റെയും മറ്റുള്ളവരുടെയും അനുഭവങ്ങൾ, അവയെ പിന്തുടർന്ന് അദ്ദേഹം നടത്തിയ ഗവേഷണങ്ങൾ ഇവയുടെയെല്ലാം അടിസ്ഥാനത്തിൽ ഒരു കാര്യം ഡോ. എബൻ അലക്‌സാണ്ടർക്ക് മനസിലായി. ശാസ്ത്രവും മതവും പരസ്പര വിരുദ്ധമല്ല, നേരേമറിച്ച് ഈ ലോകത്തിലെയും ഈ ലോകത്തിനപ്പുറത്തുള്ള ലോകത്തിലെയും സത്യം കണ്ടുപിടിക്കുവാൻ പരസ്പരം സഹായിക്കുന്നവയാണ്, പരസ്പര പൂരകങ്ങളാണ്. ഇക്കാര്യത്തിൽ അദ്ദേഹം നടത്തിയ അന്വേഷണങ്ങളുടെയും ഗവേഷണങ്ങളുടെയും ഫലമാണ് ‘പ്രൂഫ് ഓഫ് ഹെവൻ’ എന്ന പുസ്തകം.\nഭൗതികവാദികൾ പറയുന്നത് അവബോധം എന്നത് തലച്ചോറിന്റെ സൃഷ്ടിയാണെന്നാണ്. പക്ഷേ, അതൊരു നിഗമനം മാത്രമാണ്. ഡോ. എബൻ പറയുന്നു, ലോകത്തിലെ ഏറ്റവും മികച്ച ബ്രെയിൻ എക്‌സ്‌പേർട്ടിനുപോലും ഇത് വിശദീകരിക്കുവാൻ കഴിയുന്നില്ല എന്നതാണ്. അദ്ദേഹം ഒരു കാര്യം തറപ്പിച്ചു പറയുന്നു, അവബോധം അല്ലെങ്കിൽ ആത്മാവ് എന്നത് ഇലക്‌ട്രോ മാഗ്നറ്റിക് പ്രചോദനങ്ങളുടെ ഒരു സംഗ്രഹമല്ല. അത് അടിസ്ഥാനപരമായ ഒന്നാണ്. നമ്മുടെ അവബോധം അഥവാ ആത്മാവാണ് അത്ഭുതങ്ങൾ കാണുവാൻ നമ്മെ സഹായിക്കുന്നത്. ദൈവത്തിലേക്കും സ്വർഗത്തിലേക്കും നമ്മെ ഉയർത്തുന്നതും ഈ ആത്മാവുതന്നെയാണ്.\nഈ വിഷയത്തിൽ വളരെയധികം ഗവേഷണങ്ങളും പഠനങ്ങളും നടത്തിയിട്ടുള്ള ഡോക്ടർ ഇക്കാര്യം അടിവരയിട്ട് പറയുന്നു: നമ്മുടെ ആത്മാക്കളുടെ യഥാർത്ഥ ഭവനം സ്വർഗംതന്നെയാണ്. ആ സത്യം അംഗീകരിച്ചുകൊണ്ട് ജീവിക്കുന്ന ഒരു വ്യക്തിയുടെ ജീവിതത്തിൽ അത്ഭുതങ്ങളുടെ പെരുമഴതന്നെയുണ്ടാകും.\nഒരു കാര്യം പകൽപോലെ വ്യക്തമാണ്. ആധുനികമാധ്യമങ്ങളും ഭൗതിക ചിന്താധാരകളും ഈ സത്യത്തെ മറച്ചുപിടിച്ചുകൊണ്ടാണ് സംസാരിക്കുന്നത്. അത് അവയുടെ നിലനില്പിന് ആവശ്യമാണ്. എങ്കിലും സത്യം സത്യമല്ലാതെ ആകുന്നില്ലല്ലോ. സ്വർഗത്തിൽനിന്ന് ഇറങ്ങിവന്ന സത്യമായ ദൈവപുത്രന്റെ വാക്കുകൾ നമുക്ക് മറക്കാതിരിക്കാം. സ്വർഗത്തെക്കുറിച്ച് വ്യക്തമായി അവിടുന്ന് പറഞ്ഞിട്ടുള്ളത് ഓർക്കുക: ”എന്റെ പിതാവിന്റെ ഭവനത്തിൽ അനേകം വാസസ്ഥലങ്ങളുണ്ട്. ഇല്ലായിരുന്നെങ്കിൽ നിങ്ങൾക്ക് സ്ഥലമൊരുക്കുവാൻ പോകുന്നുവെന്ന് ഞാൻ നിങ്ങളോട് പറയുമായിരുന്നോ? ഞാൻ പോയി നിങ്ങൾക്ക് സ്ഥലമൊരുക്കിക്കഴിയുമ്പോൾ ഞാൻ ആയിരിക്കുന്നിടത്ത് നിങ്ങളും ആയിരിക്കേണ്ടതിന് ഞാൻ വീണ്ടും വന്ന് നിങ്ങളെയും കൂട്ടിക്കൊണ്ടുപോകും” (യോഹന്നാൻ 17:2-3).\nഅതെ, അതു മാത്രമാണ് സത്യം. മരണത്തിനുശേഷം ഒരു മനോഹരജീവിതമുണ്ട്. സ്വർഗം ഈ ഭൂമിപോലെ യഥാർത്ഥമായ ഒന്നാണ്. അതുപോലെ യഥാർത്ഥമാണ് ക്രിസ്തുവിന്റെ രണ്ടാംവരവ്. ക്രിസ്തുവിൽ, ക്രിസ്തുവിനുവേണ്ടി ജീവിക്കുന്നവരെ കൂട്ടിക്കൊണ്ടുപോകുവാൻ വാഗ്ദാനമനുസരിച്ച് കാലത്തിന്റെ തികവിൽ അവിടുന്ന് നിശ്ചയമായും വരും. അതിനാൽ വഴിതെറ്റിക്കുന്ന മായികദർശനങ്ങളാലും പഠനങ്ങളാലും വഞ്ചിക്കപ്പെടാതിരിക്കുവാൻ നമുക്ക് ജാഗ്രതയുള്ളവരായിരിക്കാം. എല്ലാം ദൈവത്തിന്റെ കൃപയാണ്, പ്രത്യേകിച്ച് മരണാനന്തര ജീവിതത്തിലുള്ള വിശ്വാസം – ആ കൃപയ്ക്കായി ഇപ്പോൾത്തന്നെ പ്രാർത്ഥിക്കാം.\nഓ, കർത്താവായ യേശുവേ, അവിടുന്ന് സ്വർഗത്തിൽനിന്ന് മനുഷ്യരുടെ രക്ഷയ്ക്കായി, എന്റെ മോചനത്തിനായി ഇറങ്ങിവന്ന ദൈവമാണെന്ന് ഞാൻ വിശ്വസിക്കുന്നു, ഏറ്റുപറയുന്നു. അങ്ങ് സ്വർഗത്തിലേക്ക് ആരോഹണം ചെയ്‌തെന്നും ഞാൻ വിശ്വസിക്കുന്നു. സ്വർഗത്തെ ലക്ഷ്യമാക്കി എന്റെ ജീവിതത്തെ ക്രമീകരിക്കുവാൻ എന്നെ അനുഗ്രഹിച്ചാലും. എന്നെ വഴിതെറ്റിക്കുന്ന, മനസിനെ ചഞ്ചലപ്പെടുത്തുന്ന പ്രബോധനങ്ങളുടെ, കാഴ്ചകളുടെ സ്വാധീനവലയത്തിൽനിന്ന് എന്നെ രക്ഷിക്കണമേ. അങ്ങ് എന്നെ കൂട്ടിക്കൊണ്ടുപോകുവാൻ വീണ്ടും വരുമെന്നുള്ള സത്യവും ഞാൻ ഏറ്റുപറയുന്നു. സ്വർഗത്തിൽ അങ്ങയെ കണ്ട് ആനന്ദിക്കുവാൻ എന്നെയും എന്റെ പ്രിയപ്പെട്ടവരെയും ലോകം മുഴുവനെയും അനുഗ്രഹിക്കുവാൻ തിരുമനസാകണമേ. പരിശുദ്ധ അമ്മേ, വിശുദ്ധ യൗസേപ്പിതാവേ, സകല വിശുദ്ധരേ, മാലാഖമാരേ, നിങ്ങൾ ആയിരിക്കുന്നിടത്ത് ഞാനും ആയിരിക്കുവാൻ പ്രാർത്ഥിക്കണമേ – ആമ്മേൻ.


ഇറാഖിലെ കൂട്ടക്കുഴിമാടത്തില് അടക്കപ്പെട്ടത് കുവൈത്തികളെന്ന് സ്ഥിരീകരണം | News Moments | The world in your palm top\nഇറാഖിലെ കൂട്ടക്കുഴിമാടത്തില് അടക്കപ്പെട്ടത് കുവൈത്തികളെന്ന് സ്ഥിരീകരണം\nബാഗ്ദാദ്: ഇറാഖിലെ മരുഭൂമിയില് കണ്ടെത്തിയ കൂട്ടക്കുഴിമാടത്തില് അടക്കപ്പെട്ടത് കുവൈത്തികളെന്ന് സ്ഥിരീകരണം. അധിനിവേശ കാലത്ത് കുവൈറ്റില് നിന്ന് കാണാതായവരാണ് കുഴിമാടത്തില് ഉണ്ടായിരുന്നതെന്നാണ് കണ്ടെത്തല്. ഏതാണ്ട് 42 പേരുടെ മൃതദേഹങ്ങളാണ് കഴിഞ്ഞയാഴ്ച്ച അല് മുതന്ന പ്രവിശ്യയിലെ മരുപ്രദേശത്തു കണ്ടെത്തിയത്. ഇതില് 32 പേരുടെ ഡി.എന്.എ പരിശോധന പൂര്‍ത്തിയായിരുന്നു. പിന്നാലെയാണ് കുവൈത്തികളാണ് കുഴിമാടത്തിലുണ്ടായിരുന്നതെന്ന് സ്ഥിരീകരണം ഉണ്ടായിരിക്കുന്നത്.\nഇറാഖ് വിദേശ കാര്യ മന്ത്രാലയം വക്താവ് അഹ്മദ് അല് സഹാഫ് ഇക്കാര്യം മാധ്യമങ്ങളെ അറിയിച്ചു. യുദ്ധക്കുറ്റവാളികളായി പിടിക്കപ്പെട്ടവരാണ് 43 പേരുമെന്നാണ് സൂചന. ഇവരെ കൊലപ്പെടുത്തിയ ശേഷം ഒന്നിച്ച് കുഴിച്ചു മൂടുകയായിരുന്നുവെന്നും റിപ്പോര്‍ട്ടുകളുണ്ട്. സംഭവത്തില് കുവൈറ്റ് അന്വേഷണത്തിന് ഉത്തരവിട്ടിട്ടുണ്ട്. ഇറാഖി സേനയാണ് ഈ ക്രൂരത ചെയ്തതെന്ന് നേരത്തെ ആരോപണം ഉയര്‍ന്നിരുന്നു.\nഎന്നാല് ഇറാഖ് വിദേശകാര്യ മന്ത്രാലയം ആരോപണങ്ങള് തള്ളി രംഗത്ത് വന്നു. കുവൈറ്റ് നടത്തുന്ന ഏത് അന്വേഷണങ്ങള്‍ക്കും നിരുപാധിക പിന്തുണ നല്‍കുമെന്ന് ഇറാഖ് പ്രഖ്യാപിച്ചിട്ടുണ്ട്. മുന്‍പും ഇതേ പ്രദേശത്ത് നിന്ന് കൂട്ടക്കുഴിമാടങ്ങള് കണ്ടെത്തിയിട്ടുണ്ട്. പ്രദേശത്ത് പ്രാദേശിക സുരക്ഷാ സേനയും ഇന്റലിജന്‍സ് വിഭാഗവും കൂടുതല് അന്വേഷണം നടത്തിവരികയാണെന്ന് ഇറാഖ് അറിയിച്ചു.


നോവലിസ്റ്റ്, കഥാകാരി, സാമൂഹ്യപ്രവര്‍ത്തക.1926ല് ഇന്നത്തെ ബംഗ്ലാദേശിന്റെ തലസ്ഥാനമായ ധാക്കയില് ജനനം. പിതാവ് മനീഷ് ഘട്ടക് കവി, നോവലിസ്റ്റ്, സാമൂഹിക പ്രവര്‍ത്തകന് എന്നീ നിലകളില് സുവിദിതനായിരുന്നു.\nമാതാവ് ധരിത്രി ദേവിയും എഴുത്തിലും സാമൂഹിക പ്രവര്‍ത്തനത്തിലും മുഴുകിയിരുന്നു. സ്‌കൂള് വിദ്യാഭ്യാസം ധാക്കയില്. ഇന്ത്യാവിഭജനത്തെത്തുടര്‍ന്ന് കുടുംബം പടിഞ്ഞാറെ ബംഗാളില് താമസമാക്കി. ശാന്തിനികേതനത്തിലെ വിദ്യാഭ്യാസത്തെത്തുടര്‍ന്ന് മഹാശ്വേത കല്ക്കത്ത സര്‍വ്വകലാശാലയില് ചേര്‍ന്നു. ഇംഗ്ലീഷില് എം.എ ബിരുദം. 1964 ല് അധ്യാപികയായി. എഴുത്തുകാരി, സാമൂഹ്യപ്രവര്‍ത്തക എന്നീ നിലകളില് ലോക പ്രശസ്തി നേടി.\nഹാജര് ചൗരാഷിര്‍മാ, ആരണ്യര് അധിയാര്, മൂര്‍ത്തി തുടങ്ങി നിരവധി നോവലുകള് രചിച്ചു. ഭാരതീയ ഭാഷകള്‍ക്കു പുറമെ ഇംഗ്ലീഷ്, ഫ്രഞ്ച്, ഇറ്റാലിയന്, ജാപ്പനീസ് തുടങ്ങിയ വിവിധ ലോക ഭാഷകളില്\nമഹാശ്വേതാദേവിയുടെ കൃതികള് പ്രസിദ്ധീകരിച്ചിട്ടുണ്ട്.\nകല്‍ക്കത്ത യൂണിവേഴ്‌സിറ്റിയുടെ ലൈല അവാര്‍ഡ്, അമൃതപുരസ്‌കാരം, ശരത്ചന്ദ്ര മെമ്മോറിയല് അവാര്‍ഡ്, കേന്ദ്രസാഹിത്യ അക്കാദമി അവാര്‍ഡ്, ജ്ഞാനപീഠം അവാര്‍ഡ്, മാഗ്‌സേസെ അവാര്‍ഡ്, ടാഗൂര് സാക്ഷരതാ അവാര്‍ഡ് തുടങ്ങി നിരവധി പുരസ്‌കാരങ്ങള് ലഭിച്ചു. ഇന്ത്യാഗവണ്‍മെന്റ്\nമഹാശ്വേതാദേവിയെ പത്മശ്രി ബഹുമതി നല്കി ആദരിച്ചിട്ടുണ്ട്.\nവിലാസം: W2C, 12/3 Phace 2, Golf Green, Calcutta - 95